ސުލައިމާނުގެފާނުގެ ވާހަކަ: އާދަޔާ ޚިލާފު މަޚްލޫޤުންނާއި ވާހަކަ ދެއްކުމުގެ ކުޅަދާނަކަން ލިބިފައިވި ބޭކަލެއް | Jazeera\tސުލައިމާނުގެފާނުގެ ވާހަކަ: އާދަޔާ ޚިލާފު މަޚްލޫޤުންނާއި ވާހަކަ ދެއްކުމުގެ ކުޅަދާނަކަން ލިބިފައިވި ބޭކަލެއް - Jazeera\nއާމިނަތު އަޙުމާ May 29, 2019 732 views0\nސުލައިމާން އަލައިހިއްސަލާމް ވީ ރަސޫލު ބޭކަލެއްކަމަށްވާ، ދާވޫދު އަލައިހިއްސަލާމްގެ އެންމެ ހަގު ބޭކަލަށެވެ. ސުލައިމާންގެފާނުގެ މަންމާފުޅަކީ ސަބާއެވެ. އެކަލޭގެފާނަށް އާދަޔާ ޚިލާފު ކުޅަދާނަކަމާއި، ހުނަރުތައް ލިބިފައިވިއެވެ. ދާވޫދުގެފާނަށްފަހު ރަސްކަން ކުރައްވާނެ ބޭކަލަކަށް ސުލައިމާނުގެފާނު އައްޔަން ކުރެވުނެވެ. ދާވޫދު އަލައިހިއްސަލާމް އަވަހާރވުމަށްފަހު ރަސްކަލަކަށް ސުލައިމާންގެފާނު ވެވަޑައިގަތެވެ.\nކީރިތި ޤުރުޢާނުގައި އަންނަމްލް ސޫރަތުގެ 15 ވަނަ އާޔަތުގައި ވަހީކުރައްވާފައިވެއެވެ.\n"ހަމަކަށަވަރުން، ތިމަންރަސްކަލާނގެ داود ގެފާނާއި، سليمان ގެފާނަށް ޢިލްމުވެރިކަން ދެއްވީމެވެ. އަދި އެ ދެބޭކަލުން ވިދާޅުވިއެވެ. حمد ހުރީ اللَّه އަށެވެ. އެކަލާނގެއީ، އެކަލާނގެއަށް އީމާންވެގެންވާ އަޅުންގެ ތެރެއިން، ގިނަމީހުންގެ މައްޗަށް ތިމަންމެން މާތްކުރެއްވި ރަސްކަލާނގެއެވެ."\nސުލައިމާންގެފާނުގެ ޒަމާނުގައި ދަތުރުފަތުރުކުރުމަށް މީހުން ޢާންމުކޮށް ބޭނުންކޮށް އުޅުނީ އަހެވެ. އަސްތަކަކީ އެބައިމީހުންގެ ހަނގުރާމަތަކުގައި ދިފާއުކުރުމަށާއި ހަނގުރާމަވެރިން އަދި ހަތިޔާރުތައް ތަންތަނަށް ގެންދިޔުމަށްޓަކައި ބޭނުންކޮށް އުޅުނު މުހިންމު ޖަނަވާރެކެވެ. އެ ޖަނަވާރުންނަކީ ފުރިހަމައަށް ތަމްރީން ކުރެވިފައިވި، އަޅާލުން ލިބުނު އެއްޗެހިތަކެވެ. ސުލައިމާނުގެފާނުވެސް މި އަސްތައް ދެކެ ވަރަށް ލޯބިފުޅުވާކަމަށް ވެއެވެ.\nކީރިތި ޤުރުޢާނުގައި ޞޯދް ސޫރަތުގެ 31 ވަނަ އާޔަތާއ 32ވަނަ އާޔަތުގައި މާތްﷲ ވަހީކުރެއްވި ބަސްފުޅުގެ މާނައިގައިވެއެވެ.\n"(އެއްދުވަހެއްގެ) ހަވީރުކޮޅުގައި އެކަލޭގެފާނު (އެބަހީ: سليمان ގެފާނު) ބެއްލެވުމަށް، ދުވާއިރު ހަލުވި، ހުއްޓި ތިބޭއިރު ހަމަހިމޭން އަސްތައް ހުށަހެޅުނުހިނދު ހަނދުމަކުރާށެވެ!"\n"ފަހެ، އެކަލޭގެފާނު ވިދާޅުވިއެވެ. ހަމަކަށަވަރުން، އަހުރެންގެ ވެރިރަސްކަލާނގެ ހަނދުމަކޮށް ޒިކުރުކުރުން ފިޔަވައި، އިރު ފަރުދާވެ ނިވައިވެއްޖައުމަށްދާނދެން އަހަށް ލޯބިކުރުން، އަހުރެންނަށް އިސްކުރެވިއްޖެއެވެ."\nއަދި އެކަލޭގެފާނުގެ އަމުރަށް ޖިންނި ޝައިޠާނުންނާއި ވައި އަދި ޖަނަވާރުންވެސް ކިޔަމަންގަންނަ ކަމަށްވެއެވެ. ޞޯދް ސޫރަތުގެ 36 ވަނަ އާޔަތުން ފެށިގެން 40 ވަނަ އާޔަތާ ހަމައަށް މާތްﷲ ވަހީކުރެއްވި ބަސްފުޅުގެ މާނައިގައިވެއެވ.\n"ފަހެ، ތިމަންރަސްކަލާނގެ އެކަލޭގެފާނަށް ވައި ޚިދުމަތްތެރިކޮށްދެއްވީމެވެ. އެކަލޭގެފާނުގެ އަމުރުފުޅަށް، އެކަލޭގެފާނު އެދިވަޑައިގަތް ކޮންމެތަނަކަށް މައިތިރިކަމާއެކު، އެވައި ހިނގައިދެއެވެ."\n"އަދި ޖިންނި شيطان ން، އެކަލޭގެފާނަށް ޚިދުމަތްތެރިކޮށް ދެއްވީމެވެ. އޭގެތެރޭގައި (ބޮޑެތި) ބިނާތައްހަދާ ބަޔަކާއި (ކަނޑުގެ އަޑިޔަށް) ފީނާބަޔަކުވެއެވެ."\n"އަދި (އޭގެތެރެއިން) އަނެއްބަޔަކު ކަސްތަޅު އަޅުއްވައި ހައްޔަރުކުރައްވާފައިވެއެވެ."\n"މިއީ ތިމަންރަސްކަލާނގެ ދެއްވިހާ ތަކެއްޗެވެ. ފަހެ، ކަލޭގެފާނު (ދެއްވާނެ މީހަކަށް) ދެއްވާށެވެ! ނުވަތަ (ނުދެއްވާނެ މީހަކަށް ނުދެއްވައި) ހިފަހައްޓަވާށެވެ! (އެކަމާމެދު) ކަލޭގެފާނާ ސުވާލެއް ނުކުރައްވާނެތެވެ."\n"އަދި ހަމަކަށަވަރުން، އެކަލޭގެފާނަށް ތިމަންރަސްކަލާނގެ حضرة ގައި ކުއްތަންވުމާއި، އެނބުރިދަނިވި ރިވެތިވެގެންވާ ތަނެއްވެއެވެ."\nއެއްދުވަހެއްގައި ސުލައިމާނުގެފާނު އެކަލޭގެފާނުގެ ލަޝްކަރު އެއްކުރެއްވިއެވެ. އެ ލަޝްކަރުގައި އިންސާނުންގެ އިތުރުން ޖިންނީންނާއި ދޫނިސޫފާ ސޫފީގެ ބާވަތްތަކާއި ޖަނަވާރުން ތިއްބެވެ. ސުލައިމާނުގެފާނު ލަޝްކަރަށް އިސްރާއީލުގެ ދެކުނަށް ދަތުރުކުރުމަށް އަމުރުކުރެއްވިއެވެ.\nއަދި އެ ލަޝްކަރު ވާދީއެއްގެ ކައިރިން ހުރަސްކޮށްދަނިކޮށް ހިންޏަކަށް އެ މަންޒަރު ފެނި، އެހެން ހިނިތަކަށް މި ޚަބަރު ދީ ސަލާމަތްވެ ރައްކާވުމަށް ގޮވައިލަން ދިޔައެވެ. އަދިގޮސް ހިނި އެހެން ހިނިތަކަށް ގޮވައިލިއެވެ. "އޭ ހިނިތަކާއެވެ! ކަލޭމެންގެ ގޭގެއަށް ވަންނާށެވެ! އެއީ ނޭނގިތިބެ، سليمان ގެފާނާއި، އެކަލޭގެފާނުގެ ލަޝްކަރު ކަލޭމެން ފިސްފިސް ނުކުރުމަށްޓަކައެވެ"\nމިއަޑު އިވި ސުލައިމާނުގެފާނު ހިނިތުންވެލެއްވިއެވެ. އަދި ހިނިތަކަށް އެކަލޭގެފާނަކީ ރަސޫލުބޭކަލެއްކަން އެނގުމުން ﷲ އަށް ހަމްދުކުރެއްވިއެވެ.\nމާތްﷲ އަންނަމްލު ސޫރަތުގެ 17 ވަނަ އާޔަތުން ފެށިގެން 19 ވަނަ އާޔަތުގައި ވަހީކުރެއްވި ބަސްފުޅުގެ މާނައިގައިވެއެވެ.\n"އަދި ޖިންނީންނާއި، އިންސީންނާއި، ދޫނިސޫފާސޫފީގެ ތެރެއިން سليمان ގެފާނަށް އެކަލޭގެފާނުގެ ލަޝްކަރު އެއްކުރެއްވުނެވެ. ފަހެ، އެ ލަޝްކަރު އެތުރިގެންވެއެވެ."\n"(ދެން لشكر އާއިގެން) ހިނީގެ ވާދީއަށް ވަޑައިގެންފުމަށް ދާނދެނެވެ. އެހިނދު ހިންޏެއް ބުންޏެވެ. އޭ ހިނިތަކާއެވެ! ކަލޭމެންގެ ގޭގެއަށް ވަންނާށެވެ! (އެއީ) ނޭނގިތިބެ، سليمان ގެފާނާއި، އެކަލޭގެފާނުގެ ލަޝްކަރު ކަލޭމެން ފިސްފިސް ނުކުރުމަށްޓަކައެވެ."\n"ފަހެ (سليمان ގެފާނު) އެ ހިނި ބުނިވާހަކަ އައްސަވައި ހިނިފުޅުވެޑުވިއެވެ. އަދި ވިދާޅުވިއެވެ. އަޅުގެ ވެރިރަސްކަލާކޯއެވެ! އިބަރަސްކަލާނގެ މިއަޅާގެ މައްޗަށާއި، މިއަޅާގެ މައިންބަފައިންގެ މައްޗަށް ދެއްވި ނިޢުމަތަށް ޝުކުރު ކުރުމަށާއި، އިބަރަސްކަލާނގެ ރުހިވޮޑިގެންވާ صالح عمل ކުރުމަށް މިއަޅާއަށް އިލްހާމު ކުރައްވާނދޭވެ! އަދި އިބަރަސްކަލާނގެ ރަޙްމަތްފުޅުން، އިބަރަސްކަލާނގެ ޞާލިހު އަޅުންގެ ތެރެއިން މިއަޅާ ލައްވާނދޭވެ!"\nއިސްރާއީލުގެ މިހާރުގެ ވެރިރަށުގައި ބޮޑު ހިލައެއްގެ މަތީގައި ސުލައިމާނުގެފާނު ރީތި މިސްކިތެއް ބިނާކުރެއްވިކަމަށްވެއެވެ. އަދި އެރަށުން ގިނަ ބައެއް ސުލައިމާނުގެފާނާއި ބައިވެރިވެވަޑައިގަނެ މައްކާގެ ހަރަމްފުޅަށްގޮސް ހައްޖުވިއެވެ. އަދި އެއަށްފަހު ޔަމަނަށް ހިޖުރަ ކުރެއްވިއެވެ. ޔަމަނުގެ ސަންއާ ނަމަކަށް ކިޔުނު ރަށެއްގައި ފެން ފޯރުކުރުމަށްޓަކައި ހަދައިފައިހުރި ގޮތާއިމެދު ސުލައިމާނުގެފާނު އަޖައިބުވެވަޑައިގަތެވެ. އަދި އެފަދައިން ފެން ފޯރުކޮށްދޭ ގޮތެއް އެކަލޭގެފާނުގެ ގައުމުގައި ބިނާކުރަން ސުލައިމާނުގެފާނު ނިޔަތްގަތެވެ. ނަމަވެސް އެކަލޭގެފާނުގެ އަތްޕުޅުގައި އެއަށް ބޭނުންވާ އާލާތްތަކެއް ނެތެވެ.\nއެއްދުވަހަކު ސުލައިމާނުގެފާނުގެ ގާތަށް އެކަލޭގެފާނުގެ ދޫންޏެއް ސަބްއާއިން ޚަބަރުތަކެއް ގެނެސްދެއްވިއެވެ. އެ ދޫނި ބުނިގޮތުން ސަބްއާގައި ރަނިކަންކުރަމުންދިޔަ ބިލްޤިސް ނަމަކަށް ކިޔުނު އަންހެނެއްގެ އަތުގައި ﷲ ދެއްވި ހުރިހާ ނިޢުމަތެއް ހުރި ހާލުގައިވެސް އޭނާގެ ހިތަށް ވަނީ ޝައިޠާނާ ވެރިވެގެންފައިކަމަށެވެ. އަދި އޭނާގެ ގައުމުގެ މީހުންނާއި އޭނާއާއި ވީ ޣާފިލްވެފައިކަމަށެވެ. އެމީހުން އަޅުކަންކުރަމުން ދިޔައީ ﷲ ތަޢާލާއަށް ނޫންކަމަށާއި އެކަލާނގެ ހެއްދެވި އެއްޗެއްކަމަށްވާ އިރަށް އަޅުކަންކުރުމުގައި އެބައިމީހުން ދެމިތިބޭ ކަމަށް ސުލައިމާނުގެފާނަށް އެންގެވިއެވެ.\nމި ޚަބަރު އިވުމުން ސުލައިމާނުގެފާނު ދޫނީގެ އަތަށް ބިލްޤިސްއަށް ފޮނުއްވުމަށް ސިޓީއެއް ދެއްވުމަށްފަހު އޭނާގެ އަމަލުތައް ބެލުމަށް ފިލައި އިނުމަށް ދޫންޏަށް އަމުރުކުރެއްވިއެވެ. އަދި އެ ދޫނި ރާނީގެ ކުރިމައްޗަށް ސިޓީ ވައްޓާލުމަށްފަހު އުދުހިފައިގޮސް ފިލިއެވެ.\nކީރިތި ޤުރުއާނުގައި އަންނަމްލު ސޫރަތުގެ 30 ވަނަ އާޔަތުގައި އަދި 31 ވަނަ އާޔަތުގައި ވަހީކުރައްވާފައިވެއެވެ.\n"އެއީ، ހަމަކަށަވަރުން، سليمان ގެފާނުގެ އަރިހުން އައި ސިޓީފުޅެކެވެ. އަދި ހަމަކަށަވަރުން، އޭގައި އަންގަވާފައިވަނީ [بسـم اللَّه الرّحمـن الرّحيـم] އެވެ. (رحمن ވަންތަ رحيم ވަންތަ اللَّه ގެ اسم ފުޅުން ފަށައިގަންނަމެވެ.)"\n"ތިޔަބައިމީހުން ތިމަންކަލޭގެފާނުގެ މައްޗަށް ބޮޑާވެނުގަނެ، إسلام ވެގެން ތިމަންކަލޭގެފާނުގެ އަރިހަށް އަންނާށެވެ!"\nއަދި މި ސިޓީ ކިޔައި އޭނާގެ ގައުމުގެ ބޮޑުންގެ ކައިރިއަށް އޭނާ ދުރުވިއެވެ. އަދި އޭނާ ވިދާޅުވިކަމަށް ކީރިތި ޤުރުޢާނުގެ އަންނަމްލު ސޫރަތުގެ 32ވަނަ އާޔަތުން ފެށިގެން 34ވަނަ އާޔަތާހަމައަށް އައިސްފައިވާ ބަސްފުޅުގެ މާނައިގައިވެއެވެ.\n"އެކަމަނާ ވިދާޅުވިއެވެ. އޭ (قوم ގެ) ބޮޑުންނޭވެ! އަހުރެންގެ މިކަންތަކުގައި ތިޔަބައިމީހުންނަށް ފެންނަގޮތް އަހުރެންނަށް ބުނެދޭށެވެ! ތިޔަބައިމީހުން އަހުރެންނާއެކު ހާޟީރު ވެއްޖައުމަށްދާނދެން އަހުރެން ގޮތެއް ކަނޑައެއް ނާޅާނަމެވެ."\n"އެއުރެން (އެކަމަނާއަށް) ދެންނެވޫއެވެ. ތިމަންމެންނީ، އާރާއި ބާރުހުރި ގަދަފަދަ ބަޔެކެވެ. ކަންތައް ކުރައްވާނެގޮތް އެނގިވަޑައިގަންނަވާނީ ކަމަނާއަށެވެ. ފަހެ، ކަމަނާ ކުރައްވާނެ أمر އަކާމެދު ވިސްނަވާށެވެ!"\n"އެކަމަނާ ވިދާޅުވިއެވެ. ހަމަކަށަވަރުން، ރަސްރަސްކަލުން (ހަނގުރާމަވެރި ގޮތުގައި) ރަށަކަށް އަރައިވަޑައިގެންފިނަމަ، އެރަށެއް ސުންނާފަތިކުރައްވައި، ފަސާދަ ކުރައްވައި، އަދި އެރަށެއްގެ އަހުލުވެރިންކުރެ ޢިއްޒަތްތެރިން ނިކަމެތިކުރައްވަތެވެ. އަދި އެއުރެން ކަންތައްކުރައްވަނީ އެފަދައިންނެވެ."\nބިލްޤިސްގެ ޚަބަރުތައް ފޯރުކުރާ މީހުން ސުލައިމާނުގެފާނުގެ އަރިހަށް ހަދިޔާތަކަކާއެކު އައި ހިނދެވެ. ސުލައިމާނުގެފާނު އެކަލޭގެފާނުގެ ލަޝްކަރަށް ހުށިޔާރުވުމަށް އަމުރުކުރެއްވިއެވެ. އަދި ބިލްޤިސްގެ މީހުންނަށް ސުލައިމާނުގެފާނުގެ ލަޝްކަރު ފެނި އެބައިމީހުންގެ މުދާތަކުގެ އެއްވެސް ބާރެއް މިގަދަފަދަ ލަޝްކަރުގެ ކުރިމަތީގައި ނުވާނެކަން އެނގުނެވެ. އަދި އެކަލޭގެފާނުގެ ލަޝްކަރުގައި ސިންގާތަކާއި، މިނިކާވަގުތަކާއި ދޫނިސޫފާސޫފީގެ ބާވަތްތައް ވަނިކޮށް ފެނުމުން އެބައިމީހުން ތިބީ ހައިރާންވެ އަަޖައިބުވެފައެވެ.\nއަންނަމްލު ސޫރަތުގެ 36 ވަނަ އާޔަތާއި 37 ވަނަ އާޔަތުގައި ވަހީކުރައްވާފައެވެ.\n"ފަހެ (އެކަމަނާ ފޮނުއްވި) މީހުން سليمان ގެފާނުގެ އަރިހަށް އައިހިނދު، އެކަލޭގެފާނު ވިދާޅުވިއެވެ. ތިޔަބައިމީހުން ތިމަންކަލޭގެފާނަށް މުދަލުން މަދަދު ކުރަނީ ހެއްޔެވެ؟ ފަހެ، اللَّه ތިޔަބައިމީހުންނަށް ދެއްވާފައިވާ ތަކެއްޗަށްވުރެ، ތިމަންކަލޭގެފާނަށް اللَّه ދެއްވާފައިވާ ތަކެތި (އެބަހީ: ނަބީކަމާއި ރަސްކަން) މާހެޔޮކަން ބޮޑެވެ. އަދި ކިއެއްތަ! ތިޔަބައިމީހުންގެ ހަދިޔާއަށް އުފާކުރާނީ ހަމަތިޔަބައިމީހުންނެވެ."\n"ތިޔަ ހަދިޔާއާއިގެން އެއުރެންގެ ގާތަށް އެނބުރިދާށެވެ! ފަހެ، އެއުރެންނަށް ދެކޮޅުހެދުމަށް ކުޅަދާނަވެގެންނުވާފަދަ ލަޝްކަރަކާއިގެން އެއުރެންގެ ގާތަށް ހަމަކަށަވަރުން، އަހުރެމެން ދާހުށީމުއެވެ. އަދި ހަމަކަށަވަރުން، އެއުރެން ދެރަވެ، ނިކަމެތިވެގެންވާ ހާލުގައި، އެރަށުން އެއުރެން ބޭރުކުރާހުށީމުއެވެ."\nސުލައިމާނުގެފާނު އެމީހުންނަށް އަމުރުކުރީ އެތަނުގެ ރާނީގެ ހަދިޔާތައް އަނބުރައި ގެންދިޔުމަށާއި އެމީހުން އިރަށް އަޅުކަން ކުރުން ދޫނުކޮށްފިނަމަ އޭނާގެ ގައުމުގެ މީހުން އެ ރަށުން ނެރޭނެ ކަމަށެވެ. ބިލްޤިސްގެ މީހުން އޭނާއަށް މި ޚަބަރު ދިނެވެ. އަދި އެމީހުންނަށް ފެނުން އާދަޔާ ޚިލާފުކަންކަން އެކަމަނާއަށް ކިޔައިދިނެވެ.\nބިލްޤިސް ނިންމެވީ ސުލައިމާނުގެފާނާއި ބައްދަލުކުރެއްވުމަށެވެ. އަދި އޭނާގެ ޝާހީ ބޮޑުންނާއެއްކޮށް ސުލައިމާނުގެފާނުގެ ގައުމާއި ދިމާލުން ދަތުރުފެއްޓެވިއެވެ.\nސުލައިމާނުގެފާނު އެކަލޭގެފާނުގެ ލަޝްކަރުގައި ތިބި ޖިންނީންނަށް ސުވާލުކުރިއެވެ. ބިލްޤިސްގެ ތަޚުތު އޭނާ ސުލައިމާނުގެފާނުގެ އަރިހަށް ވަޑައިގަތުމުގެ ކުރިން އެތަނަށް ގެނެވޭނެތޯއެވެ. އަދި ޖިންނިއަކު ބުނިކަމަށް ކީރިތި ޤުރުއާނުގައި ވަހީކުރައްވާފައިވެއެވެ.\n"އެކަލޭގެފާނު ވިދާޅުވިއެވެ. އޭ ބޮޑުންނޭވެ! އެއުރެން ބޯލަނބައި ކިޔަމަންވެ، އިސްލާމްވެގެން ތިމަންކަލޭގެފާނުގެ އަރިހަށް އައުމުގެ ކުރީގައި، އެކަމަނާގެ ތަޚުތު ތިމަންކަލޭގެފާނުގެ އަރިހަށް ގެނެސްދޭނީ، ތިޔަބައިމީހުންގެ ތެރެއިން ކާކުހެއްޔެވެ؟"\n"ޖިންނީންގެ ތެރެއިން عفريت އަކު ދެންނެވިއެވެ. ކަލޭގެފާނު ތިޔަ އިންނެވިތަނުން ތެދުވެވަޑައިގަތުމުގެ ކުރިން، ކަލޭގެފާނުގެ އަރިހަށް ތިމަން އެ ގެނެސްދީފާނަމެވެ. އަދި ހަމަކަށަވަރުން، ތިމަންނާއީ، އެ އުފުލޭފަދަ، ބާރުގަދަ، އޭގެމައްޗަށް އަމާނާތް ތެރިއަކީމެވެ."\nއަދި އެ ޖިންނި ބަލްޤިސްގެ ތަޚުތު ގެނައެވެ. ސުލައިމާނުގެފާނު ހުންނެވީ ފަލަސްތީނުގައެވެ. އަދި ބިލްޤިސްގެ ތަޚުތު އިންނެވީ ޔަމަނުގައެވެ. ދެހާސް މޭލު ދުރުގައެވެ. ނަމަވެސް އެހައި ކުޑަ ހިނދުކޮޅެއްގެ ތެރޭގައި ބިލްޤިސްގެ ތަޚުތު ސުލައިމާނުގެފާނުގެ އަރިހަށް ގެނެވުނެވެ.\nބިލްޤިސް ސުލައިމާނުގެފާނުގެ އަރިހަށް ވަޑައިގަތުމުން އެކަމަނާއަށް ޚާއްސަ ރަސްމިއްޔާތެއް ބާއްވައި މަރުހަބާ ކިޔުނެވެ. އަދި އޭނާގެ ތަޚުތާއި ދިމާލުން އޭނާ ގެންދެވުނެވެ. އަދި ސުލައިމާނުގެފާނު އެކަމަނާއާއި ސުވާލުކޮށް ވިދާޅުވީ އެއީ އޭނާގެ ތަޚުތުތޯއެވެ. ބިލްޤިސް ވަރަށް ގިނަ އިރު ބެއްލެވުމަށްފަހު އެއީ އޭނާގެ ތަޚުތާއި ވައްތަރު ގޮނޑިއެއްކަމަށް އެއްބަސް ވެވަޑައިގަތެވެ.\nއަންނަމްލު ސޫރަތުގެ 42 ވަނަ އާޔަތާއި 43 ވަނަ އާޔަތުގައި މާތްﷲ ވަހީ ކުރެއްވި ބަސްފުޅުގެ މާނައިގައިވެއެވެ.\n"ފަހެ، އެކަމަނާ ވަޑައިގަތުމުން ދެންނެވިއެވެ. ކަމަނާގެ ތަޚުތުވަނީ މިފަދައިންތޯއެވެ. އެކަމަނާ ދެންނެވިއެވެ. އެއާއި މިއާ ހަމަ އެއްފަދައެވެ. (سليمان ގެފާނު ވިދާޅުވިއެވެ.) އެކަމަނާގެ ކުރިން ތިމަންމެންނަށްވަނީ، علم ލިބިފައެވެ. އަދި (އެކަމަނާގެ ކުރިން) ތިމަންމެން މުސްލިމުންކަމުގައި ވީމުއެވެ."\n"އަދި اللَّه ފިޔަވައި އެކަމަނާ އަޅުކަންކުރައްވާ ތަކެތި، އެކަމަނާ (ތެދުމަގުން) އެއްކިބާކުރިއެވެ. ހަމަކަށަވަރުން، އެކަމަނާވީ، ކާފިރު ޤައުމެއްގެ މީހުންގެ ތެރެއިންނެވެ."\nސުލައިމާނުގެފާނު ބިލްޤިސްއަށް އޭނާގެ ގަނޑުވަރަށް ދައުވަތު އެރުވިއެވެ. އެކަލޭގެފާނުގެ ގަނޑުވަރުގެ ތެޅުންގަނޑު ހެދިފައިވީ ބިއްލޫރިންނެވެ. ބިލްޤިސް ހުރީ މި ތަނުގެ ރީތިކަން ފެނި އަޖައިބުވެފައެވެ.\nއެތަނުން ފެނިގެންދިޔަ އާދަޔާ ޚިލާފުކަންކަމުން ބިލްޤިސް އަށް ވިސްނިވަޑައިގަތީ އެކަމަނާ އަށް ހުރެވުނީ ހަމައެކަނި ވިސްނުންފުޅު ތޫނު ބޭކަލެއްގެ އަރިހުގައި ނޫންކަމަށާއި ސުލައިމާނުގެފާނަކީ ﷲ ގެ ރަސޫލު ބޭކަލެއް ކަމަށެވެ. އަދި އޭނާ ތައުބާވެ އިރަށް އަޅުކަން ކުރާ ދީން ދޫކޮށްލިއެވެ. އަދި އޭނާގެ ގައުމުގެ މީހުންނަށްވެސް އެފަދައިން އަމަލުކުރުމަށް އެންގެވިއެވެ.\nއަންނަމްލު ސޫރަތުގެ 44 ވަނަ އާޔަތުގެ މާނައިގައިވެއެވެ.\n"އެކަމަނާއަށް ދެންނެވިއެވެ. ގަނޑުވަރަށް ވެދެވަޑައިގަންނަވާށެވެ! ފަހެ، އެކަމަނާއަށް އެތަން ފެނިވަޑައިގަތްހިނދު، އެއީ ފެންގަނޑެކޭ ހީފުޅުކުރައްވައި (ފެންގަނޑަކަށް އެރިވަޑައިގަންނަވާގޮތަށް) ދެފައިންޕުޅު كشف ކުރެއްވިއެވެ. އެކަލޭގެފާނު ވިދާޅުވިއެވެ. އެއީ ހަމަކަށަވަރުން، އޮމާން ބިއްލޫރިން ހެދިފައިވާ ގަނޑުވަރެކެވެ. (ދެން އެކަމަނާ إسلام ވުމަށް سليمان ގެފާނު ވިދާޅުވިހިނދު) އެކަމަނާ ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، އަޅުގެ އަމިއްލަ نفس އަށް އަޅު އަނިޔާވެރިވެއްޖައީމެވެ. އަދި سليمان ގެފާނުގެ އަރިހުގައިވެ، عالم ތަކުގެވެރި اللَّه އަށް ބޯލަނބައި، ކިޔަމަންވެއްޖައީމެވެ."


Manikubey: Masverikamuge Dhairaain Dhivehi Gaumah Aguhuri Khidhumaithakeh Kuravvaa Fakhuruveri Huvadhoo Dharieh މަނިކުބޭ: މަސްވެރިކަމުގެ ދާއިރާއިން ދިވެހި ޤައުމަށް އަގުހުރި ޚިދުމަތްތަކެއް ކުރައްވާ ފަޚުރުވެރި ހުވަދޫ ދަރިއެއް – Huvadhoo News Manikubey: Masverikamuge Dhairaain Dhivehi Gaumah Aguhuri Khidhumaithakeh Kuravvaa Fakhuruveri Huvadhoo Dharieh Huvadhoo News\nމަނިކުބޭ: މަސްވެރިކަމުގެ ދާއިރާއިން ދިވެހި ޤައުމަށް އަގުހުރި ޚިދުމަތްތަކެއް ކުރައްވާ ފަޚުރުވެރި ހުވަދޫ ދަރިއެއް\nގދ.ފަރެސްމާތޮޑާ މުހައްމަދު މަނިކު (މަނިކުބޭ)-- ހުވަދޫ ފޮޓޯ\nހުވަދު އަތޮޅު ދެކުނުބުރީ ފަރެސްމާތޮޑާއަށް އުފަން މުހައްމަދު މަނިކު، މަޝްހޫރު ނަމުން ނަމަ، މަނިކުބޭ އަކީ މުޅިރާއްޖޭގެ ހުރިހާ މަސްވެރިންގެ ލޯތްބާއި އިޙްތިރާމް ލިބިލައްވާ މަޑުމައިތިރި ހިތްތިރި މިޒާޖެއްގެ ބޭފުޅެކެވެ. މަސްވެރިކަމުގެ ރޮގުން ދިވެހި ޤައުމަށް އަގުހުރި ޚިދުމަތްތަކެއް ކޮށްދެވި އަދި މިހާރުވެސް ކުރަމުންދާ މަސްވެރިކަމުގެ ދިވެހި ބްރޭންޑަކަށް މަނިކުބޭ ވެފައި ވެއެވެ.\nމަނިކުބޭގެ ދިރިއުޅުމާއި، މަނިކުބޭގެ މަސައްކަތްތެރިކަމަކީ ދިވެހި ޖީލުތަކަށް އިބްރަތްތެރި، އަދި ނުކުޅެދުންތެރިކަމުގެ ސަބަބުން، ދިރިއުޅުމުގެ އުފާތަކުން މަޙްރޫމްވެފައިވާ، ފަރާތްތަކަށް އިބްރަތުން ފުރިގެންވާ ނަމޫނާއެކެވެ.\nނުކުޅެދޭ މީހެއްގެ ގޮތުގައި މަނިކުބޭ ސިފަވެގެން ދިޔަނަމަވެސް މަނިކުބޭ އަކީ ކުޅެދޭ މީހަކަށް ދޫކުރާނެ ޝަޚުސިއްޔަތެއް ނޫނެވެ. މިކަން މަނިކުބޭގެ ހިތްވަރުން ވަނީ ސާބިތުކޮށްދީފައެވެ. މަނިކުބޭގެ މަސައްކަތްތެރިކަމުގެ އަގު ވަޒަންކޮށް 1990 ވަނަ އަހަރު ރައީސް މައުމޫނުގެ ޒަޢާމަތުގައި، ދިވެހި ދައުލަތުގެ ފަރާތުން ޤައުމީ ހިތްވަރު ދިނުމުގެ އިނާމް މަނިކުބޭއަށް އަރުވާފައިވެއެވެ. މީގެ އިތުރުންވެސް ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރު ދިވެހި ދައުލަތުގެ ފަރާތުން މަސްވެރިކަމުގެ ރޮގުން ޤައުމަށް ކޮށްފައިވާ ޚިދުމަތުގެ އަގުވަޒަންކޮށް، ޝަރަފްގެ އައްޑަނަ އަދި ޝަރަފްގެ މެޑަލް މަނިކުބެއަށް އެރުވިފައި ވެއެވެ.\nމަނިކުބެއަށް ހިތްވަރުދިނުމުގެ ގޮތުން ދައުލަތުން އެރުވި ސަނަދާއި ރަން މެޑަލް\nމަނިކުބޭ އަކީ ދިވެހި ރާއްޖޭގެ މަސްވެރިންގެ މެދުގައި މަޝްހޫރު މީހެކެވެ. މަނިކުބޭ ނުދަންނަ މަސްވެރި ދޯންޏެއް ދިވެހިރާއްޖޭގެ ދެކުނުގައި ނޯންނާނޭ ބުންޏަސް ދޮގަކަށް ނުވާނެއެވެ. ދިވެހި މަސްވެރިކަމަށް ބޭނުންކުރަމުން އަންނަ ބުޅި ތައްޔާރުކުރާ ޚާއްސަ ހުނަރުވެރި ފަރާތަކަށް މަނިކުބޭ ވެފައި ވެއެވެ.\nމަނިކުބޭ ކިޔައިދިން ގޮތުން އުމުރުން ހަނގު އުމުރުގައި، (އުމުރުން އެންމެ 8 އަހަރުގައި) މަނިކުބޭ ޕޯލިއޯގެ ޝިކާރައަކަށް ވެ ނުކުޅެދޭ މީހަކަށް ބަދަލުވެގެން ދިޔައެވެ. ރަށުގައި ކިޔެވުން ކުރިޔަށް ގެންދިޔުމަށް މާބޮޑު ފުރުޞަތުތަކެއް ލިބިފައި ނުވުމުން ކޮންމެވެސް މަސައްކަތެއް ދަސްކޮށް ދިނުމަށް މަންމަ ބޭނުންވިއެވެ. މިގޮތުން މަންމަ އެއްބަޑު ބޮޑު ދައިތައެއް އިނދެގެން އުޅޭ މުޙައްމަދު އަލީ އަކީ، ކަނބުރު މަސައްކަތްކޮށް އުޅޭ ފަރާތަކަށް ވުމުން، އޭނާ ކައިރިޔަށް މަސައްކަތް ދަސްކުރުމަށް މަންމަ ފުނުވިއެވެ. މުހައްމަދު އަލީގެ ކައިރީ މަސައްކަތް ކުރަން އުޅެ ތަފާތު މަސައްކަތް މަނިކުބޭ ދަސްކުރިއެވެ. އޭރުވެސް ދިވެހިން މަސްވެރިކަން ކުރުމަށް ބޭނުންކުރަމުން އައި ބުޅި އަރަބި ޔާ ގެ ބައްޓަމަށް ހުންނަ ބުޅި ތައްޔާރުކުރުމުގެ މަސައްކަތް މުޙައްމަދު އަލީގެ ކިބައިން ދަސްވިއެވެ. އަދި މީގެ އިތުރުންވެސް ތަފާތު ކަބުރު މަސައްކަތް މަނިކުބޭ ދަސްކޮށްފައި ވެއެވެ. މީގެ ތެރޭގައި ލިޔެލާ ޖެހުން، ފުރޯ ހެދުން، ކަތިވަޅި އަދި ވަޅި ހެދުމުގެ އިތުރުން، ވަޑާންކުރުން ފަދަ ރަށްފުށުގައި ކޮށް އުޅޭ މަސައްކަތްތެރިކަމުގެ ހުރިހާ މަސައްކަތެއް މަނިކުބޭއަށް ދަސްވިއެވެ. އުމުރުން 11 ނުވަތަ 12 އަހަރުގައި، އޭރު މަސްވެރިކަން ކުރުމަށް ދިވެހިން ބޭނުންކުރި ބުޅި އަމިއްލަޔަށް ތައްޔާރު ކުރަން މަނިކުބެ ފެށިއެވެ.\nމަނިކުބެ ބުޅިހެދުމުގެ މަސައްކަތުގައި– ހުވަދޫ ފޮޓޯ\nދިވެހިން ޒަމާނުއްސުރެ މަސްވެރިކަން ކުރުމަށް ބޭނުން ކުރަމުން އައި ތަފާތު ވައްތަރުގެ ބުޅިތައް ވަރަށް ތަފްޞީލުކޮށް މަނިކުބޭ ދިރާސާކޮށްފައި ވުމުގެ އިތުރުން، ބަދަލުވަމުން އައިސްފައިވާ ތަފާތު ވައްތަރުގެ ބުޅި ތައްޔާރުކުރުމުގެ މަސައްކަތް މަނިކުބޭ ކޮށްފައިވެއެވެ. މަނިކުބޭ ބުނެފައިވާގޮތުން، 1973 ވަނަ އަހަރު، މަސްކިރާ ބޯޓު ދިވެހި ރާއްޖެއަށް ތައާރަފްވުމާއި ގުޅިގެން، މަސްވެރިކަން ކުރުމަށް ޗައިނާ މީހުން ބޭނުންކުރަމުން އައި ބުޅީގެ ވައްތަރެއް ކަމުގައިވާ “ސަތޯ ބުޅި” ދިވެހި މަސްވެރިންނަށް ފެނި ތަޢާރަފްވެގެން ދިޔައެވެ. އަދި ދިވެހި ސަރުކާރުގެ ފަރާތުން ފިޝަރީޒް މިނިސްޓްރީގެ ފަރާތުން މަސްވެރިކަން ކުރާ ކޮންމެ ދޯންޏަކަށް ލަފާކުރެވޭ ގޮތުން އަހަރަކު 10 ބުޅި ފޮނުވަމުން ދިޔައެވެ. ނަމަވެސް އެދުވަސްވަރު ގިނަ މަސްވެރިން މަސްބާނަމުން ދިޔައީ މިނިސްޓްރީ އިން ފުނުވާ ބުޅިޔާއި ތަފާތު ބުޅިޔަކުންނެވެ. އޭރުވެސް ހުވަދު އަތޮޅުގެ ގިނަ މަސްވެރިން ބޭނުންކުރަމުން އައީ، ފިޝަރީޒް މިނިސްޓްރީން ފުނުވި ބުޅި އަސްލަކަށް ބަލައިގެން މުހައްމަދު އަލީބެ އަމިއްލަޔަށް ތައްޔާރު ކުރި ބުޅިއެކެވެ.\nމަނިކުބެ ތައްޔާރުކޮށްފައި ހުރި ބައެއް ބުޅިތައް– ހުވަދޫ ފޮޓޯ\nމުޙައްމަދު އަލީބެ ތައްޔާރުކުރި ބުޅި ނަމޫނާއަކަށް ބަލައިގެން އެބުޅި ތައްޔާރު ކުރުމުގެ މަސައްކަތް މަނިކުބެއާއި، އަދި ފަރެސްމާތޮޑާއަށް އުފަން އިތުރު ފަރާތެއްކަމުގައިވާ މަޝްހޫރު ނަމުންނަމަ، ފަރެސް އަލިބެ އާއި ދެމީހުން އެކުއެކީހެން ގޮތަކަށް ފަރެސް މާތޮޑާގައި މަސްބާނާ ބުޅި ތައްޔާރުކުރުމުގެ މަސައްކަތް މަނިކުބެ ކުރިޔަށް ގެންދިޔައެވެ. މަސްވެރިކަން ކުރުމަށް މިނިސްޓްރީން ދެމުން ގެންދިޔަ ބުޅީގެ3ބުޅި ހޯދައިގެން، އެބުޅީގެ ތަފާތު ބައިތައް ވަކިކޮށް ނަގައި ބަލައި ދިރާސާކުރުމުން، އޮރިޖިނަލް ބުޅިޔެކޭ އެއްގޮތަށް ބުޅި ހެދުމަކީ މާއުދަނގޫ ކަމެއް ނޫންކަން އެނގިގެން ދިޔައެވެ. އަދި މަސްވެރިކަން ކުރުމަށް ބޭނުންކުރަމުން އައި އޮރިޖިނަލް ބުޅިއާއި ދާދި އެއްގޮތް ބުޅިއެއް ތައްޔާރުކޮށް، މަސްވެރިންނަށް ވިއްކަމުން ގެންދެވުނެވެ. ނަމަވެސް މިއީވެސް، މިހާރު ބޭނުންކުރާ ބުޅިއާއި ވަރަށް ތަފާތު ބުޅިއެކެވެ. އެއީ “ސަތޯ ބުޅި” ނަމަކަށް ކިޔާ ބުޅިއެއް ނަމަވެސް މިހާރު ބޭނުން ކުރަނީ “ހަވާއީ ބުޅި”ގެ ވައްތަރެކެވެ.\nސަތޯބުޅި ތައްޔާރުކުރުމުގެ މަސައްކަތް ނިމުމަކަށް އައީ 90ގެ އަހަރުތަކަށް އެޅުމުންނެވެ. ސަތޯ ބުޅި ތައްޔާރުކުރުމުގެ މަސައްކަތަކީ ބުރަމަސައްކަތަކަށް ވުމުން އެބުޅި ތައްޔާރުކުރުމުގެ މަސައްކަތް ހުއްޓާލީ ކަމުގައި މަނިކުބޭ ބުނެއެވެ. ސަތޯ ބުޅިއަކީ މަސްވެރިން މާގަޔާވާ އަދި މަގުބޫލު ބުޅިއަކަށް ވީނަމަވެސް، ތައްޔާރުކުރުމުގެ މަސައްކަތް ބުރަވާތީ ސަތޯ ބުޅީގެ މަސައްކަތް ނުގެންދަނީ ކަމުގައި މަނިކުބޭ ބުނެއެވެ.\nމުޅި ރާއްޖޭގެ މަސްވެރިކަމުގެ މަސްރަހަށް ބަލާއިރު، ރާއްޖެއަށް ބާނާ ކަޅުބިލަ މަހުގެ %60 އިންސައްތަ މަސް ބާނަނީ ހުވަދު އަތޮޅުން ދެކުނުގެ އަތޮޅުތަކުން ކަމުގައި މަނިކުބޭ ޤަބޫލުކުރެއެވެ. ރާއްޖޭގެ އުތުރުގެ އަތޮޅުތަކުން ގިނައިން ކުރާ މަސްވެރިކަމަކީ، ބޮޑު ކަންނެލިގެ މަސްވެރިކަން ކަމުގައި މަނިކުބޭ ބުނެއެވެ. މަނިކުބޭ ޤަބޫލުކުރާގޮތުގައި މަސްވެރިކަން ކުރުމަށް ދިވެހިން ބޭނުންކުރާ ބުޅި ތައްޔާރުކުރުމުގެ މަސައްކަތް އެންމެ ކާމިޔާބުކަމާއެކީ ކުރެވިފައިވަނީ މަނިކުބޭ މެންނަނަށެވެ.\nމަނިކުބޭ ބުނެފައިވާ ގޮތުން، މަނިކުބޭ ކައިރިން ބުޅިހެދުމުގެ މަސައްކަތް ދަސްކޮށްގެން،2މީހަކު، މިމަސައްކަތް މިހާރުވެސް ކުރަމުން އަންނަކަމަށެވެ. އެއީ ތ. އަތޮޅު ހިރިލަންދޫ މީހަކާއި، ގދ. ގައްދޫ އަނީސް އާއި ދެފަރާތެވެ. މި ދެމީހުންނަކީވެސް، ފިޔޯރީއަށް އައިސް، މަނިކުބޭ ކައިރީގައި މަސައްކަތްކޮށް، މަސައްކަތުގެ ތަޖުރިބާ ހޯދައިގެން، ބުޅީގެ މަސައްކަތް މަނިކުބޭ ކުރާގޮތަށް ކުރަމުން އަންނަ މީހުން ކަމުގައި މަނިކުބޭ ބުނެފައި ވެއެވެ.\nމަނިކުބެގެ އަންހެނުން ބުޅިހެދުމުގެ މަސައްކަތުގައި– ހުވަދޫ ފޮޓޯ\nމަނިކުބޭ ބުނެފައިވާގޮތުން، މިމަސައްކަތުގައި އަންހެނުންނާއި، ފިރިހެން ދަރިފުޅުގެ އެހީތެރިކަން ވަރަށް ބޮޑަށް ލިބޭ ކަމަށާއި އަދި މަސައްކަތުގައި އެހީތެރިވުމަށް2ބިދޭސީ މަސައްކަތު މީހުން މުސާރަދީގެން ގެންގުޅޭ ކަމަށެވެ.\nމިމަސައްކަތުން ލިބޭ އާމްދަނީއަށް ބަލާއިރު، މަސައްކަތުގެ ޚަރަދާއި،2މުވައްޒަފުންގެ މުސާރަ އުނިކޮށް، ސާފު ފައިދާގެ ގޮތުގައި ރަނގަޅަށް މަސްބާނާ ދުވަސް ވަރުގައި، މަހަކަށް 1 ލައްކަޔަކަށް ވުރެ ގިނަ ރުފިޔާ ލިބޭ. މުޅި އަހަރު ދުވަހަށް ބަލާއިރު، މިމަސައްކަތުން އެވްރެޖްކޮށް 80 ހާސް ރުފިޔާ މަހެއްގެ މައްޗަށް ސާފު ފައިދާގެ ގޮތުގައި ލިބޭކަމުގައި މަނިކުބޭ ބުނެއެވެ.\nމަނިކުބޭ މައުލޫމާތު ދީފައިވާ ގޮތުން، ފަރެސްމާތޮޑާގައި އެކަނިވެސް9ވަރަކަށް މަސްދޯނި ދުއްވާއިރު، ހުރިހާ ދޯންޏަކުންވެސް ބުޅި ގަންނަނީ މަނިކުބޭ އަތުންނެވެ. އަދި ތިނަދޫ ހުރިހާ ދޯންޏަކަށްވެސް ބުޅިގަންނަނީ މަނިކުބޭ އަތުންނެވެ.\n“މަނިކުބޭ ބުޅި” ނުވަތަ “ފަރެސް މާތޮޑާ ބުޅި” އަކީ މަސްވެރިކަމަށް ބޭނުންކުރާ އާލަތުގެ ތެރެއިން ބޭނުންކުރެވޭ އެންމެ ވަރުގަދަ ދި ދިވެހި ބްރޭންޑޭ ބުނުމަކީ ދޮގަކަށް ނުވާނެއެވެ. ދެކުނުގެ ހުރިހާ މަސްވެރިންނާއި، އަދި ރާއްޖޭގެ އެކި ކަންކޮޅުތަކުގައި އެންމެ ހިގާ ބުޅިއަކީ މަނިކުބޭ ބުޅިއެވެ. ޅ. އަތޮޅާ ހިސާބަށްވެސް، ބުޅި ފުނުވައިދޭކަމަށް މަނިކުބޭ ބުނެއެވެ. ނަމަވެސް ކިތަންމެ ދުރަށް ފުނުވި ކަމުގައި ވިޔަސް، ބުޅީގެ އަގަށް އެއްވެސް ބަދަލެއް ނުގެންނަ ކަމަށެވެ. ރަށުގެ މަސްވެރިންނަށް އޮންނާނެ ޔަޤީންކަމަކީ، ހުސްވުމަކާއި ނުލައި އަބަދުވެސް އެމީހުންނަށް ބުޅި ލިބޭނެކަމުގެ ޔަޤީންކަމެވެ.\nމަނިކުބޭގެ ބުޅިތައްޔާރުކުރުމުގެ މަސައްކަތް 40 އަހަރާއި ގާތަށް ކުރެވިފައިވާއިރު، މަނިކުބޭގެ ބުޅި އެއްވެސް ގޮތަކަށް ރާއްޖެއިން ބޭރަށް ފުނުވާފައި ވާނެތޯ ބެލުމަށް ކުރެވުނު ސުވާލުގެ ޖަވާބުގައި މަނިކުބޭ ބުނީ، ބޭރު ޤައުމުތަކަށް ބުޅި ނުފުނުވާ ކަމަށެވެ. ނަމަވެސް، އިންޑިޔާމަގުން ކުރިން ރާއްޖޭގެ ރަށެއްގެ ގޮތުގައި ހިމެނުނު، އަދި މިހާރު އިންޑިއާގެ ރަށެއް ކަމުގައިވާ، މަލިކަށް ބުޅި ފުނުވާ ކަމަށެވެ. މަލިކަށް ފުނުވާ ބުޅި ފުނުވަނީ، ރާއްޖެއިން އިންޑިޔާއަށް ދާ ދިވެހި ރައްޓެހިންނާއި ޙަވާލުކޮށް، މަލިކުގެ ބުޅިގަންނަ މީހުންގެ އިންޑިޔާ އެކުވެރިން މެދުވެރިކޮށް ކަމަށެވެ.\nމަނިކުބެގެ ބެލުމުގެ ދަށުން އެހީތެރިވުމަށް ދެ ބިދޭސިން ބުޅި ހެދުމުގެ މަސައްކަތުގައި– ހުވަދޫ ފޮޓޯ\nމިމަސައްކަތް އިތުރު ބަޔަކަށް ދަސްކޮށްދީ، ކޯހެއް ހިންގިދާނެތޯ ކުރެވުނު ސުވާލަށް ޖަވާބުދެއްވަމުން މަނިކުބޭ ބުނެފައިވަނީ، ދަސްކޮށްދެވިދާނެ ކަމަށާއި އަދި ކޯހެއްވެސް ހިންގިދާނެކަމަށެވެ. މިގޮތުން އެއްވެސް އުދަގުލެއްނެތި، 8 ވަރަކަށް ކުދިން އެއްވަގުތެއްގައި ތަމްރީން ކުރެވިދާނެ ކަމަށެވެ. މަނިކުބޭ ލަފާކުރާ ގޮތުގައި، މަސައްކަތް ދަސްކޮށް ފަރިތަކުރުމާއެކު،2މަސް ތެރޭގައި މިމަސައްކަތް ދަސްކުރެވިދާނެ ކަމަށެވެ. މަނިކުބޭ ދެކޭގޮތުގައި، މިސައްކަތް ޖީލުތަކަށް ފޯރުކޮށް، ގިނަ ބަޔަކަށް މިމަސައްކަތް ކުރަން އެނގެން ޖެހޭ ކަމަށެވެ. މިގޮތުން، އަމިއްލަ ކުދިންނާއި، ތިމާގެ ކުދިންނަށް މިމަސައްކަތް ދަސްކޮށްދީފައި ވާނެކަމަށެވެ. ނަމަވެސް އަބަދުވެސް މަނިކުބޭ މިމަސައްކަތް ކުރާތީ، ރަށުގެ އެހެން ބަޔަކު، މިމަސައްކަތް ކުރަން ބޭނުން ނުވެއެވެ.\nމިމަސައްކަތުން މަނިކުބޭ ހޯދާފައިވާ ކާމިޔާބީއަށް ބަލާއިރު، 1990 ވަނަ އަހަރު ދިވެހި ދައުލަތުގެ ފަރާތުން އަރުވާފައިވާ ޤައުމީ ހިތްވަރު ދިނުމުގެ އިނާމް އަދި ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރު، މަސްވެރިކަމުގެ ރޮގުން ޤައުމަށް ކޮށްފައިވާ ޚިދުމަތުގެ އަގުވަޒަންކޮށް، ޝަރަފްގެ އައްޑަނަ އަދި ޝަރަފްގެ މެޑަލް މަނިކުބޭ އަށް ލިބިފައިވެއެވެ.\nރަށުގެ އިޖުތިމާޢީ ތަރައްޤީގެ ތަފާތު ކަންކަމުގައިވެސް އެހީތެރިކަން ފޯރުކޮށްދޭ ފަރާތެއްގެ ގޮތުގައި މަނިކުބޭ ފާހަގަވެގެން ދެއެވެ. އެންމެ ހަނދާން ހުންނަ ފާހަގަވާ ދުވަހެއްގެ ގޮތުގައި ފާހަގަ ކުރެވެނީ، އުމުރުން 14 އަހަރުގައި، 100 ބުޅި ތައްޔާރުކޮށް، މީހެއްގެ އަތަށްދީ، ވިއްކުމަށް ގައްދުއަށް ފުނުވި ދުވަހެވެ. އޭރު ބުޅިއެއްގެ އަގަކީ އެންމެ ރުފިޔާއެއް ކަމުން 100 ބުޅި ވިއްކައިގެ ލިބުނު 100 ރުފިޔާ އަށް ގައްދޫއިން އަލަ ގަނެގެން ފަރެސް މާތޮޑާއަށް ގެނައެވެ. އޭރުގެ 1 ރުފިޔާއަށްވެސް ގިނަ އަދަދަކަށް ތަކެތި ލިބޭތީ، ގިނައަދަދެއްގެ އަލަ 100 ރުފިޔާއަށް ލިބުނެވެ. އަދި މި އަލަ ވިއްކަން ފެށުމުން، އޭރު ފަރެސް އަދި މާތޮޑާ ވަކިން އޮތް ނަމަވެސް، ދެރަށުން ގިނަ އަދަދެއްގެ މީހުން މަނިކުބޭމެން ގޭދޮށަށް ޖަމާވެ، އަލަ ގަންނަން މީހުން އުޅޭތަން ފެނުމުން ވަރަށް ބޮޑަށް އުފާވެ، ފަޚުރުވެރިވި ކަމުގައި މަނިކުބޭ ބުނެއެވެ. ކުޑަކުއްޖެއް ގޮތުގައި ހުރެގެންވެސް، އެފަދަ ބޮޑު ކަމެއް ކުރެވުމުން އާދަޔާޚިލާފު އުފަލެއް ލިބުނު ކަމުގައި މަނިކުބޭ ބުންޏެވެ.\nމަނިކުބޭގެ މަސައްކަތް ނަމޫނާއަކަށް ބަލައިގެން، މަނިކުބޭގެ ފިރިހެން ދަރިންވެސް، މަސްވެރިކަމަށް ބޭނުންވާ ތަފާތު އާލާތް އަމިއްލަޔަށް ފަރުމާކުރމުގެ މަސައްކަތް ކުރަމުން އަންނަކަން ފާހަގަކުރެވެއެވެ. މިގޮތުން ދިވެހި ރާއްޖޭގައި ކުރިއަރަމުން އަންނަ ސްޕޯޓްސް ފިޝިންގ އަށް ބޭނުންވާ ތަފާތު މަސްވަދާއި، ޖިގިންގ ފިޝިންގއަށް ބޭނުންކުރާ ވަދު ހެދުމަށް ތަފާތު ތައްގަޑުތައް އަމިއްލަޔަށް ފަރުމާކޮށް، ޕޮޕިން ވަދު ފަދަ ތަކެތި އަމިއްލަޔަށް އުފައްދައި، އެތަކެތީގައި ތަތްކުރާ ސްޓިކާ ފަދަ ތަކެތި ރާއްޖެއިން ބޭރުން ގެނެސް، ރާއްޖެއަށް އެތެރެކުރާ އޮރިގިނަލް މަސްވަދު ތަކާއި އެއް ކޮލިޓީއެއްގައި ނުވަތަ އެއަށްވުރެ، މަސްވެރިކަމަށް ކާމިޔާބު ވަދު، އަންނަނީ ތައްޔާރު ކުރަމުންނެވެ. ނަމަވެސް މިމަސައްކަތަކީ، ވިޔަފާރި އުޞޫލުން ސާމާނު ވިއްކަން ކުރާ މަސައްކަތެއް ނޫނެވެ. މިއީ މަނިކުބޭގެ ކުދިން އަމިއްލަޔަށް ކުރާ ސްޕޯޓްސް ފިޝިންގ މަސްވެރިކަމުގައި ދޮށްޓާއެކު ބޭނުންކުރުމަށް އުފައްދާ ތަކެއްޗެވެ،\nމަނިކުބޭގެ ކުދިންގެ މިހުނަރަކީވެސް، މުސްތަޤުބަލުގައި ދިވެހި މަސްވެރިކަމުގައި ކުރިޔަށް ނެރެ، މަސްވެރިކަމުގައި ބޭނުންކުރާ ތަފާތު ސާމާނު އަތްފޯރާ އަގެއްގައި އިންޑަސްޓްރީ ފެންވަރުގައި ދިވެހިރާއްޖޭގައި ކުރިއަރުވައި އާލާކުރެވިދާނެ މަސައްކަތެކެވެ. މިފަދަ އެތަށް ހުނަރުވެރި ފަރާތްތަށް މިހުވަދުއަތޮޅުގައި ދިރިއުޅުމުން އަންނަކަން ފާހަގަކޮށްލަމެވެ.\nދިވެހިންގެ ކިބައިގައިވާ މިފަދަ ހުނަރުތައް ސަރުކާރުތަކުން ކުރިޔަށް ނެރެ، އިންޑަސްޓްރީ ފެންވަރުގައި ތަރައްޤީކޮށް މަސްވެރިކަމާއި ގުޅުން ހުންނަ މިފަދަ އާލާތްތަށް، އިންޑަސްޓްރީ ފެންވަރުގައި ރާއްޖޭގައި އުފައްދައި، ރާއްޖެއިން ބޭރަށް ވިއްކޭނެ ދުވަހަކީ، ދިވެހި މަސްވެރިކަމުގެ ދާއިރާއިން ހާޞިލްކުރެވޭނެ ބޮޑެތި ކާމިޔާބީ ކަމުގައި ދެކެމެވެ.\nދިވެހި ޒުވާނުންވެސް، ވަޒީފާއެއް ނުލިބިގެން ކުރާނޭކަމެއް ނޭގިގެން ތިބުމުގެ ބަދަލުގައި، މިފަދަ ޑިމާންޑް ބޮޑު ހުނަރުވެރި މަސައްކަތް ދަސްކޮށް، ހިތްވަރާއިއެކު މަސައްކަތް ކުރެވިއްޖެނަމަ، ކޮންމެ ޒުވާނަކީ، މަސައްކަތެއް ނުލިބިގެން ހޯދާ މީހެއްގެ ބަދަލުގައި، ތަފާތު ވަޒީފާ އުފައްދައި، ފުދުންތެރި ދިރިއުޅުމެއް އުޅެވޭނެ ފަރާތަކަށް ވެގެންދާނެއެވެ. މިކަން މަނިކުބޭ ވަނީ، ނުކުޅެދުންތެރިކަމާއެކުވެސް ސާބިތުކޮށް ދައްކާފައެވެ.\nމަނިކުބެ އަކީ މުޅި ރާއްޖެ އެމީހަކަށްޓަކައި ފަޚުރުވެރިވާ ބޭފުޅެއް.


23 މެއި 2020 - 09:39 11 comments\nމުޖޭ އެއް ފިޔަވަޅު ކުރިއަށް ޖެހިލި އެވެ. އެމީހާ އެއް ފިޔަވަޅު ފަހަތަށް އެޅި އެވެ.\nދެން އިވުނީ އަނެއްކާވެސް މުޖޭގެ ހަޅޭއްކުގެ އަޑެވެ. އެ ހަޅޭއްކާ އެކު ވަޅީގެ ކުއްލި ހަމަލާ އެމީހާއާ ދިމާއަށް ފޮނުވާލި އެވެ. އެކަމަކު ހެދި ނުހެދިއެއް ނޭނގުނެވެ. މުޖޭ އޮތީ ބިންމަތީގަ އެވެ. އެމީހާގެ ވާތު ކަކޫ، މުޖޭގެ ބުރަކަށި މަތީގަ އެވެ. ވަޅި އޮތް ކަނާތް ހުރީ ކޮނޑު ހުޅުން ނެއްޓޭހާ ވަރަށް، އެ މީހާގެ ފަލަމަސްގަނޑުގެ ބާރުގައި ފަހަތަށް ގެންގޮސްފަ އެވެ. އެމީހާގެ އެއްވެސް ހާސްކަމެއް ނެތެވެ. ވަޅި އަތުލާކަށް ވެސް ނޫޅެ އެވެ.\n"ދޫކުރޭ...." މުޖޭ ގޮވަމުން ދިޔަ އެވެ.\nއެމީހާ ދެން ހިފީ، މުޖޭގެ އެއްވެސް ބާރެއް ނެތް އޭނާގެ އަތުގަ އެވެ. ފުރަގަަހަށް ވަރަށް ބޮޑަށް ލަނބާލި އެވެ. މުޖޭގެ ހަޅޭއްކާ އެކު ވަޅި ބިންމައްޗަށް ވެއްޓުނެވެ. އެމީހާ އެއިން ގޮތަށް އިނދެ، ވަޅި ނަގައި، މުޖޭގެ ގައިމަތިން ތެދުވި އެވެ.\n"ކެރޭ މީހުން ތިހެން ހަޅޭއްކެއް ނުލަވާނެ. ކެރޭ މީހުން ކަންކަން ކުރާނީ ހަމަޖެހިގެން ތިބެ،" އެމީހާ ބުންޏެވެ. ދެން ގުރޯއަށް ފެނުނީ އޭނާއާ ދިމާއަށް ހިނގައިގަތްތަނެވެ. އޭނާގެ ދިރިހުރުމުގެ އުއްމީދުތައް ގެއްލެން ފެށި އެވެ.\nކުރިމައްޗަށް އަރައި މަޑުކޮށްލުމުން، ގުރޯ އިސްއުފުލައި ބަލައިލި އެވެ. ވަޅިއާ އެކު އެމީހާ ހުރީ ގުރޯއާ ދިމާއަށް ކަޅި ހުއްޓާލައިގެންނެވެ. ދެން އޭނާގެ ކުރިމަތީގައި، ބިންމަތީގައި އެއް ކަކޫ ޖައްސާލައިގެން އިށީނެވެ.\n"އޭނާ ފެނޭތަ؟" މުޖޭއާ ދިމާއަށް މޫނު އަނބުރާލަމުން، ސުވާލުކުރި އެވެ. އޭރު މުޖޭ ބިންމަތިން ތެދުވެ، ކަނާތު ކޮނޑު ހުޅުގައި ހިފަހައްޓާލައިގެން އިނެވެ.\n"އާނ!" ގުރޯ ބުންޏެވެ.\n"އަހަރެން ކަލޭ މޮހެލާފައި، މި ވަޅި ދީފިއްޔާ ހަދާނީ ކިހިނެއް؟" މުޖޭއާ ދިމާއަށް ބަލަން އިނދެ، ގުރޯއާ ސުވާލުކުރި އެވެ.\nއޭނާ ހަދާނީ ކިހިނެއް ހެއްޔެވެ؟ ގުރޯގެ އަމިއްލަ ނަފުސަށް ވެސް ކުރެވުނީ އެ ސުވާލެވެ. މީގެ ކުޑަ އިރުކޮޅެއް ކުރިން އެ ފެނުނީ، މުޖޭ އަތުން ހާދީ މަރާލި ތަނެވެ. އެއީ މި ނުބައި މީހާ ކުޅުވާ ގޭމެއްކަން، ގުރޯގެ ހިތަށްއެރި އެވެ. އެކަމަކު ހާދީ މަރާލައިގެން މުޖޭއަށް ސަލާމަތެއް ނުވެވުނެވެ. އޭނާ އެ އިނީ އަދިވެސް މި މީހާގެ ބާރުގެ ދަށުގަ އެވެ.\n"ކީއްވެ ހުއްޓުން އަރާފައި ތި އިނީ؟" މިފަހަރު ގުރޯއާ ދިމާއަށް އެމީހާ އެނބުރުނެވެ.\nއެކަމަކު ދެން ވެސް ބުނާގެ އެއްޗެއް ގުރޯގެ ދުލަކަށް ނަ އެވެ.\n"އޯކޭ...." އެމީހާ ބުނެލީ އެހެންނެވެ. ދެން ތެދުވެ، މުޖޭއާ ދިމާއަށް ހިނގައިގަތެވެ. މުޖޭގެ ކޮނޑު ހުޅަށް އެރި ތަދުން އޭނާ އިނީ ހުއްޓުން އަރައިފަ އެވެ. އެހެންކަމުން އެމީހާ، އެ ވަޅި ހިފައިގެން އޭނާއާ ދިމާއަށް އަންނަ ތަން ފެނުމުން ދެން އިތުރު ގޮތެއް ހެދެން ނެތްކަން އެނގި، ބިރު ބޮޑުވި އެވެ.\nހަމަލާއެއް ދިނަސް އޭނާ ސަލާމަތެއް ނުވާނެ އެވެ. އެހެންކަމުން ބަލަހައްޓައިގެން، ތުރުތުރުއަޅާ ހާލުގައި އިނީ އެވެ. އެ މީހާ އޭނާގެ ފަހަތަށް ގޮސް ކުއްލިއަކަށް ދެ އަތުގެ ކުޑަ ހުޅާ ދިމާލުން ބާރަށް ހިފަހައްޓާލި އެވެ. ދެން ފަހަތަށް ދެ އަތް ގެންގޮސް އެޅުވީ ބިޑިއެއްކަން، މުޖޭއަށް އިހުސާސްވި އެވެ.\n"ތެދުވެގެން ހިނގާ އެ ސޮރު އިން ތަނަށް،" ހަށިގަނޑު ރަނގަޅަށް ދަމާލަމުން، އެ މީހާ އަމުރުކުރި އެވެ.\nމުޖޭ ތެދުވެ މަޑުމަޑުން ހިނގައިގަތެވެ. އެމީހާ ހުރީ ފަހަތުގަ އެވެ. މި ހަދާ އެއްޗެއް ނޭނގޭ ހާލުގައި، އެތައް ހާސް ސުވާލަކުން ސުކުނޑި ފުރިފައި އިން ގުރޯއަށް މުޖޭއާ ދިމާއަށް ބަލާކަށް ނުކެރުނެވެ. އޭނާ އިނީ އެމީހާއާ ދިމާއަށް ކަޅި ހުއްޓާލައިގެންނެވެ.\n"އޭނާއަށް ކުރިމަތިވާ ގޮތަށް އިށީނދޭ!" މުޖޭ ހަދަން ޖެހޭ ގޮތުގެ އިރުޝާދު، އެމީހާ ދިނެވެ.\nމުޖޭގެ ވެސް ދިރިހުރުމުގެ ހިތްވަރު އެލި، އުއްމީދުތައް ގެއްލިއްޖެ އެވެ. ދެން ވެސް އޮތީ އެމީހާ ބުނާ ގޮތެއް ހެދުމެވެ. ކުރިމަތިވާން މި އުޅެނީ ކޮން ކަމެއް ކަމާ މެދު ނުވިސްނަންވީ އެވެ. ވިސްނާވިސްނާ ވަރުބަލިވެއްޖެ އެވެ.\nގުރޯގެ ކުރިމަތީގައި އިށީނެވެ. ދެ މީހުން އެކަކު އަނެކަކާ ދިމާއަށް ބަލައިލި އެވެ. އެވަގުތު ގުރޯއަށް އެހެން އަނިޔާތަކެއް މުޖޭގެ މޫނުން ފާހަގަކުރެވުނެވެ. އޭނާގެ ދެ ލޮލުގެ ތިރިން ކަށިގަނޑު ދުޅަވެފައި ހުރި ތަނެވެ. މިއީ އެއްކަލަ ވަރުގަދަ، ސިއްރުވެރި، ކެރޭ އަދި މުއްސަނދި ގޭންގްގެ މީހުންނެވެ. އެކަމަކު މިހާރު އެ ތިބީ އެކަނިމާއެކަނި ރަށަށް އެރި މެދު އުމުރަށް ދާވަރުގެ ސިފަތަކެއް ހުރި، އެންމެ މީހެއްގެ ބާރުގެ ދަށުގަ އެވެ. ހަމަ އަޖައިބެކެވެ.\nމުޖޭއަށް ގުރޯގެ ލޮލުން ވެސް ފެނުނީ، އެންމެ ފުރަތަމަ ހާދީގެ ފަރާތުން ވެސް ފެނުނު ފަދަ ބިރުވެރިކަމެކެވެ. ދިރުމެއް ނެތް ދެ ލޮލެވެ. ސުވާލުތަކުން ފުރިފައި ހުރި މޫނެކެވެ. ހަގީގަތުގައި ވެސް މިވާ ގޮތެއް، އެއިން އެކަކަށް ވެސް ނޭނގެ އެވެ.\nމި ބިރުވެރިކަމުގެ ތެރެއަށް އެ މީހުން ލޯ ހުޅުވާލުމުގެ ކުރިން އެންމެން ތިބީ އަގު ބޮޑު އޮޕަރޭޝަނެއްގެ މަޝްވަރާތަކުގަ އެވެ.\nއެމީހާއާ ވާހަކަ ދެއްކުމުގެ މައިގަނޑު މަސްއޫލިއްޔަތު އޮތީ މުޖޭއަށެވެ. އެއީ ގޭންގްގެ ލީޑަރެވެ. އާންމު ކްލަޔަންޓުނާއި އަލަށް ލިބޭ ކްލަޔަންޓުންނާ ވެސް ސީދާކޮށް ފުރަތަމަ ބައްދަލުކުރަނީ އޭނާ އެވެ. އެންމެ ފަހުގެ މަޝްވަރާތައް އޮންނަނީ ވަކިން، އެންމެން އެކުގަ އެވެ. އެކަމަކު ބައެއް ކަހަލަ ކަންކަމާ ގުޅޭ ފުރަތަމަ މަޝްވަރާތައް އެންމެން އެކުގައި ތިބެގެން ވެސް ކުރިއަށް ގެންދިޔަ އެވެ. މިއީ އޭގެ ތެރެއިން ކަމެކެވެ. އެހެންވެ ކުރިން އެއްވެސް ވާހަކައެއް ދެއްކުމެއް ނެތި، އެ ރަށަށް އަންނަން އެމީހާއަށް ދައުވަތު ދިނީ އެވެ.\nކުރަން ހުށައެޅީ ކުޑަ ކަމެއް ނޫނެވެ. ރައީސްގެ ސިއްރުތައް އެނގޭ، އަދި ރައީސްގެ އެންމެ ގާތް ރަހުމަތްތެރިޔާ ހުސެއިން އިސްމާއިލް، މަޝްހޫރު ނަމުން ނަމަ، ހުސޭނުބެ ވަގަށް ނެގުމެވެ. އެހާ ވަރުގަދަ މީހެއްގެ ނަން އައުމުން، މުޖޭ އާއި އަނެއް ހަތަރު ރަހުމަތްތެރިންނަށް ސިހުން ލިބުނެވެ.\n"ތިއީ އެކަމަކު ހާދަ އުނދަގޫ ކަމެކޭ،" މުޖޭއަށް ފުރަތަމަ ވެސް ބުނެވުނެވެ.\nރަށުގައި ހަދާފައި ހުރި އަށް ކޮޓަރި ހިމެނޭ ގޭގެ ބޭރުގައި، ބީޗާއި މޫދު ފެންނަ ގޮތަށް ބަހައްޓާފައި ހުރި މޭޒު ދޮށުގައި، ހަ މީހުން ތިބި އިރު، އެމީހާގެ ކަނާތު ފައި ދަށުގައި ކުޑަ ދަބަހެއް އޮތެވެ. އޭނާ އެ ދަބަހުން އެއްޗެއް ނަގަންވެގެން ގުދުވި އެވެ. ދެން ދަބަސް ހުޅުވާލާފައި، ތެދުވެ މޭޒު މަތީގައި ބޭއްވީ ސަތޭކަ ޑޮލަރުގެ ދެ ބޮނޑި އެވެ.\n"މި އޮތީ އެއް ލައްކަ ޑޮލަރު، މިއީ ޔަގީންކަން ހޯދަން ފުރަތަމަ ދޭ ވަރު،" އެމީހާގެ މޫނު މައްޗަށް ހިނިތުންވުމެއް ގެންނަމުން ބުންޏެވެ.\nމުޖޭ ދެން ވެސް އިނީ ވިސްނާށެވެ. އޭނާގެ އެއް ކަންބޮޑުވުމަކީ ސަރުކާރުގެ އިސް މީހުންނާ އޭނާއާ އޮތް ގާތް ގުޅުމެވެ. އެއީ އޭނާއަށާއި އޭނާގެ ރަހުމަތްތެރިންނަށް އޮތް ހިމާޔަތެކެވެ. އެފަދަ ހިމާޔަތްތަކަށް ބުރޫއަރާނެ ފަދަ ކަމެއް، ކިތައްމެ ގިނަ ލާރިއެއް ލިބުނަސް، ކޮށްގެން ނުވާނެ އެވެ. އެވަގުތު އެ ލިބޭ އަގަށް ވުރެ، އެކަހަލަ މައްސަލައެއްގެ ތެރެއަށް ނުވަދެ އުޅުމުން މުޅި ޖުމްލަ ހޯދޭނެ ފައިދާ މާ ބޮޑުވާނެ އެވެ.\nމުޖޭ ވާހަކަ ނުދައްކާ އިނުމުން، އެހެން މީހަކަށް ވެސް އެއްޗެކޭ ބުނާކަށް ނުކެރުނެވެ. އެހެންކަމުން ދެމިގެން ދިޔައީ ހިމޭންކަމެވެ.\nއެމީހާގެ މޫނު މައްޗަށް ދެން އެރީ ކުރިއަށް ވުރެ ވެސް ބޮޑު ހިނިތުންވުމެކެވެ. އޭނާ އަނެއްކާވެސް ގުދުވި އެވެ. މިފަހަރު މޭޒު މަތީގައި ބޭއްވީ އޭގެ ހަތަރު ބޮނޑި އެވެ.\n"އިތުރު ދެ ލައްކަ ތި އޮތީ. ފަށާ އަގު މިހާރު މި ވަނީ ތިން ލައްކަ ޑޮލަރަށް އަރާފައި،" އެމީހާ ބުންޏެވެ.\nއެއީ ނިސްބަތުން ވަރަށް ބޮޑު އަގެކެވެ. އެ މީހުންގެ އޮޕަރޭޝަނެއް ފަށަން، މީގެ ކުރިން އެއަށް ވުރެ ބޮޑު އަދަދެއް ލިބުނީ އެންމެ ފަހަރަކު އެވެ. އެކަމަކު އެއީ ވެސް، ސިޔާސީ ނިޔަތެއް އޮތް މަސައްކަތެއްކަން މުޖޭމެންނަށް އެނގެ އެވެ. އެފަހަރު އެ މީހުން އެކަން ގަބޫލުކުރި އެވެ.\n"ކިހިނެއް ހަދާނީ؟" ރަހުމަތްތެރިންނާ ދިމާއަށް ބަލަމުން، މުޖޭ ސުވާލުކުރި އެވެ.\n"ވަރަށް ބޮޑު ރިސްކެއް،" ހާދީ، ހަމަ ވަގުތުން ޖަވާބު ދިނެވެ.\n"މަށަށް ވެސް ހީވަނީ ވަރަށް ބޮޑު ނުރައްކަލެއް ހެން،" ރުސްތުމް އެއްބަސްވި އެވެ.\n"ތިޔަ ހުސޭނުބޭ އަބަދު އުޅޭނީ ގަނޑުވަރު ތެރޭގައި. ހިއެއްނުވޭ އަހަރެމެން ބޮނޑިއެއް ނުބޮއި ކުރެވޭނެ ކަމެއްހެންނެއް،" ޝައުގީ ބުންޏެވެ.\nއެންމެން ދެން ބަލައިލީ ގުރޯއާ ދިމާއަށެވެ. އޭނާ އިނީ ވިސްނާށެވެ. ހުސޭނުބެއެއް، އެހެން މީހެއް އޭނާއަކަށް ތަފާތެއް ނެތެވެ. އެމީހުން ނުކުމެ ތިބީ ލިބޭ އަގާ އެކަށީގެންވާ ނަމަ އެކަމެއް ކުރާށެވެ.\n"ތިކަން ކުރެވޭނެ ގޮތެއް އޮތްތޯ ބަލަން މަށަށް ފެންނަނީ. މަގޭ ހިޔާލު އިނގޭ،" ގުރޯ، މޫނު މައްޗަށް ހިނިތުންވުމެއް ގެންނަމުން ބުންޏެވެ.\n"އަހަރެން ބުނެފާނަން ވާހަކައެއް،" އެހެން މީހަކަށް އެއްޗެއް ބުނެވުމުގެ ކުރިން، އެމީހާ ވާހަކަ ދައްކަން ފެށި އެވެ.\n"މިކަން ކުރަންވީ ރާއްޖެއަކު ނޫން. އަހަރެންގެ އަތުގައި އެބަ ހުރި ހުސޭނުބެ އެންމެ ފަސޭހައިން އަތުވާނެ ގޮތުގެ މައުލޫމާތު. ބޭނުމިއްޔާ ދީފާނަން."\n"ކިހިނެއް؟" މުޖޭ ސުވާލުކުރި އެވެ. އެންމެންގެ ސަމާލުކަން ހުއްޓުނީ އެމީހާއާ ދިމާއަށެވެ.\n"ހުސޭނުބޭ މަދުވެގެން ދެ ހަފުތާއިން އެއް ފަހަރު ދާނެ ބެންކޮކަށް. އޭނާ އުޅެނީ އެތަނުން އެޕާޓްމަންޓެއް ކުއްޔަށް ނަގައިގެން. އެކަމަކު އެއީ ވަރަށް އާދައިގެ ތަނެއް، އާންމުކޮށް މީހުން ގޮސް ވެސް ނޫޅޭ ހިސާބެއްގައި އެތަން ހުންނަނީ ވެސް،" އެމީހާ ތަފުސީލެއް ދިނެވެ.\n"ބެންކޮކް ވިއްޔާ އަދި ތަންކޮޅެއް އުނދަގޫވާނެ ދޯ،" ރުސްތުމް ވާހަކަ ދެއްކި އެވެ.\nއެމީހާ އަނެއްކާވެސް ދަބަހުން އެއްޗެއް ނެގި އެވެ. މޭޒު މަތީގައި ބޭއްވި އެވެ. މުޖޭ އަވަހަށް ދަމައިގަތެވެ. އެއީ ބެންކޮކްގައި ހުސޭނުބޭ އުޅޭ ގޮތުގެ ފޮޓޯތަކެކެވެ. އަނެއް ހަތަރު މީހުން، މުޖޭ ކައިރިއަށް ޖެހިލައި، ފޮޓޯތަކަށް އެއް ފަހަރާ ބަލަން ފެށި އެވެ.\nދަބަހާ ދިމާއަށް އެމީހާ ގުދުވި އެވެ. އޭރު މުޖޭގެ ގޭންގް ތިބީ ފޮޓޯތައް ބަލާށެވެ. ބައެއް ފޮޓޯތަކުން ފެންނަނީ ބާތަކުގައި ހުސޭނުބޭ އިން ތަނެވެ. އަނެއް ބައި ފޮޓޯތަކުގައި، އަންހެން ކުދިންގެ ގައިގައި ބައްދާލައިގެން ހުއްޓަ އެވެ. އެ ހުރިހާ ފޮޓޯތަކެއް ބަލަން، އެމީހުން ތިބީ ތަންކޮޅެއް މަޖާ ވެސް ވެގެންނެވެ. އެހެންކަމުން އެމީހާގެ ހަރަކާތަށް ސަމާލުކަމެއް ނުދެވުނެވެ. އޭނާ ދަބަހުން ނެގީ ދޭއްޗެކެވެ. އެކަތިިން އޭނާގެ އަނގަޔާއި ނޭފަތް ނިވާކޮށްލި އެވެ. ދެން އޮތީ ފުޅިއެކެވެ. އޭގައި ކަނާތުން ހިފަހައްޓާލި އެވެ. އޭނާ ތެދުވިތަން މުޖޭއަށް ފެނުނެވެ. ސިހުނެވެ. އެކަމަކު ހަރަކާތެއް ގެނައުމުގެ ކުރިން އެ މީހުންގެ މޫނަށް، އެ އެއްޗެއް ސުޕްރޭކޮށް ނިންމާލި އެވެ.\nފަސް މީހުން ބިންމައްޗަށް ވެއްޓި ދެމުނީ އެކުއެކީގައި ކަހަލަ ގޮތަކަށެވެ.\nމުޖޭ ލޯ ހުޅުވާލި އިރު އިނީ ރުކެއްގައި ބަނދެފަ އެވެ. ހަތް ވަރަށް ފޫޓު އުހުން، ރުކުގައި ހަރުކޮށްފައި ހުރި ބޮކިން ހިސާބުގަނޑަށް އަލިވެ އެވެ. މިހާރު އެ އޮތީ އިރުއޮއްސިފަ އެވެ.\nވެގެން އުޅޭ ގޮތް ފަހުމްވާން ވަގުތުކޮޅެއް ނެގި އެވެ. އެއީ މަކަރުވެރި، ނުބައި މީހެއްކަން އެނގުނެވެ. އެކަލޭގެ ކޮބައި ހެއްޔެވެ؟ ރުޅިވެރިކަމާ އެކު މުޖޭގެ ހިތަށްއެރި އެވެ. އައްސާފައި ހުރި ގޮށުން އަތް ދަމައިގަނެވޭތޯ ތެޅިގަތެވެ. އެކަމަކު އެއީ އޭނާއަށް ކުރެވޭވަރުގެ ކަމަކަށް ނުވި އެވެ. ދެން އެކި ފަރާތަށް ނަޒަރު ހިންގާލި އެވެ. އެހެން މީހަކު ފެންނާކަށް ނެތެވެ.\n"މުޖޭ...މުޖޭ...އަޑި ނޭނގޭ މުޖޭ...މީހުން މަރާ މުޖޭ...." އެމީހާގެ އަޑު، އޭނާއަށް އިވުނެވެ.\n"ކަލޭ ކީއްކުރާނަމޭ ހިތާ ތިއުޅެނީ؟" މުޖޭ ރައްދު ދޭން ފެށީ ހިތްވަރާ އެކު އެވެ.\nއޭނާގެ ކުރިމަތިން ގޮނޑު ދޮށުގައި ހުރި ގަސްތަކެއްގެ ފަހަތުން، އެމީހާ މަޑުމަޑުން ހިނގާފައި އާދެ އެވެ.\n"އަހަރެން ކުރި ކަމެއް ވިއްޔާ މިހާރު އެނގެން ޖެހޭނެ،" ވަރަށް ހަމަޖެހިލައިގެން ހުރެ އޭނާއާ ދިމާއަށް އަންނަމުން ވާހަކަ ދެއްކި އެވެ.\n"ކޮބާ އެހެން މީހުން؟" މުޖޭ ސުވާލުކުރި އެވެ.\nވަކި ޖަވާބެއް ނުދީ އެމީހާ އައިސް އިށީނީ، މުޖޭގެ ވާތް ފަރާތުން، އޭނާގެ ގައިގައި ޖެހޭ ނުޖެހޭ ހިސާބުގަ އެވެ. ދެން ކުރިމައްޗަށް، ގަސްތަކާއި މޫދަށް، ނަޒަރު ހުއްޓާލި އެވެ.\n"ކިތައް މީހުން މެރީ؟" މުޖޭއާ ދިމާއަށް އެނބުރި ވެސް ނުލައި، އެ އިން ގޮތަށް އިނދެ، އެމީހާ ސުވާލުކުރި އެވެ.\n"ކީއްވެ ކަލެއަށް މަ ޖަވާބު ދޭން ޖެހެނީ؟" އެމީހާއާ ދިމާއަށް ރުޅިވެރިކަމާ އެކު ބަލަން އިނދެ މުޖޭ ބުންޏެވެ.\n"ތެދެއް، ނުޖެހޭނެ ދޭކަށް،" މަޑުމަޑުން އެއްޗެއް ކިޔާލާ ގޮތަށް އެ މީހާ ބުނެލި އެވެ. ދެން އެހެދި ގޮތަކުން މުޖޭއަށް ހަޅޭއްލަވައިގަނެވުނެވެ. ކަނާތުގެ އުޅަނބޮށިން އެ ފޮނުވާލި ކުއްލި، ބާރު ހަމަލާ އެރީ މުޖޭގެ ވާތު ލޮލުގެ ތިރީ ކަށިގަނޑަށެވެ.\n"ބުނާނެ ކަމެއް ނެތް. އަހަރެން ބޭނުން ވާހަކައެއް ބުނުވާނީ. އެގޮތް ރަނގަޅުތަ؟" މިފަހަރު އެމީހާ މުޖޭއާ ދިމާއަށް ބަލައިލި އެވެ. މުޖޭއަށް ބާރު ނޭވާތަކެއް ދޫކޮށްލެވުނެވެ. އަރަމުން އަންނަ ތަދު ބޮޑުކަމުން ދަތްކުނޑިވިކާލެވުނެވެ.\nދެން ދެ ވަނަ ހަމަލާ އެވެ. އެހާމެ ބާރެވެ. މިފަހަރު ނޭފަތް މައްޗަށެވެ. މުޖޭއަށް ހަޅޭއްލަވައިގަނެވުނެވެ. އޭގެ ފަހުން ފެށީ ރޯށެވެ.\n"ކިހާ ބޮޑު...ބަލާއެއް...." ރުޅި ވެސް ކޮންޓްރޯލުން ނެއްޓި، އޭނާއަށް ބުނެވުނެވެ.\n"ތި ފައިބާ ލޭތަކަށް ދެން ބަލަން އިނދޭ،" އެމީހާ މަޑުމަޑުން ތެދުވެ، އޭނާގެ ކުރިމައްޗަށް އެރި އެވެ. އެއް ކަކޫ ބިމުގައި ޖައްސާފައި، އިށީނެވެ. ނޭފަތުން ފައިބައި ލޭތަކުން، މުޖޭގެ ހުދު ގަމީހުގެ ގޮށްފަތި މަތިން ރަތް ރޮނގެއް ދަމާލި އެވެ. ފަޓުލޫނުގައި ކޭއްތިލާފައި، ދެ ފައިގެ މެދުން ބިންމައްޗަށް ވެސް ލޭ ފައިބަނީ އެވެ.\nރުއިން ކުރިއަށް ދިޔަ އެވެ. ރޮވޭވަރުވެ އެވެ. ބައެއް މީހުން ހީކޮށްފާނެ އެވެ. ހިތްވަރުގަދަ މީހުން ނުރޯނެ އެވެ. އެކަމަކު އޭގެ ތެރެއިން ވެސް ގިނަ މީހުންނަށް، އެވަރުގެ އަނިޔާތަކެއް ލިބެންޏާ ނުރޮވިއެއް ނުހުންނާނެ އެވެ. އެއީ ސީދާ އަނިޔާ ދޭން، ކަށިގަނޑެއް ކަހަލަ ތަނެއް ބިންދާލަން، ފުނޑުކޮށްލަން، އަމާޒުކުރާ ހަމަލާތަކެވެ.\nމުޖޭއަކީ އޭނާގެ އަމިއްލަ ނަފުސަށް ވިސްނައިދިން ކަހަލަ ހިތްވަރު ގަދަ މީހަކަށް ނުވި އެވެ. އެކަމަކު އެއީ މީގެ ކުރިން އޭނާއަށް ދިމާވި ގޮތެއް ނޫނެވެ. ރުއީ އެހެން މީހުންނެވެ. ލޭއޮހޮރުވާލީ އެހެން މީހުންގެ އެވެ. އޭނާ ހުރީ ބަލާށެވެ. އޭނާ ހުރީ ވަޅި ހަރާށެވެ.\nގެއިން ފެށިގެން މާލޭގެ ރަށުތެރޭގަ އެވެ. ރަށްރަށުން ފެށިގެން ރާއްޖެއިން ބޭރުގައި ވެސް މެ އެވެ.\nއެންމެ ކުޑައިރުއްސުރެ ވެސް ބައްޕަގެ އެ ހަޅޭއްކުގެ އަޑު އޭނާއަށް އިވެ އެވެ. މަންމަގެ ރުއިމުގެ އަޑު ވެސް އިވެ އެވެ. އޭނާގެ ހިތުގައި ބޭނުމެއް ނެތް ރުޅިވެރިކަމެއް އުފެދެމުން އަ އެވެ.\nގޭގައި އުޅެނީ މަންމަ އާއި ބައްޕަ އާއި އޭނާ އެވެ. މަންމަގެ އެ ގޯތީގެ އެއް ފަޅި ހުންނަނީ ކުއްޔަށް ދީފަ އެވެ. އަނެއް ފަޅީގައި ހަދާފައި ވަނީ ދެ ކޮޓަރި އާއި ބަދިގެ އާއި ކާގެ އެވެ. ކަންކަން ހަނދާންވާން ފެށީންސުރެ މުޖޭ ނިންދުވަނީ މަންމަ އާއި ބައްޕައާ ވަކިން، އަނެއް ކޮޓަރީގަ އެވެ. އެކަމަކު އެއީ މަންމަގެ ގައިގައި ރުޅިވެރި ބައްޕަ ތަޅާތެޅުމާއި ލަވާ ހަޅޭއް، އޭނާއަށް ވަންހަނާވާނެ ފަދަ ހުރަހަކަށެއް ނުވެ އެވެ.\nއެންމެ ކުޑައިރު އެ އަޑުތައް އިވި ބިރުން ރޮވުނީ އެވެ. އަޑުނާހަން ވެގެން ކަންފަތުގައި ބާލީސް އަޅައިގެން ވެސް އޮވެ އެވެ. އެކަމަކު ފަހުން ބިރުކެނޑި، އެއީ އޭނާގެ މަންމަގެ ހަޔާތުގެ ޝަރުތެއް ފަދައިން އޭނާގެ ދިރިއުޅުމުގެ ބަޔަކަށް ވެސް ވީ އެވެ. އޭނާއަށް އޮތީ އަޑުއެހުމެވެ. މަންމައަށް އޮތީ އަނިޔާއާ ކުރިމަތިލުމެވެ.\nބައްޕައަކީ ކޮންމެވެސް ރަށެއްގެ މީހެކެވެ. އެއީ ކޮން ރަށެއްކަން ބަލާކަށް ވެސް، އަހާކަށް ވެސް މުޖޭ ނޫޅެ އެވެ. މަންމަގެ ރުއިމުގެ އަޑު އިވޭ ކޮންމެ ފަހަރަކު އޭނާގެ ދުއާއަކީ ވީހާވެސް އަވަހަކަށް އެކަމުން ސަލާމަތްވުމެވެ. ކުޑައިރު ހިތަށްއެރީ ބައްޕައަށް ބައްޔެއް ޖެހިގެން ހަޅޭއްނުލެވޭނެ ގޮތެއް ވާނެ ނަމަ އެވެ. އެއަށް ވުރެ ބޮޑުވުމުން، ބައެއް ފަހަރަށް ދެން ހިތަށްއެރީ، ބައްޕަ އަވަހަށް މަރުވާނެ ނަމަ އެވެ.\nއެއް ކުލާހެއްގައި އުޅުނު ކޮންމެވެސް ކުއްޖެއްގެ ގެއަށް ދެވުނު ދުވަހެއްގައި، އެ ކުއްޖާގެ ބައްޕަ ގުޑާނުލެވި އެނދުގައި އޮތް ތަން ފެނުމުން ކީއްވެފައިހޭ، އޭނާ ސުވާލުކުރި އެވެ. ޖަވާބުގައި އެ ކުއްޖާ ބުނީ "ވާވެފައި" ކަމަށެވެ. އެއީ ކިހިނެއް ވާ ކަމެއްހޭ އެހީމާ، އެ ކުއްޖާ ބުނީ "ނޭނގޭ" ކަމަށެވެ. އެކަމަކު ވާވީމާ، އެނދުން ވެސް ގުޑާނުލެވި، ވާހަކަ ވެސް ނުދެއްކޭ ކަމަށް ބުންޏެވެ.\nއެ ހިސާބުން އޭނާގެ ހިތަށްއެރީ އޭނާގެ ބައްޕައަށް ވެސް އެހެން ވާނެ ނަމައޭ އެވެ. ހަމަ އެވަގުތު އޭނާ ސުވާލުކުރީ "ބައްޕަ ވަރަށް ގޯސްހޭ"އޭ ކިޔައިފަ އެވެ. ކުއްޖާ ބުނީ "ނޫން ބައްޕަ ވަރަށް ރަނގަޅުވާނެ"އޭ އެވެ. އެހެން ބުނެފައި، މުޖޭގެ އަތުގައި ހިފައިގެން ގެންގޮސް ބައްޕަ އޮތް ތަނަށް ވެއްދި އެވެ. "ބައްޕާ، މިއީ އަހަރެންގެ ކްލާސް ކުއްޖެކޭ" ބުނުމާ އެކު އެމީހާގެ މޫނުމައްޗަށް ހިނިތުންވުމެއް ވެރިވި އެވެ. ވާހަކަތަކެއް ވެސް ދެއްކި އެވެ. "އެ ބުނީ ހާދަ ރަނގަޅޭ. މޮޅަށް ކިޔަވާށޭ!"އޭ، މުޖޭގެ ކްލާސް ކުއްޖާ ބުނެލި އެވެ.\nއޭނާގެ ބައްޕައަށް އެފަދަ އެއްވެސް ކަމެއް ދިމައެއް ނުވެ އެވެ. ހަށިގަނޑު ކިތައްމެ އަނަރޫފަޔަސް ބައްޔެއް ވެގެން ޑޮކްޓަރަށް ދައްކާކަށް ނުދެ އެވެ. ކުޑަވެގެން ހުމެއް އައިސްގެން އުޅުނުކަން ވެސް އެނގިފައެއް ނެތެވެ. ނަމަވެސް ބަރާބަރަށް މަންމައަށް އަނިޔާކުރުން ކުރިއަށް ދިޔަ އެވެ.\nގްރޭޑް ދިހައެއްގައި އުޅުނު އިރު، މުޖޭގެ ހިތުގައި ބައްޕައާ މެދު އޮތީ ހަސަދަ އެވެ. އެކަން މަންމައަށް އެނގެ އެވެ. އެއީ ގޯސް ވިސްނުމެއް ކަމާއި ބައްޕަ ދެކެ ވެސް ލޯބިވާން ޖެހޭނެ ކަމަށް ބުންޏެވެ. އެ އަޑު އެއް ރެއަކު އޭނާގެ ބައްޕައަށް އިވުމުން، ހަޅޭއްލަވައިގެންފައި ބުނީ "މަށަށް ރަނގަޅީ މިކަލޭގެ މަ ދެކެ ލޯބިނުވިއްޔާ"އޭ އެވެ. "މަގޭ ދަރިއެއް މި ދުނިޔެއަކު ނުހުންނާނެއޭ" ބުނުމުން، އޭނާގެ މަންމަ އުޅުނީ ފިރިމީހާގެ އަނގަމަތީ އަތް އަޅާށެވެ. އެވަގުތު މަންމަގެ ކަންކަށިމަތީގައި އަޅާ ވިހެލި އެވެ.\nރޯން ފެށީ މަންމަ އެވެ. އެއީ މިދިއަ ފަނަރަ އަހަރު އަބަދުވެސް އިވޭ އެކަމަކު ފިރިމީހާގެ ހިތަށް އަސަރެއް ނުކުރި ރުއިމުގެ އަޑެވެ. އެހެންކަމުން ދެން ފެނުނީ މަންމަގެ އިސްތަށިގަނޑުގައި ހިފާ ދަމަމުން، އޭނާގެ ކޮޓަރިން ނެރެ، މަންމަގެ ކޮޓަރިއަށް ވެއްދި ތަނެވެ. ދެން އިވެން ފެށީ ހަމަ އެ އަޑުތަކެވެ. އެ ހަޅޭއްކެވެ. އެ ރުއިމެވެ.\nއެހިސާބުން މުޖޭއަށް ފުދިއްޖެ އެވެ.\nއަނެއް ދުވަހު ހެނދުނު ނުތެދުވެގެން ބެލި އިރު ބައްޕަ އޮތީ މަރުވެފަ އެވެ.\nމުޖޭ އަތުން ފުރަތަމަ މަރުވީ އޭނާގެ ބައްޕަ އެވެ.\nމަންމައަކީ މުނިސިޕަލްޓީން މާލޭގެ މަގުތައް ކުނިކަހަން ގެންގުޅޭ މީހުންގެ ތެރެއިން އެކެކެވެ. ރޭގަނޑު ބައްޕަގެ އަނިޔާތަކުގައި ނިދާފައި، ފަތިހުފަތިހާ ތެދުވެ، މަންމައަށް އޮންނަ ސަރަހައްދު ކުނިކަހަން ނައްޓާލަ އެވެ. އެރޭ ފަތިހު ވެސް ހެދީ އެހެންނެވެ. އެވަގުތު ކޮޓަރިއަށް ވަން އިރު، ބައްޕަ އޮތީ، އުއްޑުން، ގަދަ ނިދީގަ އެވެ. އޭނާއަކީ ދަރިއެއް ނޫން ކަމަށް ގޮވި ހިސާބުން އައި ރުޅި ކޮންޓްރޯލުން ނެއްޓުނެވެ. ބާލީހެއް ނަގައި، ބައްޕަގެ މޫނުގައި އެޅި ގޮތަށް ދޫކޮށްލީ، ނޭވާ ނުލާކަން ޔަގީންކޮށްފަ އެވެ. ދެން އޭނާ ގޮސް ކޮޓަރިއަށް ވަދެ، އޮށޯތެވެ.\nހޭލެވުނީ ނުވައެއް ޖަހާކަންހާ އިރު މަންމަ ރޮއިގަތް އަޑަށެވެ. އެކަމަކު އެއީ ބައްޕަގެ އަނިޔާއަކުން ނޫނެވެ. ބައްޕަ މަރުވެގެންނެވެ.\n"ކަލޭ އަތުން ކިތައް މީހުން މަރުވެއްޖެ،" އެމީހާގެ އަޑު އޭނާއަށް ކުއްލިއަކަށް އިވުނެވެ.\nޖަވާބެއް ނުދީ ދެން ވާކަށް ނެތެވެ.\n"ހީވަނީ ބާރަ ހެން،" މަޑުމަޑުން އޭނާއަށް ބުނެވުނެވެ.\n"ހީވަނީއޭ! އެހެންވިއްޔާ އެއަށް ވުރެ ގިނަ ވާނެ. ބަލާބަލަ މި އޮތް ނޭފަތެއް،" ލޭ އަންނަމުން ދިޔަ ނޭފަތުގައި ހިފާލަމުން އެމީހާ ބުންޏެވެ. މުޖޭގެ ތަދު ބޮޑުވެގެން ބޯ ހޫރާލައި، އެ އަތް ދުރުކޮށްލަން އުޅުނެވެ.\n"ތި ބުނީ އަދި މަރުތަކުގެ ވާހަކަ. އަހަންނަށް އެނގޭ ކަލޭގެ އަތުން ނޭފަތް ފަޅާލި، ލޯމަތި ދުޅަކޮށްލި ތިން އަންހެން ކުއްޖަކު،" އެ މީހާ ބުންޏެވެ.\nމުޖޭ ހައިރާންވި އެވެ. މިމީހާ އޭނާގެ އެ މައުލޫމާތުތައް ވެސް ހޯދީ ހެއްޔެވެ؟ ގައިމު އެއިން ކަމެއްގައި އޭނާ ބަންދެއް ނުކުރެ އެވެ. އޭނާގެ ލޯބިވެރިން އެކަން ރިޕޯޓެއް ވެސް ނުކުރެ އެވެ. ހަމައެކަނި އޭނާއަށް ލިބުނު އަދަބަކީ، އޭގެ ކޮންމެ ތަޅާފޮޅުމަކާ އެކު އެމީހުން އޭނާ ދޫކޮށް ދިއުމެވެ. މައާފަށް އެދެން ގުޅާލުމުން އެއިން ކޮންމެ އަންހެނަކު ވެސް ބުނީ "ތިއީ އެކުގައި އުޅެވޭ ވަރަށް ވުރެ މާ އަނިޔާވެރި މީހެއް" ކަމަށެވެ.\nއެއީ ދޮގެއް ނޫނެވެ. އިންނާނެ މީހަކު އޭނާއަށް އަދިވެސް ނުލިބެ އެވެ. މިހާރު މި ދިމާވި ގޮތުން ކައިރީ މީހަކާ ނުއިނދެ މަރުވެ ދިއުމެވެ.\n"އަނިޔާވެރިން އަބަދުވެސް ވާނީ އަނިޔާވެރިންނަށް،" ކޮޅަށް ތެދުވަމުން، އެމީހާ ބުންޏެވެ.\n(ފަސް ވަނަ ބައި، މޭ 26، 2020، އަންގާރަދުވަހު)


Boa koshaigen billionaire vumun vesemasahkathugai!\nބޯކޮށައިގެން ބިލިއަނަރަށް ވުމުން ވެސް ބޯކޮށުމުގައި!\nރަމޭޝް (ކ) މީހެއްގެ ބޯކޮށައި ދެނީ\nއިންޑިއާގައި 140 ބިލިއަނަރަން އެބަ ތިބިކަމަށް އެ ގައުމުގެ ތަފާސް ހިސާބުތައް އެއްކުރާ އިދާރާތަކުން ހާމަ ކޮށްފައި ވެއެވެ. ފޯބްސް މެގަޒިންގައިވާ ރިޕޯޓެއް ބުނާ ގޮތުގައި މި 140 ބިލިއަނަރުންނަކީ އެކި ކަހަލަ ހިސާބުތަކުން އައިސް އެކި ކަހަލަ މަސައްކަތް ކޮށްގެން މުއްސަނދިކަން ހޯދާފައިވާ މީހުނެވެ. މީގެ ތެރެއިން ވެސް އެއް ބިލިއަނަރަކު އެ މަޖައްލާ އިން ވެސް ވަނީ ފާހަގަ ކޮށްފަ އެވެ. އޭނާ ކުރިން ކުރަމުން އައި ވަރަށް އާދައިގެ މަސައްކަތަކުން ބިލިއަނަރަކަށް ވުމަށް ކުރި ދަތުރުގެ ޝައުގުވެރިކަމާއި އެހެން މީހުންނަށް މިކަން މިސާލަކަށް އަދި ހިތްވަރު ލިބޭނެ ކަމަކަށް ވާނެތީ އެވެ.\nއޭނާއަކީ ބޯކޮށާ މީހެކެވެ. އާނއެކެވެ. ހަމަ ހަގީގަތުގައި ވެސް ރަމޭޝް ބާބޫ އަކި އެންމެ ކުރިން ވަރަށް އާދައިގެ ގޮތަކަށް ބޯކޮށުމުގެ މަސައްކަތް ކޮށް އުޅުނު މީހެކެވެ. މިއަދު އޭނާއަށް މީހުން ކިޔަނީ ބާބާ ބިލިއަނާ (ބޯކޮށާ ބިލިއަނަރު) އެވެ.\nރަމޭޝް ބާބޫ އަތުގައި މިހާރު އެންމެ ޒަމާނީ އެންމެ އަގުބޮޑު 400 ކާރު އެބައޮތެވެ. މީގެ ތެރޭގައި ގިނައީ ރޯލް-ރޮއިސް، މާސިޑީސް-ބެންޒް، ޖަގުއާ އަދި ބީއެމްޑަބްލިޔު އެވެ.\nވަރަށް އާދައިގެ އާއިލާއަކަށް އުފަންވީ ރަމޭޝް ކާމިޔާބީގެ ހަރުފަތްތައް ގިރާކޮށްފައިވަނީ އޭނާގެ މުރާލިކަމާއި ހިތްވަރާއި މަސައްކަތުންނެވެ. ކާމިޔާބީގެ ސިޑިތައް ގިރާކުރަމުން އެންމެ އުހަށް އަރައި މިހާރު އޭނާ އިނީ ބޮޑު ގޯލްޑް މައިނެއް (ރަން ވަޅެއް)ގެ މަތީގަ އެވެ. ރަމޭޝްގެ ވާހަކައަކީ މިއެވެ:\nރަމޭޝް އުފަންވީ ބެންގަލޫރޫގެ ވަރަށް އާދައިގެ އާއިލާ އަކަށެވެ. އެ އާއިލާގައި ތިބީ ފަސް މީހުންނެވެ. އޭނާގެ ބައްޕަ ޕީ. ގޯޕާލް އަކީ ބޯކޮށާ ފިހާރައެއް ހުޅުވައިގެން ބޯކޮށާދިނުމުގެ މަސައްކަތްކުރާ މީހެކެވެ. ރަމޭޝްގެ އުމުރުން އެންމެ ހަތް އަހަރުގައި އޭނާގެ ބައްޕަ ވަނީ މި ދުނިޔެ ދޫކޮށްފަ އެވެ. އެހިސާބުން ދިރިއުޅުމުގެ ދަތި އުނދަގޫ ދުވަސްތަކަކާ ރަމޭޝް އަށް ކުރިމަތިވި އެވެ.\nރަމޭޝް އާއި ދެ ކޮއްކޮ އަށް ކާން ބޯން ދޭނެ ގޮތެއް ނެތިގެން އޭނާގެ މަންމަ ގޭގެއަށް މަސައްކަތް ކޮށްދޭން ދާން ފެށި އެވެ. ފިރިމީހާގެ ބޯކޮށާ ފިހާރަ ވެސް ހިންގާނެ މީހަކު ނެތިގެން ދުވާލަކު އެންމެ ފަސް ރުފިޔާ އަށް ކުއްޔަށް ދީގެން ރަމޭޝްގެ މަންމަ ދަރިން ބަލަމުން ގެންދިޔަ އެވެ.\nމިގޮތަށް ދިރިއުޅެމުން ގޮސް ރަމޭޝްގެ އުމުރުން 13 އަހަރު ފުރުމުން އޭނާ މަސައްކަތް ކޮށްގެން އާއިލާގެ ޚަރަދުތަކުގެ އެއްބައިގައި ހިފި އެވެ. ނޫސް ބަޔާދިނުމާއި ގޭގެއަށް ކިރު ޑެލިވަރީ ކޮށްދިނުން ފަދަ ކަންތައްތައް އެ ދުވަސްވަރު އޭނާ ކުރަމުން ދިޔަ އެވެ.\nރަމޭޝް އަށް ކިޔެވުނީ ގްރޭޑް 10 ނިމެންދެނެވެ. އެހިސާބުން ކިޔެވުން ދޫކޮށްލާފައި ބައްޕަގެ ބޯކޮށާ ފިހާރައާ ހަވާލުވެ އެ މަސައްކަތް ފެށި އެވެ. ވަރަށް އާދައިގެ ބޯކޮށާ ފިހާރައެއް އޭނާ ފަހުން އެކި ސްޓައިލްތަކަށް އެކި ފެޝަން ތަކަށް ބޯކޮށާދޭ ޒަމާނީ ތަނަކަށް ބަދަލުކޮށްލައި "އިނާ ސްޕޭސް"ގެ ނަމުގައި އެތަން ޒަމާނީ ކޮށްލި އެވެ.\nމިގޮތަށް އުޅެމުންގޮސް 1993ގައި ރަމޭޝްގެ ވިޔަފާރި ފުޅާކުރުމުގެ ވިސްނުމެއް އޭނާއަށް އައެވެ. ދެ ކޮއްކޮއަށް ރަނގަޅު ތައުލީމެއް ހޯދައިދެވޭނީ ފައިސާ ލިބިގެން ކަމަށް ވާތީ އެވެ. އެގޮތަށް ވިސްނާފައި އޭނާ ބޮޑުބޭބެގެ އެހީތެރިކަމާއި ސެލޫނުން ލިބުނު ފައިދާއިން އެއްކޮށްފައި ހުރި ފައިސާކޮޅަށް މަރޫޓީ އޮމްނީ ވޭން އެއް ގަތެވެ. އަދި އެ ވޭން ކުއްޔަށް ދިނެވެ. އެއީ ވަގުތު ނުލިބޭތީ އޭނާއަށް ވޭން ނުދުއްވިގެންނެވެ.\nމި އޮމްނީ ވޭން ވެގެން ދިޔައީ ރަމޭޝްގެ ހަޔާތަށް ބޮޑު ބަދަލެއް އައުމުގެ ފެށުން ކަމަށެވެ. އޭނާގެ ފުރަތަމަ ވިޔަފާރި ކޮންޓްރެކްޓާއެކު މި ވިޔަފާރިން ލިބޭނެ ފައިދާއަށް އޭނާގެ ސިކުނޑި ހުޅުވުނެވެ. ފުރަތަމަ ގަތް ވެހިކަލުން ލިބުނު ފައިސާއިން އޭނާ އިތުރު ވެހިކަލެއް ގަނެ ކުއްޔަށް ދިނެވެ. އެގޮތުން ފަހަރަކު ވެހިކަލެއް ގަންނަމުން ގޮސް 2004 އާ ހަމައަށް އައިއިރު އޭނާގެ އަތުގައި ގިނަ އަދަދެއްގެ ވެހިކަލް ހުއްޓެވެ. އެހިސާބުން އަނެއްކާވެސް އޭނާގެ ވިސްނުން އެއަށް ވުރެ ކުރިޔަށް ޖައްސާލައި މާސިޑިޒް އީ ކްލާސް ކާރެއް 38 ލައްކަ ރުޕީސް އަށް ގަތެވެ.\nމިއަދު ރަމޭޝް އަކީ އޭނާގެ ބޮޑު މަޝްހޫރު ސެލޫނުގެ އިތުރުން ރަމޭޝް ޓުއާޒް އެންޑް ޓްރެވަލްސްގެ ވެރިމީހާ އެވެ. އޭނާގެ ކުންފުނީގައި ތަންކޮޅެއް އާދައިގެ ކާރުން ފެށީގެން އެންމެ ޒަމާނީ ކާރުގެ 400 އަށް ވުރެ ގިނަ ކާރު އެބަހުއްޓެވެ. އަދި އެ ތަކެތި ކުއްޔަށް ދީގެން އޭނާއަށް ގިނަ އަދަދެއްގެ ފައިސާ ލިބި އޭނާ ވަނީ ބޮޑު މަހުޖަނަކަށް ވެފަ އެވެ.\nމި މަސައްކަތުން ކިތަންމެ ފައިސާއެއް ލިބުނަސް ރަމޭޝް އޭނާގެ ބޯކޮށާ ތަން ވެސް ދުލެއް ނުކުރެ އެވެ. އަދި އެތަނަށް އެންމެ ކުރިއްސުރެ އަންނަ ކަސްޓަމަރުންނަށް ޚިދުމަތްކުރުމުގައި މިހާރު ވެސް އޭނާ މަސައްކަތް ކުރެ އެވެ. މުއްސަނދިވާން މަސައްކަތްކުރާ މީހުންނަށް އަދި އެހެން ބިލިއަނަރުންނަށް ރަމޭޝް މިސާލަކަށް ވަނީ އޭނާގެ ފެށުން ހަނދާން ނައްތާ ނުލާތީ އެވެ.\nއެއާ އިންޑިއާ ގަންނަން ޝައުގުވެރިވާ ފަރާތްތަކުން ބިޑް ހުށަހަޅައިފި


Dhaftharugai Registry Vee Kamah Balaanee DNR In ID Card Dhinumun - EC - Vaguthu\nދަފްތަރުގައި ޖެހުނުކަމަށް ބަލާނީ ޑީއެންއާރުން އައިޑީ ކާޑު ދިނުމުން - އީސީ\nއިލެކްޝަންސް ކޮމިޝަނުން ބެއްވި ނޫސްވެރިންގެ ބައްދަލުވުމުގެ ތެރެއިން - ވަގުތު އިމޭޖަސް؛ މުޙައްމަދު ޖިމީ\nކުރިއަށް އޮތް ރައްޔިތުންގެ މަޖިލީހުގެ އިންތިޚާބުގެ ވޯޓުލުމަށްޓަކައި އިންތިޚާބީ ދާއިރާތައް ބަހާލާއިރު، ދަފްތަރުގައި ޖެހުނު ކަމަށް ބަލާނީ، ޑިޕާޓްމެންޓް އޮފް ނެޝަނަލް ރެޖިސްޓްރޭޝަން (ޑީއެންއާރު) އިން އެފަރާތެއްގެ އެޑްރެސް ބަދަލުކޮށް އައިޑީ ކާޑު ދޫކޮށްފައިވާ ފަރާތްތައް އެކަނި ކަމަށް އިލެކްޝަންސް ކޮމިޝަނުން ވިދާޅުވެއްޖެއެވެ.\nއިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމެއްގައި ނޫސްވެރިޔަކު ދެންނެވި ސުވާލަކަށް ޖަވާބުދެއްވަމުން، އިލެކްޝަންސް ކޮމިޝަނުގެ ރައީސް އަޙްމަދު ޝަރީފް ވިދާޅުވީ، ދަފްތަރުގެ މައްސަލައަކީ ރިޔާސީ އިންތިޚާބަށްވުރެވެސް މަޖިލިސް އިންތިޚާބުގައި ޢާއްމު ރައްޔިތުން ކަންބޮޑުވާނެ މައްސަލައެއް ކަމަށެވެ.\n"ވޯޓުލުމަށްޓަކައި ދިވެހި ރައްޔިތެއްކަން އަންގައިދޭ ކާޑު ހުށަހަޅަން އެބަޖެހޭ. އެހެންވީމަ ވޯޓަރސް ރަޖިސްޓަރީގައި އެމީހަކު ރަޖިސްޓަރީ ވާނީ ނުވަތަ އެމީހަކު އެ އިންތިޚާބީ ދާއިރާއަކަށް ކަނޑައެޅޭނީ އެމީހަކު ޑީއެންއާރުގެ ރަޖިސްޓްރީގައި ރަށްވެހިވެފައިވާ އިންތިޚާބީ ދާއިރާއަކަށް. ދަފްތަރުގައި ރަޖިސްޓްރީވި ކަމަށް އިލެކްޝަންސް ކޮމިޝަނުން ބަލާނީ ޑީއެންއާރުން އައިޑީކާޑު ދޫކުރާ ހިސާބުން ފެށިގެން." ޝަރީފް ވިދާޅުވިއެވެ.\nޝަރީފް މިހެން ވިދާޅުވިއިރު، ހައުސިންގ މިނިސްޓްރީން ބަލަހައްޓަމުން އައި ދަފްތަރުގައި 11000 އަށްވުރެ ގިނަ ރައްޔިތުން ރަޖިސްޓަރީ ވެފައިވާއިރު، ޑީއެންއާރުގައި އޮންނަ ދަފްތަރުގައި ރަޖިސްޓަރީ ކުރެވިފައިވަނީ 7000 އާއި 8000 އާއި ދެމެދުގެ ރައްޔިތުންނެވެ. މިކަމަށް ހައްލެއް ނުހޯދާ ވޯޓުލައިފިނަމަ 4000 އަށްވުރެ ގިނަ ރައްޔިތުންގެ ވޯޓުލުމުގެ ހައްޤަށް އުނިކަން އަންނާނެކަމަށް ބެލެވެއެވެ.\nޝަރީފް ވިދާޅުވީ، މާލޭ ދަފްތަރުގައި ރަޖިސްޓްރީ ވެފައިވާ ފަރާތްތައް މާލޭގެ އިންތިޚާބީ ދާއިރާތަކަށް ހަމަހަމައަށް ބަހާލުމުގެ ބަދަލުގައި މަސައްކަތް ކުރައްވަނީ ވޯޓުލާ މީހުންގެ އަދަދު މާލޭގެ ދާއިރާތަކުގެ ވީހާވެސް ހަމަހަމަ ކުރުމަށް ކަމަށެވެ.\n"އާބާދީތައް ބަލާލާއިރު، ބައެއް އިންތިޚާބީ ދާއިރާތަކަށް ދަފްތަރުގައި ހިމެނޭ އަދަދު ތަފާތުވުން އެކަށީގެންވޭ. އެކަމު ޖުމްލަ ހުރިހާ އިންތިޚާބީ ދާއިރާގެ އާބާދީ ވީހާވެސް ކައިރި ކައިރީގައި ބެހެއްޓުން އެއީ ކޮމިޝަނުގެ މައިގަނޑު ވިސްނުން. އިންތިޚާބީ ދާއިރާތަށް އިއުލާން ކުރާއިރުގައި ދާއިރާތަކުގެ ދަފްތަރު ނުލައި، ދެން ތިއްބެވި އާބާދީގެ ތެރެއިން ހުރިހާ އާބާދީ އެވްރެޖްކޮށް ހަމަހަމަވާ ގޮތަކަށް ދަފްތަރު ދަފްތަރުގައި ރަޖިސްޓަރީ ވެފައިވާ ފަރާތްތައް މާލޭގެ ހުރިހާ އިންތިޚާބީ ދާއިރާތަކަކަށް ބަހާލާނީ." ޝަރީފް ވިދާޅުވިއެވެ.\nޝަރީފް އިތުރަށް ވިދާޅުވީ، ވަކި ތާރީޚަކަށްފަހުގައި ދާއިމީ އެޑްރެސް ބަދަލުވާ ފަރާތްތަކަށް މަޖިލިސް އިންތިޚާބުގައި ވޯޓުލުމުގެ ގެއްލިގެންދާނެކަން އާއްމުކޮށް އިއުލާން ކުރައްވާނެ ކަމަށާއި، އެކަމުގެ މަޝްވަރާތައް އިލެކްޝަންސް ކޮމިޝަނުގައި ކުރެވެމުންދާ ކަމަށެވެ.\n"އެ ތާރީޚަށްފަހުގައި (ތާރީޚް އަދި ކަނޑައަޅާފައި ނުވޭ) ދަފްތަރުގެ ރަޖިސްޓަރީގައި ނުވަތަ ޑީއެންއާރުގެ ރަޖިސްޓްރީގައި ރަޖިސްޓަރީވާ ފަރާތްތަކަށް ވޯޓުލުމުގެ ފުރުޞަތު ގެއްލިގެންދާނެ." ޝަރީފް ވިދާޅުވިއެވެ.\nމަޖިލިސް އިންތިޚާބުގެ ވޯޓަރސް ރަޖިސްޓްރީ އެކުލަވާލާއިރު ބައްލަވާނީ، ޑީއެންއާރުގައި އޮންނަ ދަފްތަރު ރަޖިސްޓަރީއަށް ކަމަށް އީސީން ވިދާޅުވިއިރު، ފްލެޓް ހޯދުމުގެ ބޭނުމުގައި ވޭތުވެދިޔަ ދުވަސްތަކުގައި ގިނަ އަދަދެއްގެ ބަޔަކު މާލޭ ޚާއްޞަ ދަފްތަރުގައި ރަޖިސްޓަރީވެފައިވާޚަން ފާހަގަކޮށްލެވެއެވެ.\nކުރިން ހައުސިންގ މިނިސްޓްރީން ބެހެއްޓި އެ ދަފްތަރު މިހާރު ވަނީ ސިޓީ ކައުންސިލްގެ ބެލުމުގެ ދަށަށް ބަދަލުކޮށްފައެވެ. އެހެންކަމުން އެ ދަފްތަރުގެ މައްސަލަ ހައްލު ކުރުމަކީ މާލޭ ސިޓީ ކައުންސިލްގެ ޒިންމާއެކެވެ.\n2019 އޭޕްރިލް6ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިޚާބަށް ކުރިމަތިލުމަށް ހުޅުވާލުމަށް ހަމަޖެހިފައިވަނީ އަންނަ ޖަނަވަރީ މަހުގެ ފަހުކޮޅުގައެވެ.\nޑިސެމްބަރު 17, 2018 11:50\nދަފުތަރުގައިޖެހުނުކަމަށް ބަލާނީ ވޯޓުއޮޅުވާ ލެވޭނެ މިންވަރަށް ކަންކަން އޮޅުވާލެވޭނެ މިން ވަރަށް ކަންކަން ރެޑީވުމުން.\nޑިސެމްބަރު 17, 2018 12:05\nޢެންޑީޕީ އިންމަޖިލީސްއަށް ކުރިމަތީ ލީ ބައެއްމީހުންޕްރައިމަރީ ކާމިޔާބު ކުރަންމީހުންނަށް ނޭނގި ޕާޓީއަށް ވައްދަން ފޯމު ފުރަޢިގެންލައިފަ އެބަހުރި މިކަންބެލެންޖެހޭ.\nޑިސެމްބަރު 17, 2018 13:17\nދަފުތަރު ކަންތަކުގައި އިލެކްޝަނުން ކޮންމެ ގޮތަކަށް ނިންމިޔަސް އެކަން ވާންވާނީ ދަފުތަރު މީހުނަށް ފަސޭހައިން އޮޅުންފިލާނެ ދާއިމީ ހައްލަކަށެވެ. ކޮންމެ އިންތިހާބެއްގައި ބަދަލުގެނައިމާ ވަރަށް އުނދަގޫވާނެ އެވެ. އެއް ހައްލަކީ ދަފުތަރަކީ ދާއިރާއަކަށް ހެދުމެވެ. ނޫނީ ދާއިމީގޮތެއްގައި ދާއިރާ ކަނޑައެޅުން ދަފުތަރު މީހުނަށް ހުޅުވާލުމެވެ. އޭރުން ހުރިހާ އިންތިހާބެއްގައިވެސް ވޯޓުލާންޖެހޭނީ ކޮންދާއިރާއަކަށްކަން އެގޭނެ އެވެ. ކުއްޔަށް އުޅޭއިރު އަބަދު އެއްތާކު ނުތިބޭނެއެވެ. ހައުސިންގ ވައުދު ފުއްދައިފިނަމަ ތިކަންވެސް ހައްލުވީއެވެ.\nތީކޮންވާހަކައެއްތަ؟ އީ.ސީ.ސީން ބަލާބަލަ މައުމޫނު ރިފޯރމު މޫވްމަންޓަކީ، ތިތަނުގައި ރަޖިސްޓްރީ ކޮށްފައިއޮތް ސިޔާސީ ޕާޓީއެއްތޯ؟ މައުމޫނު ރިފޯމް މޫވްމަންޓުގެ ހައިސިއްޔަތަކީ ކޮބާ؟ ކޮންމެމީހަކަށްވެސް މިކަހަލަ ރިފޯރމް މޫވްމަންޓް ހަދައިގެން ސިޔާސީ ގޭސްގަނޑު އެނބުރޭނެތަ؟ ޖަވާބުދީބަލަ!


Syria ge Riyaasi Inthikhaau bashar al assad4vana faharah Kaamiyaabu Kuravvaivi | Atoll News\nސީރިއާގެ ރިޔާސީ އިންތިޚާބު ބައްޝާރުލް އަސަދު4ވަނަ ފަހަރަށް ކާމިޔާބު ކުރައްވައިފި\nޝާއިޢުކުރީ: މުޙައްމަދު އަފްރާޙް މެއި 28, 2021, 13:50\nސީރިއާގެ ރިޔާސީ އިންތިޚާބު ބައްޝާރުލް އަސަދު4ވަނަ ފަހަރަށް ކާމިޔާބު ކުރައްވައިފި އެވެ.\nމި މަހުގެ26 ވަނަ ދުވަހު ބޭއްވި ރިޔާސީ އިންތިޚާބާއި ގުޅޭގޮތުން ސީރިއާގެ ޕާލިމެންޓުގެ ރައީސް ހަމޫދަ ސަބާގް ވިދާޅުވީ އެ އިންތިޚާބުގައި 14 މިލިއަން މީހުން ވޯޓު ލާފައިވާ ކަމަށެވެ.\nއެއީ އާބާދީގެ 78 ޕަސެންޓު ކަމަށާއި އޭގެތެރެއިން 95.1 ޕަސެންޓު މީހުން ބައްޝާރުލް އަސަދަށް ވޯޓު ދީފައިވާ ކަމަށް ވެސް ބުންޏެވެ.\nސީރިއާގެ އިންތިޚާބުގައި އަސަދާ ދެކޮޅަށް ވާދަ ކުރެއްވީ ކުރީގެ ސްޓޭޓް މިނިސްޓަރު އަބްދުﷲ ސަލޫމް އަބްދުﷲ އާއި އިދިކޮޅު ޕާޓީއެއް ކަމަށްވާ ނެޝަނަލް ޑިމޮކްރެޓިކް ފްރޮންޓުގެ ރައީސް މަހުމޫދު އަހުމަދު މަރައި އެވެ.\nއޭގެ ތެރެއިން އަބްދުﷲއަށް 1.5 ޕަސެންޓު ވޯޓު ލިބުނު އިރު މަރައިއަށް ލިބުނީ 3.3 ޕަސެންޓު ވޯޓެވެ.\nއެ އިންތިޚާބުގައި އިތުރު 48 މީހަކު ވާދަ ކުރަން އެދުނު ނަމަވެސް އެމީހުންނަކަށް ހުއްދަ ދީފައެއް ނުވެއެވެ.\nހަތަރު ވަނަ ދައުރަކަށް ބައްޝާރުލް އަސަދު އިންތިޚާބުވުމުން އެ އާއިލާގެ ވެރިކަން އިތުރު ހަތް އަހަރަށް ދެމިގެންދާނެ އެވެ. މީގެ ކުރިން 2000 ވަނަ އަހަރު ބައްޝާރުލް އަސަދު ރައީސް ކަމަށް ވަޑައިގެންނެވުމުގެ ކުރިން އޭނާގެ ބައްޕާފުޅު ހާފިޒުލް އަސަދު ވަނީ އެގައުމުގައި 30 އަހަރު ވަންދެން ވެރިކަން ކުރައްވާފަ އެވެ.\nމިއީ އަސަދާ ދެކޮޅަށް ބޭއްވި މުޒާހަރާތަކުން 2011 ވަނަ އަހަރު ފެށުނު ދާޚިލީ ހަނގުރާމައިގެ ތެރޭގައި ބޭއްވި ދެވަނަ ރިޔާސީ އިންތިޚާބެވެ. އެގޮތުން 2014 ވަނަ އަހަރު ބޭއްވި އިންތިޚާބުގައި 88.7 ޕަސެންޓު ވޯޓު ވަނީ ލިބިވަޑައިގެންފަ އެވެ.\nސީރިއާގެ ދާޚިލީ ހަނގުރާމައިގައި މިހާތަނަށް ފަސް ލައްކައަށް ވުރެ ގިނަ މީހުން މަރުވެ، 11 މިލިއަނަށް ވުރެ ގިނަ މީހުންގެ ގެދޮރު ގެއްލިފައި ވެއެވެ.


Ehves irehgai falhehge muaamalaathugai baiverieh nuvan: Muizzu\n"އެއްވެސް އިރެއްގައި ފަޅެއް ވިއްކުން ނުވަތަ ކުއްޔަށްދިނުމުގައި ބައިވެރިއެއް ނުވަން"\n15 ޖެނުއަރީ 2021 - 15:40:22\nއެއްވެސް އިރެއްގައި ފަޅެއް ވިއްކުން ނުވަތަ ކުއްޔަށްދިނުމުގެ މުއާމަލާތެއްގައި ބައިވެރި ނުވާ ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nމުއިއްޒު މިހެން ވިދާޅުވީ، ލޯކަލް ކައުންސިލް އިންތިހާބުގައި މާލެ ސިޓީ ކައުންސިލްގެ މޭޔަރު ކަމަށް ކުރިމަތިލުމަށް ނިންމާފައިވާއިރު، މުއިއްޒުއާ ދެކޮޅަށް ބަޔަކު އެންޓި ކެމްޕެއިން ކުރާ ކަމަށް ތުހުމަތުކޮށް ކުރެއްވި ޓުވީޓެއްގަ އެވެ.\nއެގޮތުން އެ ޓުވީޓުގައި މުއިއްޒު ވަނީ މުއިއްޒުއާ ދެކޮޅަށް ކުރަމުން އަންނަ އެންޓި ކެމްޕެއިނުގައި ބޭނުން ކުރާ ފޮޓޯގަނޑެއް އެ ޓުވީޓުގައި ހިއްސާކޮށްފައެވެ.\nއެ ފޮޓޯގަނޑުގައި މާލެ ކައިރީ އޮތް އެންމެ ބޮޑު ފަޅު ވިއްކާލުމުގެ މަސައްކަތުގައި އިސްވެ ހުންނެވީ މުއިއްޒު ކަމަށް ތުހުމަތު ކޮށްފައިވެ އެވެ.\nމުއިއްޒު ކުރެއްވި ޓުވީޓުގައި އެ ތުހުމަތުތައް ދިގު ކުރައްވާފައިވެ އެވެ. އެގޮތުން އެއްވެސް އިރެއްގައި އެއްވެސް ފަޅެއް އެއްވެސް މީހަކަށް ވިއްކާލުމަށް ނުވަތަ ކުށްޔަށް ދިނުމުގެ މުއާމަލާތެއްގައި ބައިވެރި ނުވާ ކަމަށް މުއިއްޒު ވިދާޅުވިއެވެ. އަދި މި ފަދަ އެހެން އެއްވެސް މުއާމަލާތެއްގައި ބައިވެރި ނުވާކަމަށް މުއިއްޒު ވިދާޅުވިއެވެ.\nބޯހިޔާވަހިކަމަކީ މާލެއަށް ދިމާވެފައިވާ ވަރަށް ބޮޑު މައްސަލައެކެވެ. އެގޮތުން ކުރީގެ ރައީސް މުހައްމަދު ނަޝީދުގެ ސަރުކާރުގައި ގުޅީފަޅު ހިއްކާ އެތަނުގައި ފްލެޓް އެޅުމަށް ރޭވިއެވެ. ނަމަވެސް އޭގެ ފަހުން އައި ރައީސް އަބްދުﷲ ޔާމީންގެ ސަރުކާރުގައި ގުޅީފަޅުގެ އެ މަސައްކަތް ހުއްޓުނެވެ.\nމި މައްސަލައިގައި ވަރަށް ފަހުން މުއިއްޒު ވަނީ މާލެ ރައްޔިތުންނަށް ބޯހިޔާވަހިކަމަގެ ހާއްސަ މަންޒިލަކަށް ގުޅީފަޅު ހެދުމަށް ސަރުކާރަށް ގޮވާލާފައެވެ.\nޑރ. މުހައްމަދު މުއިއްޒުގުޅީފަޅު\nމައިޒާންތައް ނުބަލަހައްޓާތީ މުއިއްޒު ކަންބޮޑުވެއްޖެ\n"އަލަށް ފްލެޓް އަޅަންވީ ނޫންތޯ؟ ކާކުތޯ ހުއްޓުވަނީ؟"\nމުއިޒް ހޮސްޕިޓަލްގައި އެޑްމިޓް ކޮށްފި


Raees Yaamin 52% in inthihaab kaamiyaabu kuraane: Nihaan\nޕީޕީއެމްގެ ޖަލްސާއެއްގައި ނިހާން: ރައީސް ޔާމީން 52 ޕަސެންޓުން އިންތިހާބު ކާމިޔާބު ކުރައްވާނެ ކަމަށް ވިދާޅުވި -- އަހުމަދު ޝުރާއު | އަވަސް\nރާއްޖޭގައި މިއަހަރު ބާއްވާ ރިޔާސީ އިންތިހާބު ޕީޕީއެމްގެ ކެނޑިޑޭޓް އަދި ރައީސް އަބްދުﷲ ޔާމީން އަބުދުލްގައްޔޫމް 52 ޕަސެންޓުން ކާމިޔާބު ކުރައްވާނެ ކަމަށް ޕީޕީއެމް ޕީޖީ ގްރޫޕްގެ ލީޑަރު އަހުމަދު ނިހާން ހުސެން މަނިކު ވިދާޅުވެއްޖެ އެވެ.\nނިހާން މިއަދު ކުރެއްވި ޓްވީޓެއްގައި ވިދާޅުވީ، ހިސާބު ޖަހާނެ ގޮތަކަށް ޖަހައި ނެރޭނެ ވަރަކަށް ކެނޑިޑޭޓުން ނެރުނު ކަމުގައިވީ ނަމަވެސް ރައްޔިތުން ދެން ތަރައްގީއަށް ނޫނެކޭ ނުބުނާނެ ކަމަށެވެ. އަދި ވިދާޅުވީ، މިއަހަރުގެ އިންތިހާބު ރައީސް ޔާމީން 52 ޕަސެންޓް ކާމިޔާބު ކުރާނެ ކަމަށެވެ.\nރައީސް ޔާމީނަކީ ޕީޕީއެމްގެ ރިޔާސީ ކެނޑިޑޭޓް ކަމަށް އެޕާޓީގެ ކައުންސިލުން ނިންމައި ކެމްޕެއިން ހަރަކާތްތައް ވެސް މިހާރު ދަނީ ފަށައިގެން ކުރިއަށެވެ. އެގޮތުން ގެއިން ގެއަށް ކެމްޕެއިން މިދިޔަ ހަފްތާ ތެރޭގައި ވަނީ ފަށާފަ އެވެ.\nނިހާން ކުރެއްވި އިތުރު ޓްވީޓެއްގައި ވަނީ، ރައްޔިތުންނަށް ޑެމޮކްރަސީގެ ނަމުގައި ފާއިތުވި 13 އަހަރު އެމްޑީޕީން ގެނެސްދިނީ ގެއްލުމާއި ހަލާކު ކަމަށެވެ. ފާއިތުވި ފަސް އަހަރު ގައުމު ރައީސް ޔާމީން ތަރައްގީ ކުރި މަންޒަރު ދިވެހިން ލޮލުންދެކި އަތުން ހިފާފައިވާ ކަމަށް ނިހާން ވިދާޅުވި އެވެ.\nނިހާން ވަނީ ކުރީގެ ރައީސް މުހައްމަދު ނަޝީދަށްވެސް ފާޑުވިދާޅުވެފަ އެވެ. އެގޮތުން "އެންމެ ސެލްފީ ނަގަނީ މިއަދު އިބޫއާއެކު" ހެޑްލައިންގެ ދަށުން "އަވަސް" އިން ލިޔެފައިވާ ހަބަރު ޓްވީޓްކޮށް ވިދާޅުވީ، ދުވަސް ކޮޅަކުން އެމްޑީޕީ މީހުންނަށް ރައީސް ނަޝީދު އުޅުއްވިކަން ހަނދާންވެސް ނުހުންނާނެ ކަމަށެވެ.\nއަންނަ ރިޔާސީ އިންތިހާބު 52 ޕަސެންޓުން ރައީސް ޔާމީން ކާމިޔާބު ކުރައްވާނެ ކަމަށް ނިހާން ވިދާޅުވެފައިވާއިރު އެމްޑީޕީގެ ރިޔާސީ ކެނޑިޑޭޓް ދޫކޮށްލެވިކަން ކުރީގެ ރައީސް ނަޝީދު އިއްޔެ ވަނީ އިއުލާންކޮށްފަ އެވެ. އެއާއެކު އެމްޑީޕީގެ ރިޔާސީ ކެންޑިޑޭޓްގެ ގޮތުގައި އިބްރާހިމް މުހައްމަދު ސޯލިހު، އިބޫ ނެރޭނެ ކަމަށް ވަރަށް ބޮޑަށް ވަނީ ޔަގީންވެފައެވެ. ނަޝީދަށްފަހު އިބޫއަށް އެ ޓިކެޓް ދޭން އެއީ އެމްޑީޕީ ގިނަ މީހުން ބޭނުންވާ ގޮތެވެ.\nކޮންގްރެސްގައި އިބޫއަށް އެމްޑީޕީގެ ޓިކެޓްދީ ކެންޑިޑޭޓަކަށް ހަދާނެ ކަމަށް ބެލެވޭއިރު އެމްޑީޕީގެ ކެންޑިޑޭޓްގެ ފަހަތަށް އިދިކޮޅުގެ ހުރިހާ ޕާޓީތަކެއް އެރުމަށް ރޭ ވަނީ ޕާޓީތަކުގެ މެދުގައި އެއްބަސްވެފަ އެވެ. އެހެންވީއިރު އިބޫ ވެގެން ދާނީ ހަމައެކަނި އެމްޑީޕީގެ ކެންޑިޑޭޓަކަށް ނޫނެވެ. މުޅި އިދިކޮޅުގެ ކެންޑިޑޭޓަށެވެ.\nޕީޕީއެމް އަހުމަދު ނިހާން ހުސައިން މަނިކު މޯލްޑިވްސް ޔުނައިޓެޑް އޮޕޮޒިޝަން + ރިޔާސީ އިންތިހާބު 2018


SunOnline: ''Barcelona dhookoh Messi dhiyas, Spanish league ge drama bodeh nuvaane''\n"ބާސެލޯނާ ދޫކޮށް މެސީ ދިޔަސް، ސްޕެނިޝް ލީގުގެ ޑްރާމާ ބޮޑެއް ނުވާނެ"\nޢަބްދުﷲ އައިމަން 08 Apr 2020, 15:32\nބާސެލޯނާގެ ކެޕްޓަން ލިއޮނެލް މެސީ ----\nބާސެލޯނާގެ ކެޕްޓަން ލިއޮނެލް މެސީ އެކުލަބު ދޫކޮށް ދިޔަ ނަމަވެސް ސްޕެޝް ލީގުގައި ޑްރާމާއެއް ނުއުފެދޭނެ ކަމަށް ސްޕެނިޝް ލަ ލީގާގެ ރައީސް ހެވިއާ ޓެބަސް ބުނެފި އެވެ.\nބާސެލޯނާގެ ޔޫތް ޓީމުން ފުޓުބޯޅަ ހަޔާތް ފެށި މެސީ އެކުލަބުގައި މިވީހާ ދުވަހު ކުޅުނު އިރު ވެސް އޭނާ އެކުލަބު ދޫކޮށްލާނެ ކަމުގެ އެއްވެސް އިޝާރާތެއް ކޮށްފައެއް ނުވެ އެވެ. އެހެން ނަމަވެސް އެހެނިހެން އެތައް ކުލަބުތަކަކުން މެސީ ގެންދިއުމަށް އަބަދުވެސް ބޮޑެތި އަގުތަށް ހުށައަޅައި، ޝައުގުވެރިކަން ފާޅުކުރެއެވެ.\nއެހެނަސް، ފަހަކަށް އައިސް މެސީއާއި ބާސެލޯނާގެ ބޯޑާއި ދެމެދު ހިޔާލުތަފާތުވުންތަކެއް އުފެދި ބަހުގެ ހަމަލާތަކެއް ވަނީ ސޯޝަލް މީޑިއާގައި ދީފަ އެވެ. ވުމާ އެކު މެސީ ކޮންމެވެސް ދުވަހަކުން އެހެން ކުލަބަކަށް ގޮސްދާނެ ކަމަށް އަދިވެސް ބައެއް މީހުން ގަބޫލުކުރެއެވެ.\nއެގޮތުން އިޓަލީގެ އިންޓަ މިލާނަކީ މެސީ ހޯދުމަށް ގިނަ ދުވަސްތަކެއް ވަންދެން މަސައްކަތް ކުރަމުން އަންނަ ކުލަބަކަށްވާ އިރު، ކުރިއަށް އޮތްތާ އެކުލަބުގެ އެހެން ކުޅުންތެރިޔަކާއި މެސީއާ ބަދަލު ކޮށްލުމަކީ ނުވާނެ ކަމެއް ނޫން ކަމަށް އިންޓަ މިލާނުގެ ރައީސް މަސިމޯ މޮރާޓީ ވަނީ ބުނެފަ އެވެ.\nއެކަމަކު ދުނިޔޭގެ މޮޅު ކުޅުންތެރިޔާގެ މަގާމު ރެކޯޑު ހަފަހަރަށް ހޯދާފައިވާ މެސީ ބާސެލޯނާ ދޫކޮށް އެހެން ލީގަކަށް ބަދަލުވެއްޖެ ނަމަ ބާސެލޯނާއަށާއި، މުޅި ސްޕެނިޝް ލީގަށް ވެސް ބޮޑު ގެއްލުމެއް ދައްކާނެ ކަމަށް ގިނަ ބަޔަކު ގަބޫލު ކުރެ އެވެ.\nނަމަވެސް މެސީ ބާސެލޯނާ ދޫކޮށް ދިޔަ ނަމަވެސް އޭގެ ލޮޅުމެއް ލީގަށް ނާންނާނެ ކަމަށް ޓެބަސް ވަނީ ބުނެފަ އެވެ.\n"އަހަރެން ގަބޫލެއް ނުކުރަން އިޓާލިއަން ލީގަށް މެސީ ދިޔަ ނަމަވެސް އެ ލީގުގެ ހާލަތު ރަނގަޅުވާނެ ކަމަކަށް. ކުލަބުތަކުގެ ދަރަނި ބޮޑުވެ ނުރަނގަޅު އެތައް އަސަރެއް މިހާރުވެސް އެ ލީގަށް ވަނީ ކޮށްފައި،" ޓެބަސް ބުންޏެވެ.\nޓެބަސް ބުނީ މެސީ ސްޕެނިޝް ލީގު ދޫކޮށް ދިއުމަކީ އޭނާ ވެސް ބޭނުންވާނެ ކަމެއް ނޫން ކަމަށެވެ. އެކަމަކު އޭނަގެ ވިސްނުން ބަދަލުވެ އެހެން ލީގަކަށް ދިޔަސް ސްޕެނިޝް ލީގުގައި ޑްރާމާއެއް ނުއުފެދޭނެ ކަމަށެވެ.\n"ކްރިސްޓިއާނޯ ރޮނާލްޑޯ ވެސް ލީގު ދޫކޮށްލަން ނިންމުމާ ގުޅިގެން ގިނަބަޔަކު ބުނަމުން ދިޔަ ސްޕެނިޝް ލީގުގެ ރެވެނިއު ދަށް ވާނެއޭ. އެކަމަކު ކަންތައް ވީ އެގޮތަކަށް ނޫން."


"ކަލަރ ރަން" މިއަދު ހަވީރު ބާއްވަން ނިންމައިފި\nމުހައްމަދު ހަފީޒް 20 ޑިސެމްބަރ 2021\nބައިނަލްއަގްވާމީ ކުޑަކުދިންގެ ދުވަހާއި ގުޅިގެން އައްޑޫ ސިޓީ ހުޅުމީދޫގައި ބޭއްވުމަށް ހަމަޖެހިފައިވާ "ކަލަރ ރަން" މިއަދު ބާއްވަން ނިންމައިފިއެވެ.\nކޮވިޑް-19ގެ ސަބަބުން މި އިވެންޓް ދެ ފަހަރެއްގެ މަތިން ފަސްކޮށްފައިވާއިރު މިއަދު އިވެންޓް ފެށުމަށް ހަމަޖެހިފައިވަނީ ސ.ހުޅުދޫއާ ވީ ކޮޅުންނެވެ. މި ކަލަރ ރަންގައި ފުލުހުންގެ އިސްވެރިން ބައިވެރިވުމަށް ހަމަޖެހިފައިވާއިރު ހުޅުދޫ މީދޫ އަވަށުގެ ސަތޭކައަށްވުރެ ގިނަ ދަރިވަރުން ވަނީ މި ރަންގައި ބައިވެރިވެފައެވެ.\nބައިނަލްއަގްވާމީ ކުޑަކުދިންގެ ދުވަހާއި ގުޅިގެން ހުޅުމީދޫގައި ގިނަ ހަރަކާތްތަކެއް ހިންގަމުން އަންނައިރު މި މަހުގެ 18 ވަނަ ދުވަހު ވަނީ އާޓް އެގްޒިބިޝަން އެއްވެސް ބާއްވާފައެވެ.\nމީގެއިތުރުން ބިލްބޯޑް އިފްތިތާހުކުރުމާއި، މިއަހަރަށް ތައްޔާރުކޮށްފައިވާ ދުވަހާއި ގުޅޭ ލަވަ ނެރުމަށް ހާއްސަ ރަސްމިއްޔާތެއް ވަނީ އިއްޔެ ވަނީ ބާއްވާފައެވެ.\nމި ރަސްމިއްޔާތުގައި ވަހަކަ ދައްކަވަމުން އައްޑޫ ސިޓީ ހުޅުދޫ ދާއިރާގެ ކައުންސިލަރު ހުސެއިން ފައިއްޒުއްރަހްމާން ވިދާޅުވީ ކުޑަކުދިންގެ ދުވަހެއް ފާހަގަކޮށް އެއްދުވަހުން އެކަން ނިންމާލުމުން ނުފުދޭ ކަމަށާއި ތުއްތުކުދިން ބޮޑުވަމުން އަންނަނީ ރައްކާތެރިިކަމާއެކު ލިބެންޖެހޭ ހައްގުތައް ލިބޭންކަން ކޮންމެ ދުވަހަކުވެސް ކަށަވަރުކުރަން ޖެހޭ ކަމަށް ކަމަށެއެވެ.\nއަދި ކުޑަދިންނަށް ލިބޭ ގޯނާތަކުން އެކުދިން ސަލާމަތްވެ، ރާއްކާތެރިކަމާއެކު ބޮޑުވަމުން އަންނަކަން މުވައްސަސާތަކާއި ރައްޔިތުން ކުރާ މަސައްކަތުން ކަށަވަރުވާން ޖެހޭނެ ކަމަށެވެ.\nކުޑަކުދިންގެ ދުވަހާއި ގުޅިގެން މި މަހުގެ 21 ވަނަ ދުވަހު ކުޑަކުދިންގެ ހަވީރެއް ބޭއްވުމަށްވެސް ފުލުހުން ތައްޔާރުވަމުން އަންނައިރު މިއީ މި ދެ އަވަށުގެ ކުޑަކުދިންނަށް ހާއްސަކޮށް މިހާ ބޮޑު ހަރަކާތްތަކެއް ކުރިއަށް ގެންދާ ފުރަތަމަ ފަހަރެވެ.\nއަރުޝީފަށް ނެގީ 20/12/2021 09:32\nއެންމެފަހުން އަޕްޑޭޓްކުރީ 20/12/2021 09:32\nއަފްޝަން އިސްމާއިލް 17 މިނެޓު ކުރިން\nއަހްމަދު އިޒްމީމް 31 މިނެޓު ކުރިން\nމުހައްމަދު ޔަމީން 50 މިނެޓު ކުރިން


Raajjeyge Beach Volley Kuriaruvan FIVB Aaeku Ebbasvumakah - Vaguthu\nރާއްޖޭގެ ބީޗްވޮލީ ކުރިއަރުވަން އެފްއައިވީބީ އާ އެކު އެއްބަސްވުމަކަށް\n2 ހަފްތާ ކުރިން ( އޮކްޓޯބަރ 13, 2021 )\nއެފްއައިވީބީ އާއެކު އެއްބަސްވުމުގައި ސޮއިކުރަން ބޭއްވި ރަސްމިއްޔާތުގެ ތެރެއިން\nރާއްޖޭގައި ބީޗް ވޮލީގެ ހަރަކާތްތައް ފުޅާކުރުމަށް ރާއްޖޭގައި ވޮލީބޯޅައިގެ މައި އިދާރާ ވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) އާއި ދުނިޔޭގެ ވޮލީބޯޅައިގެ މައި ޖަމުއިއްޔާ އެފްއައިވީބީއާއެކު އެއްބަސްވެއްޖެއެވެ.\nދޮންގަނޑު ބީޗް ވޮލީބޯޅަ ކޯޓުގައި ރޭ ބޭއްވި ހަފުލާއެއްގައި ވަނީ މިކަމަށް އެއްބަސްވެ ހާއްސަ ސޮއިކުރުމުގެ ހަފްލާއެއް ބާއްވާފައެވެ. އެފްއައިވީބީގެ ފަރާތުން މި އެއްބަސްވުމުުގައި ސޮއިކުރެއްވީ އެ އިދާރާގެ ރައީސް ބްރެޒިލުގެ އަރީ ގްރާސާއެވެ. ވީއޭއެމްގެ ފަރާތުން ސޮއިކުރެއްވީ އެ އެސޯސިއޭޝަނުގެ ރައީސް މުޙައްމަދު ރަނޭޝްއެވެ.\nމި ރަސްމިއްޔާތުގައި ވާހަކަ ދައްކަވަމުން އެފްއައިވީބީގެ ރައީސް ގްރާސާ ވިދާޅުވީ ރާއްޖެއަށް ބަލާނަމަ ބީޗް ވޮލީބޯޅައަކީ ކުރިއަރާނެ ކުޅިވަރެއް ކަމަށާއި، ރާއްޖޭގެ ހުރިހާ ހިސާބެއްގައިވެސް ބީޗް ވޮލީ އުނދަގުލަކާ ނުލައި ކުޅެވޭނެ ކަމަށްވެސް ވިދާޅުވިއެވެ.\nރައީސް ވިދާޅުވީ ރާއްޖޭގެ ހިތްގައިމުކަން އަމިއްލަ ލޮލުން ދެކިލުމަށް އެދޭތާ ވަރަށް ގިނަ ދުވަސްވެފައިވާ ކަމަށެވެ. އަދި ދުނިޔޭގެ އެކި ކަންކޮޅުތަކަށް މިހާތަނަށް ދަތުރު ކުރެވިފައިވާއިރު، ރާއްޖެއަކީ ދުނިޔެ މަތީގެ ސުވަރުގެ ކަމަށްވެސް ވިދާޅުވިއެވެ. އަދި ރާއްޖެއަކީ ބީޗް ވޮލީބޯޅައަށް ފައްކާވެފައިވާ ގައުމެއް ކަމަށްވެސް އޭނާ ވިދާޅުވިއެވެ.\nގްރާސާ ވިދާޅުވީ ވޮލީބޯޅަ ކުރިއެރުވޭނީ ހުރިހާ ގައުމަކަށްވެސް އެއްވަރަކަށް ފުރުސަތުތައް ތަނަވަސްކޮށްދީގެން ކަމަށާއި، ކުޅިވަރަކީ ހަމައެކަނި ފައިސާ ޚަރަދުކޮށްގެން ކުރިއަރާނެ ކަމެއް ނޫން ކަމަށެވެ. އަދި ކުރިޔަށްއޮތް ތަނުގައި ރާއްޖޭގައި އެފްއައިވީބީގެ ވޮލީ މުބާރާތްތައް ބާއްވާނެކަމުގެ ޔަގީންކަންދޭ ކަމަށްވެސް އޭނާ ވިދާޅުވިއެވެ.\nބީޗް ވޮލީބޯޅައަކީ ސްޕޯޓްސް ޓުއަރިޒަމެއްގެ ގޮތުގައި ކުރިއެރުވޭނެ ކުޅިވަރެއް ކަން ފާހަގަކުރަމުން ގްރާސާ ވިދާޅުވީ ރާއްޖެއަކީ ވޮލީ ކުރިއެރުވުމުގައި ލާމަސީލު ބައެއް ކަމަށެވެ.\nކުޅިވަރާ ބެހޭ ވަޒީރު އަޙްމަދު މަހުލޫފް ވިދާޅުވީ ކުރިއަށް އޮތް ތަނުގައި ރާއްޖޭގެ ބީޗް ވޮލީބޯޅައަކީ ބައިނަލްއަގުވާމީ ފެންވަރުގައި ފާހަގަވެގެންދާނެ ކުޅިވަރެއް ކަމަށް އުއްމީދުކުރައްވާ ކަމަށް ސަރުކާރުން ވޮލީބޯޅައިގެ ކުރިއެރުމަށް ކުރަން ޖެހޭ މަސައްކަތްތައް ކޮށްދިނުމަށް ތައްޔާރަށް ހުންނެވި ކަމަށެވެ.\nކުޅިވަރު އެސޯސިއޭޝަންތަކެއް މަގުމަތިވުމުން ރައީސްގެ އަރިހަށް


Dhiraagu road race gai baiveri vumuge furusathu 8 jamyaa akah\nދިރާގު ރޯޑްރޭހުގައި ބައިވެރިވުމުގެ ފުރުސަތު އަށް ޖަމިއްޔާއަކަށް\nރާއްޖޭގައި ބާއްވާ އެންމެ މަގުބޫލު ދުވުން ކަމަށްވާ، ދިރާގު ރޯޑް ރޭހުގައި ބައިވެރިވުމުގެ ފުރުސަތު ހިލޭ ސާބަހަށް މަސައްކަތްކުރާ އަށް ޖަމިއްޔާއަކަށް ދީފި އެވެ.\nދިރާގުގެ މައި އޮފީހުގައި މިއަދު ބޭއްވި ރަސްމިއްޔާތެއްގައި ރޯޑް ރޭހުގައި ބައިވެރިވާ ޖަމިއްޔާތަކަށް އެ ކަމުގެ ލިޔުން ހަވާލު ކޮށްދެއްވީ ދިރާގުގެ މާކެޓިން އެންޑް ކޮމިއުނިކޭޝަން މުހައްމަދު މިރުޝާން ހަސަން އާއި ހެޑް އޮފް މާކެޓިން އަހުމަދު މައުމޫނެވެ.\nއަންނަ މަހު 12 ވަނަ ދުވަހު ބާއްވާ މި އަހަރުގެ ދިރާގު ރޯޑް ރޭހުގައި ބައިވެރިވުމުގެ ފުރުސަތު ލިބިފައިވާ ޖަމިއްޔާތަކުގެ ތެރޭގައި ހިމެނެނީ އާކް އާއި ބިއުޓިފުލް އައިސް އަދި ކެއާ ސޮސައިޓީ އާއި ކެޕް، އޯޓިޒަމް އެސޯސިއޭޝަންގެ އިތުރުން ފިޒިކަލް ޑިޒޭބިލިޓީ އެސޯސިއޭޝަނާއި ނައިފަރު ޖުއެނައިލް އެވެ. މީގެ ތެރެއިން ކޮންމެ ޖަމިއްޔާ އަކަށް ދިރާގުން އެއް ލައްކަ ރުފިޔާ ދޭނެ އެވެ. މީގެ އިތުރުން ދުވުމުގައި ބައިވެރިވާ މީހުންނަށް ބޭނުންވާ ޓީޝާޓު ފަދަ ތަކެތި ވިއްކުން ފަދަ ގިނަ މަންފާތަކެއް ވެސް މި ޖަމިއްޔާ ތަކަށް ލިބޭނެ އެވެ.\nދުނިޔޭގެ ދިގު ދުވުމުގެ ޖަމިއްޔާ (އެއިމްސް) ގެ މިންގަނޑަކަށް ފެތޭ މި ވުމުން ދިރާގުން ބާއްވަނީ ކުޑަކުދިންނަށް ކުރާ އަނިޔާތަކުން އެ ކުދިން ސަލާމަތް ކުރުމުގެ ޝިޔާރު ހިމަނައިގެންނެވެ. މި ދުވުމުގައި ފަސް ކިލޯ މީޓަރާއި 10 ކިލޯ މީޓަރުގެ ބައެއް ހިމެނެ އެވެ.\nދިރާގުން ވަނީ ދުވުމުގައި ބައިވެރިވުމުގެ ފުރުސަތު ހުޅުވާލުމުގެ ގޮތުން ދުވުމަށް ހާއްސަ ވެބްސައިޓުގައި އޮން ލައިންކޮށް ރަޖިސްޓްރީ ކުރުމުގެ ފުރުސަތު ވެސް މިއަދު ހުޅުވާލާފަ އެވެ. މި ދުވުމުގައި ބައިވެރިވެވެނީ 3،000 ދުވުން ތެރިންނަށެވެ.\nމަތީ ތައުލީމުގެ ދަރިވަރުންނާއެކު ދިރާގުން ވަގުތުކޮޅެއް\nދިރާގުން ބީވީއައިއެސްއެމް އަށް އިތުރު ލުއިތަކެއް


Israel ge hamalaaa thakugai Gaza ge 130 ahvure gina rayyithun shaheedhu vejje\nއިޒްރޭލުގެ ހަމަލާތަކުގައި ޣައްޒާގެ 130އަށްވުރެ ގިނަ ރައްޔިތުން ޝަހީދުވެއްޖެ\nއިޒްރޭލުގެ ސިފައިން ވައިގެ މަގުން ފަލަސްޠީނުގެ ޣައްޒާއަށް ދެމުންދާ ހަމަލާތަކުގައި، އެ ޝަހަރުގެ 130އަށްވުރެ ގިނަ ރައްޔިތުން މިހާތަނަށް ޝަހީދުވެއްޖެއެވެ.\nފަލަސްޠީނުގެ ޞިއްޙީ ފަރާތްތަކާއި ހަވާލާދީ "ރޮއިޓާސް"އިން ރިޕޯޓްކުރާ ގޮތުގައި އިއްޔެ ރޭ އެކަނިވެސް އިޒްރޭލުގެ ހަމަލާތަކުގައި 12 މީހަކު ވަނީ ޝަހީދުވެފައެވެ. އޭގެ ތެރޭގައި ރެފިއުޖީ ކޭމްޕެއްގެ ތެރޭގައި ހުރި ގެއެއްގެ ތެރޭގައި ދިރިއުޅެމުންދިޔަ އަންހެނަކާއި އޭނާގެ ތިން ދަރީންވެސް ހިމެނެއެވެ.\nމިދިޔަ ހޯމަ ދުވަހުން ފެށިގެން އިޒްރޭލުން ދެމުންދާ ހަމަލާތަކުގައި ޣައްޒާގެ 132 މީހަކު ވަނީ ޝަހީދުވެފައެވެ. މީގެ ތެރޭގައި 32 ކުޑަކުދިންވެސް ހިމެނެއެވެ. އަދި 900އަށްވުރެ ގިނަ މީހުންނަށް ވަނީ އެކިވަރުގެ އަނިޔާތައް ލިބިފައެވެ. އިޒްރޭލުން ދެމުންދާ ހަމަލާތަކުގައި ހަމާސް ޖަމާޢަތުން ދެމުންދާ ރޮކެޓް ހަމަލާތަކުގައި މަރުވެފައިވަނީ 8 މީހުންނެވެ.\nއިޒްރޭލުން ބުނިގޮތުގައި އެމީހުން އިއްޔެ ހަމަލާދީފައިވަނީ، އުތުރު ޣައްޒާގައި ހަމާސްގެ އެކިތަންތަނަށެވެ. ނަމަވެސް އިއްޔެގެ ހަމަލާތަކުގައި ޣައްޒާގެ މިސްކިތަކަށްވެސް ހަމަލާއެއް އަމާޒުވިކަމަށް ފަލަަސްޠީނުގެ ދީނީކަންކަމާއި ބެހޭ މިނިސްޓްރީން ވަނީ ބުނެފައެވެ.\nޣައްޒާގައި ހިނގަމުންދާ ހަމަނުޖެހުންތަކާއި ދެކޮޅަށް ހުޅަނގު އައްސޭރީގެ އެކި ހިސާބުތަކުގައި ފަލަސްޠީނުގެ ރައްޔިތުން އިއްޔެ ވަނީ އަޑުއުފުލާފައެވެ. މިކަމުގެ ތެރޭގައި އިޒްރޭލުގެ ސަލާމަތީ ބާރުތަކުން ދިން ރައްދު ހަމަލާތަކުގައި 11 މީހަކު ވަނީ ޝަހީދުވެފައެވެ.\nއިޒްރޭލުން ޣައްޒާއަށް ދެމުންދާ ހަމަލާތަކަކީ މިހާތަނަށް އެމީހުން އެ ސަހަރަށް ދީފައިވާ އެންމެ ވަރުގަދަ ހަމަލާތަކެވެ. އަދި މި ހަމަލާތައް އަވަހަށް ހުއްޓާނުލާނެކަމަށްވެސް އެމީހުން ވަނީ ބުނެފައެވެ.


SunOnline: Maleeh magaamun dhurukuran Vote dheyn MDP PG Group in member in ah angaifi\nމަލީހު މަގާމުން ދުރުކުރަން ވޯޓުދޭން އެމްޑީޕީ ޕީޖީ ގުރޫޕުން މެންބަރުންނަށް އަންގައިފި\n28 Feb 2021, 14:37\nކޮމިއުނިކޭޝަން އެންޑް ޓެކްނޮލޮޖީ މިނިސްޓަރު މުހައްމަދު މަލީހް ވާހަކަ ދައްކަވަނީ--- ސަން ފޮޓޯ: ފަޔާޒު މޫސާ\nކޮމިޔުނިކޭޝަންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލުގެ އިތުބާރު ނެތް ކަމަށް ފާސްކުރަން އެމްޑީޕީގެ މެންބަރުންނަށް އެ ޕާޓީގެ ޕީޖީ ގުރޫޕުން މިއަދު އިރުޝާދު ދީ އާންމުކޮށް އަންގައިފި އެވެ.\nއެމްޑީޕީގެ 14 މެންބަރަކު ސޮއިކޮށް މަލީހު ވަކިކުރަން ހުށަހަޅާފައިވާ މައްސަލަ މާދަމާއަށް އެޖެންޑާކޮށްފައި ވަނިކޮށް އެމްޑީޕީ ޕީޖީ ގުރޫޕުން މެންބަރުންނަށް މިއަދު އިރުޝާދު ދިނީ މަލީހުގެ އިތުބާރު ނެތް ކަމުގެ ވޯޓުގައި އޭނާގެ އިތުބާރު ނެތް ކަމަށް ވޯޓު ދިނުމަށެވެ. ޕީޖީ ގްރޫޕުގެ ފަރާތުން އެ އެންގުން އެމްޑީޕީ މެންބަރުންނަށް ދިނީ މަލީހު ވަކިކުރަން ރައީސްއަށް ދަންނަވާ އެކަން ނުކޮށްފި ނަމަ އިތުބާރު ނެތް ކަމަށް ފާސްކުރަން މިދިޔަ އަހަރުގެ ނޮވެމްބަރުގައި ޕީޖީ ގުރޫޕުން ނެރެފައިވާ ވިޕާ ހަވާލާދީކަން އެނގިފައިވެ އެވެ.\nއެމްޑީޕީގެ ޕީޖީ ލީޑަރު އަލީ އާޒިމް އިސްކޮށް ހުންނަވާ ހުށަހެޅުއްވި އެ މައްސަލައިގައި މަލީހަށް ގާނޫނީ ގޮތުން ދޭން ޖެހޭ ނޯޓިސް މަޖިލީހުން ފޮނުވީ މި މަހުގެ 14 ވަނަ ދުވަހު އެވެ. އެ ނޯޓިސް ގަބޫލު ނުކުރާ ކަމަށް މަލީހު ވިދާޅުވެފައިވެ އެވެ.\nސަރުކާރު ކޯލިޝަންގައި ހިމެނޭ ޖުމްހޫރީ ޕާޓީގެ ސްލޮޓެއްގައި ވަޒީރު ކަމަށް ވަޑައިގެންނެވި މަލީހު ވަކިކުރަން އެމްޑީޕީން ހުށަހެޅި އިރު، އޭނާގެ މަގާމުގެ މަސްއޫލިއްޔަތު އަދާ ނުކުރާ ކަމަށް ބުނެ އެމްޑީޕީގެ މަޖިލިސް މެމްބަރުން އަންނަނީ އަބަދުވެސް އޭނާއަށް ފާޑު ވިދާޅުވަމުންނެވެ. އެގޮތުން އިންޓަނެޓް އަގުހެޔޮ ނުވުމާއި އިންޓަނެޓުގެ ސްޕީޑް ލަސްވުމަކީ މަލީހު ޒިންމާ އަދާނުކުރާތީ ކަމަށް ބުނެ މެންބަރުން ފާޑުކިޔަ އެވެ.\nމަޖިލިސް ގަވައިދުގެ 207 ވަނަ މާއްދާގެ (ށ) ގައި ވާގޮތުން ވަޒީރެއްގެ އިތުބާރު ނެތްކަމުގައި ބަހުސްގައި އަނގަބަހުންނާއި ލިޔުމުން ޖަވާބު ދާރިވުމުގެ ފުރުސަތު އެ ވަޒީރަކަށް ދޭން ވާނެ އެވެ.\nވަޒީރެއްގެ އިތުބާރު ނެތް ކަމަށް ފާސްވާނީ ވޯޓުގެ އަޣުލަބިއްޔަތު ލިބިގެން ކަމަށް މަޖިލިސް ގަވައިދުގައި ވަނީ ބުނެފަ އެވެ. އެމްޑީޕީން ތްރީލައިން ވިޕެއް ނެރުމުން މަލީހުގެ އިތުބާރު ނެތްކަމުގެ މައްސަލަ ފާސްވާނެ ކަމަށް ވަރަށް ބޮޑަށް ބެލެވެ އެވެ.\nނަޝީދުގެ ގުލްޒާރުގައި އިންދީ ކަށި ހެރޭ ގަސްތަކެއް: މަލީހު\nއެމްއެމްޕީއާރުސީއަކީ ގޯސްނިޔަތެއްގައި އުފަންކުރުވި ދަރިއެއް\nރައީސް ޔާމީން މިނިވަންކުރުމަށް މަލީހު ގޮވާލައްވައިފި


REPORT: Idhikolhu faraaiythakah insaafuveri primary akah dheveynee kihineh? | Mihaaru\nމާލޭގައި 2015 ގައި ބޭއްވި ސިޔާސީ އެއްވުމެއްގައި ޖޭޕީގެ ލީޑަރު ގާސިމް (މ) އަދި ކުރީގެ ރައީސް ނަޝީދު ބައިވެރިވެވަޑައިގަންނަވަނީ: އިދިކޮޅު ހަރަކާތުގެ އެއް ކެންޑިޑޭޓަކަށް ވުމަށް ދެ ބޭފުުން ވެސް ބޭނުންވޭ. ފޮޓޯ: އެމްޑީޕީ\nއިދިކޮޅު ފަރާތްތަކަށް އިންސާފުވެރި ޕްރައިމަރީއަކަށް ދެވޭނީ ކިހިނެއް؟\n24 ޑިސެމްބަރ 2017 - 07:48 33 comments\nޖަރުމަނުގައި މިހާރު ހުންނެވި ޖުމްހޫރީ ޕާޓީގެ ލީޑަރު އަދި އަންނަ އަހަރުގެ ރިޔާސީ އިންތިޚާބުގައި އިދިކޮޅު ހަރަކާތުން ނުކުންނަ ކެންޑިޑޭޓަކަށް ހަދަން އެ ޕާޓީން ބޭނުންވާ ގާސިމް އިބްރާހީމާ ބައްދަލުކުރެއްވުމަށް ފަހު، އެމްޑީޕީގެ ކުރީގެ ޗެއާޕާސަން އަލީ ވަހީދު އެ ވިދާޅުވީ، އެއް ބަޔަކަށް، ވަރަށް މުހިންމު ވާހަކައެކެވެ. އެއީ އިދިކޮޅު ހަރަކާތަށް ރިޔާސީ އިންތިޚާބު ކާމިޔާބުވުމާއި ނުވުމާ ގުޅުން ހުރި ވާހަކައެކެވެ. އިދިކޮޅު ހަތަރު ޕާޓީއަށް އިންސާފުވެރި، ހަމަހަމަ، ޑިމޮކްރެޓިކް ޕްރައިމަރީއަކުން ގައުމީ ކެންޑިޑޭޓަކު އިންތިޚާބު ކުރުމުގެ މައްސަލަ އެވެ. މިއީ އިދިކޮޅު ހަރަކާތުން އަދި ފުޅާ ދާއިރާއެއްގައި މަޝްވަރާ ނުކުރާ އެކަމަކު ކުރިމަތީގައި އޮތް އެންމެ މުހިންމު ކަންތަކެވެ.\nއިދިކޮޅު ހަރަކާތުން އެއް ކެންޑިޑޭޓަކު ނެރުމަށް އުސޫލެއްގެ ގޮތުން ގާސިމްގެ އިތުރުން ކުރީގެ ރައީސް މުހައްމަދު ނަޝީދާއި ކުރީގެ ރައީސް މައުމޫން އަބްދުލް ގައްޔޫމް އަދި އަދާލަތު ޕާޓީގެ ރައީސް އިމްރާން އަބްދުﷲ ތާއީދުކުރައްވަ އެވެ. އަދި އެމްޑީޕީގެ ކެންޑިޑޭޓަކީ ނަޝީދު، ޖުމްހޫރީ ޕާޓީގެ ކެންޑިޑޭޓަކީ ގާސިމް ކަމަށް އެ ދެ ޕާޓީން ބުނާއިރު، އިދިކޮޅު ހަރަކާތުގެ ކެންޑިޑޭޓަކު ކަނޑައަޅާނީ ޕްރައިމަރީއަކުން ކަމަށް އެމްޑީޕީގެ ގައުމީ މަޖިލީހުން ވަނީ ފާސްކޮށްފަ އެވެ. ޖުމްހޫރީ ޕާޓީންނާއި މައުމޫން އަދި އަދާލަތު ޕާޓީން ޕްރައިމަރީއަކަށް ތާއީދުކުރުމާ މެދު އަދި ގޮތެއް ނުނިންމަ އެވެ. ނަމަވެސް ހަތަރު ޕާޓީއަށް އިންސާފުވެރި ހަމަހަމަ، ޑިމޮކްރެޓިކް ޕްރައިމަރީއަކުން ގައުމީ ކެންޑިޑޭޓެއް އިންތިޚާބު ކުރަން ގާސިމް ތާއީދުކުރެއްވީތީ ވެސް އުފާކުރައްވާ ކަމަށް ވިދާޅުވެ އަލީ ވަހީދު އެ ދެއްވީ މެސެޖެއް ކަމަށް ބެލެވެ އެވެ. އެމްޑީޕީގެ އިތުރުން ގާސިމް ވެސް ޕްރައިމަރީއަކުން އެއް ކެންޑިޑޭޓަކު ކަނޑައަޅަން ތާއީދު ކުރައްވަނީ އެވެ.\nއަންނަ އަހަރުގެ ރިޔާސީ އިންތިޚާބާ ގުޅޭ ގޮތުން އިދިކޮޅު ހަރަކާތުގެ ބައެއް ބޭފުޅުން މިދިޔަ ހަފުތާގެ ބުދަ ދުވަހު ގާސިމާ އެކު ބޭއްވި ބައްދަލުވުމަށް ފަހު، ގާސިމާއި އަލީ ވަހީދު ސަލާމް ކުރައްވަނީ.\nއެކަމަކު އަލީ ވަހީދު ވިދާޅުވާ، "ހަތަރު ޕާޓީއަށް އިންސާފުވެރި، ހަމަހަމަ، ޑިމޮކްރެޓިކް" ވާހަކައެއް އެމްޑީޕީގެ ގަރާރުގައި ނެތެވެ. އެއް ކެންޑިޑޭޓަކު ކަނޑައަޅާނީ "ސިޔާސީ ޕާޓީތަކުން އެއްބަސްވާ އުސޫލެއްގެ ޕްރައިމަރީ" އަކުން ކަމަށް އެމްޑީޕީގެ ގަރާރުގައިވެ އެވެ. މާނައަކީ ފަހުން އެ އުސޫލު ކަނޑައަޅަން ހަތަރު ލީޑަރުންނަށް ޖެހިވަޑައިގަންނަވާނެ އެވެ.\nއެ އުސޫލު އިންސާފުވެރި، ހަމަހަމަ އަދި ޑިމޮކްރެސީގެ އިމުގެ ތެރެއިން ކަނޑަނާޅައިފި ނަމަ، އޭގެ ހިތި ނަތީޖާ އިދިކޮޅު ހަރަކާތަށް ކުރިމަތިވުމުގެ ބިރު ބޮޑު ކަމަށް ބައެއް ބޭފުޅުން ދެކެވަޑައިގަންނަވަ އެވެ. އެހެންވެ ސުވާލަކީ އެކަން ކުރާނެ ގޮތަކީ ކޮބައި ހެއްޔެވެ؟\nއިދިކޮޅު ހަރަކާތުގެ ބައެއް ބޭފުޅުންގެ ވިސްނުމުގައި އޮތީ ތިން ގޮތެކެވެ. އެއީ ހަތަރު ފިކުރުގެ އެންމެން [އިދިކޮޅު ހަތަރު ފަރާތުގެ ހުރިހާ މެމްބަރުން] ހިމެނޭ ގޮތަށް ޕްރައިމަރީއެއް ބޭއްވުމާއި އެކްސްޓްރާ އޯޑިނަރީ ކޮންގްރެސްއެއް ބާއްވައި ހަތަރު ފިކުރުން ކަނޑައަޅާ އަދަދަކަށް އެ ކޮންގްރެސްގައި، އެއް ކެންޑިޑޭޓަކު ހޮވަން ވޯޓު ދޭން ފުރުސަތު ދިނުމެވެ. މިސާލަކަށް ކޮންމެ ޕާޓީއަކުން ޕްރައިމަރީގައި ވޯޓުދޭނެ 50 މީހުން ހަމަހަމަކޮށް ކަނޑައެޅިދާނެ އެވެ. ކޮންގްރެސްގައި ވޯޓު ދޭނީ އެ ޕާޓީއަކުން ކަނޑައެޅި 50 މީހުންނެވެ.\nތިން ވަނަ ގޮތަކީ ރިޔާސީ އިންތިޚާބުގެ ފުރަތަމަ ބުރު އެއީ ޕްރައިމަރީއެއް ކަމަށް އިދިކޮޅު ހަރަކާތުން އެއްބަސްވެ، އެ ބުރުން އެންމެ ގިނަ ވޯޓު ހޯދާ އިދިކޮޅު ކެންޑިޑޭޓަކީ އެއް ކެންޑިޑޭޓް ކަމަށް ކަނޑައަޅައި ދެވަނަ ބުރުގައި އޭނާގެ ފަހަތަށް އެރުމެވެ.\n"މީގެ ތެރެއިން އެންމެ ފެއާ ވާނެ ގޮތެއް ކަމަށް ފެންނަނީ ދެވަނަ ގޮތް. އެއީ ކޮންމެ ޕާޓީއަކުން ކަނޑައަޅާ އަދަދަކަށް ވޯޓު ދޭން ޕްރައިމަރީގައި ފުރުސަތު ދިނުން. އޭރުން އެއްވެސް ބަޔަކަށް ގެއްލުމެއް ނުވެ، ހަމަހަމަކޮށް މިކަން ނިމޭނެ،" އިދިކޮޅު ހަރަކާތުގެ ކަންކަން ކައިރިން ބައްލަވަމުން ގެންދަވާ ބޭފުޅަކު، މަސްލަހަތަށްޓަކައި މި ވަގުތު ނަން ނުޖަހަން އެދިވަޑައިގެން، ވިދާޅުވި އެވެ.\n"ހަތަރު ޕާޓީގެ ހުރިހާ މެމްބަރުންނަށް ޕްރައިމަރީގައި ވޯޓުލާން ފުރުސަތު ދީފިއްޔާ އެއިން ގެއްލުމެއް ކުރިމަތިވެދާނެ. އެއީ ރައީސް ޔާމީންގެ ސަޕޯޓަރުން ވެސް ވޯޓުލުމާއި ހަތަރު ޕާޓީގެ ސައްހަ ދަފްތަރެއް އެކުލަވާލަން ފުރުސަތު ނެތުމުން."\nޕްރައިމަރީއެއް ބާއްވާއިރު، އިދިކޮޅު ހަރަކާތަށް އެންމެ އުނދަގޫވެގެން މިއުޅޭ ކަމަކީ އެމްޑީޕީން ނަޝީދު އެއް ކެންޑިޑޭޓަކަށް ހަދަން ބޭނުންވާއިރު، އެހެން ހުރިހާ ޕާޓީތަކާ ނުބައްދަލު އަދަދަކަށް އެމްޑީޕީގައި މެމްބަރުން ތިބުމެވެ. ރާއްޖޭގެ އެންމެ ބޮޑު އިދިކޮޅު ޕާޓީގެ ގޮތުގައި އެމްޑީޕީ އޮތީ 40،000 އަށް ވުރެ ގިނަ މެމްބަރުންނާ އެކު ކަމަށް ވާއިރު، ބާކީ ޕާޓީތަކުގެ މެމްބަރުންގެ އަދަދު މައިގަނޑު ގޮތެއްގައި 20،000 އަށް ވެސް ނާރަ އެވެ. އިދިކޮޅު ހަރަކާތުގެ އިސް އެއް ލީޑަރު މައުމޫނަށް ސަޕޯޓްކުރާ މީހުންގެ އަދަދު އެނގޭނެ ލިސްޓެއް ނުވެސް ނެތެވެ.\nމި ހާލަތުގައި ހަމަހަމަ، އިންސާފުވެރި ޕްރައިމަރީއަކަށް ނުގޮސްފި ނަމަ، ނަޝީދު ނޫން ބޭފުޅަކަށް ޖާގައެއް ނެތެވެ. މައްސަލައަކަށް ވެގެން މިއުޅެނީ މިކަމެވެ.\nގާސިމާއި ނަޝީދު: އިދިކޮޅު ހަރަކާތުގެ އެއް ކެންޑިޑޭޓަކަށް ވުމަށް ވާދަކުރެއްވުން ގާތް.\nމިހާރު އިވޭ އަޑުތަކާއި ފެންނަ މަންޒަރުތަކަށް ބަލާއިރު، އެއް ކެންޑިޑޭޓަކަށް ވުމަށް މަސައްކަތް ކުރައްވަނީ ނަޝީދާއި ގާސިމެވެ. ދެ ބޭފުޅުންނަށް ވެސް ގާނޫނީ ހުރަސްތަކެއް ހުރި ކަމުގައި ވިޔަސް ކޮންމެ ބޭފުޅަކު ވެސް އަދި އެ ބޭފުޅެއްގެ ސަޕޯޓަރުން ވެސް ތިބީ އެ ހުރަސްތައް ފަހު ވަގުތު ނެތިގެންދާނެ ކަމުގެ ހުވަފެނެއްގަ އެވެ.\nމީގެ ތެރެއިން ވެސް އެމްޑީޕީ އަށް ހުރި ގޮންޖެހުންތައް ވަކިން ބޮޑެވެ. އެއީ ނަޝީދަކީ އެންމެ ގިނަ ބަޔަކު އެ ބޭފުޅަކަށް ތާއީދު ކުރާ ލީޑަރު އަދި އެމްޑީޕީއަކީ އެންމެ މެމްބަރުން ގިނަ ޕާޓީ ކަމަށް ވާއިރު، ނަޝީދަށާއި އެމްޑީޕީ އަށް ފަހު ވަގުތު ފުރުސަތު ގެއްލިއްޖެ ނަމަ، ދެން ހަދާނެ ގޮތަކާ މެދު އުފެދޭ ސުވާލެވެ. އެހެންވެ ވަގުތު އޮއްވައި އެއާ މެދު ވެސް އެމަނިކުފާނު ގޮތެއް ކަނޑައަޅުއްވަން ޖެހިވަޑައިގަތުމުގެ ޕްރެޝަރު އެބަ އޮތް ކަމަށް އެމްޑީޕީގެ އެތެރޭގެ ބައެއް ކަންކަން އެނގިވަޑައިގަންނަވާ ބޭފުޅަކު ވިދާޅުވި އެވެ.\n"ނަޝީދު ކުރިމަތިލައްވާނެ ކަމަށް ވިދާޅުވާހާ ހިނދަކު، އެމްޑީޕީގެ ތެރެއިން އެހެން މީހަކު އެކަމަށް ޝައުގުވެރިކަން ފާޅެއް ނުކުރައްވާނެ. އެހެންވެ ބައެއް ބޭފުޅުން ތިއްބަވަނީ ދަނޑިވަޅަށް ބަލަބަލައި. ގާނޫނީ ހުރަސްތައް ފަހު ވަގުތު ނެތިގެންދާނެ ކަމުގެ ޔަގީން ކަމެއް ބައެއް ބޭފުޅުންނަކަށް ނެތް. އެކަން ކުރިން ކަށަވަރުކޮށް، ވަގުތު އޮއްވައި ރައީސް ނަޝީދު ވެސް ގޮތެއް ކަނޑައަޅުއްވަން ޖެހިވަޑައިގަންނަވާނެ ކަމަށް އެމްޑީޕީގެ ތެރެއިން ބައެއް ބޭފުޅުން ދެކެވަޑައިގަންނަވާ،" އޭނާ ވިދާޅުވި އެވެ.\nއެމްޑީޕީން މިހާރު ވެސް ގެންދަނީ މިކަމާ ގުޅޭ ގޮތުން މަޝްވަރާ ކުރަމުންނެވެ. އެއް ކެންޑިޑޭޓަކު ނެރުމާ ގުޅޭ މަޝްވަރާތައް އެ ޕާޓީގެ އެތެރޭގައި މިހާރު ވެސް ކުރިއަށް އެބަދެ އެވެ. ނަޝީދު މިވަގުތު ސްރީ ލަންކާގައި އުޅުއްވާއިރު، އެ މަޝްވަރާތައް އެމްޑީޕީގެ އެކި ފެންވަރުގައި ކުރިއަށްދާ ކަމަށް އެނގިފައިވެ އެވެ.\nގާސިމާއި އަލީ ވަހީދު އަދި ކުރީގެ ނައިބު ރައީސް މުހައްމަދު ޖަމީލް އަހުމަދު ޖަރުމަނުގައި ކުރެއްވި މަޝްވަރާތަކާ ގުޅޭ ގޮތުން ނަޝީދު އަދި މައުމޫން ވެސް މިހާތަނަށް ފާޅުގައި އެއްވެސް އެެއްޗެއް ވިދާޅެއް ނުވެ އެވެ. ތިއްބެވީ ހިމޭނުންނެވެ. މީގެ ތެރެއިން ވެސް މައުމޫންގެ "ހިމޭންކަން" ވަކިން ބޮޑެވެ. އެއް ކެންޑިޑޭޓަކު ކަނޑައެޅުމާ ގުޅޭ ގޮތުން އަނެއް ތިން ޕާޓީން އެކި ފެންވަރުގައި ގޮތްތައް ނިންމައި މީޑިއާގައި ވެސް ވާހަކަ ދައްކަމުން އަންނައިރު، މައުމޫން މިހާތަނަށް ހަމަ އެކައްޗެއް ވެސް ވިދާޅެއް ނުވެ އެވެ.\nކުރީގެ ރައީސް މައުމޫން، ޖުމްހޫރީ ޕާޓީގެ އިސް ބޭފުޅުންނާ މިދިޔަ އަހަރުގެ އޮކްޓޯބަރު މަހު ބައްދަލުކުރައްވަނީ: އިދިކޮޅު ހަރަކާތުން އެއް ކެންޑިޑޭޓަކު ނެރުމުގެ މައްސަލާގައި އަދި ހުންނެވީ ހިމޭނުން.\n"ބެލެވޭ ގޮތުން ރައީސް މައުމޫން އަދި އެ ހުންނެވީ އަދި އެއްވެސް ސައިޑެއް ނުނަންގަވައި. އެކަމަކު ޔަގީންވާ ކަމަކީ ރައީސް މައުމޫން ހުންނެވީ އިސްލާހީ މަސައްކަތުގެ ބައިވެރިންނާ އެކު ކަން. އެ ޔަގީންކަން އަދި އޮތީ،" އިދިކޮޅު ހަރަކާތުގެ އެހެން މެމްބަރަކު ވިދާޅުވި އެވެ.\nމައުމޫން ފާޅުގައި މި މައްސަލާގައި ވަކި އެއްޗެއް ވިދާޅުނުވި ނަމަވެސް، އިދިކޮޅު ހަތަރު ލީޑަރުން ހިމެނިވަޑައިގަންނަވާ ސޯޝަލް މީޑިއާގެ ގުރޫޕްގައި ޚިޔާލު ފާޅުކުރައްވާ ކަމަށްވެ އެވެ. އަދި މިކަމުގައި ގޮތެއް ކަނޑައަޅުއްވަން ހަތަރު ބޭފުޅުންގެ "ސަމިޓް" އެއް ބޭއްވުމަށް މަސައްކަތް ކުރައްވަމުން އަންނަ ކަމަށް އެނގިފައިވެ އެވެ.\n"ދުވަހެއް ދުވަހަކަށް ކަންކަން ފާޅުވަމުން ދާނީ. ބެލެވޭ ގޮތުގައި އަންނަ އަހަރުގެ ފެބްރުއަރީ މަހުގެ ތެރޭގައި މަންޒަރު ސާފުވާން ފަށާނެ،" އިދިކޮޅު ހަރަކާތުގެ އިސް އެހެން ބޭފުޅަކު ވިދާޅުވި އެވެ.\nއިދިކޮޅު ހަތަރު ލީޑަރުން: އަންނަ އަހަރުގެ ރިޔާސީ އިންތިޚާބުގައި އިދިކޮޅު ހަރަކާތުން ކެންޑިޑޭޓުން ނެރޭނެ ގޮތާ މެދު އަދި ހުރިހާ ބޭފުޅުން ގޮތެއް ނުނިންމަވާ.\nއަންނަ އަހަރުގެ ރިޔާސީ އިންތިޚާބަށް ހައެއްކަ މަހަށް ވެފައިވާއިރު، ސިޔާސީ ގޮތުން ތަފާތު މަންޒަރުތައް ކުރިމަގުގައި ފެންނާނެ އެވެ. ޚާއްސަކޮށް އިދިކޮޅު ހަރަކާތުންނެވެ. ރައީސް ޔާމީން ސިއްސައިގެންދާވަރުގެ "ސަޕްރައިޒް" ކެންޑިޑޭޓަކު ފެންނާނެ ކަމަށް ވެސް އިދިކޮޅު ހަރަކާތުގެ ބައެއް ބޭފުޅުން ވިދާޅުވެފައިވެ އެވެ. އެހެންވެ މިފަދަ ކިތަންމެ "ސަޕްރައިޒް" އެއް ފެނުމަކީ ނުވެ ނުދާނެ ކަމެކެވެ. ހަމަހަމަ، އިންސާފުވެރި ޕްރައިމަރީއަކަށް ނުދެވިއްޖެ ނަމަ، އެ "ސަޕްރައިޒް" ވަކިން ބޮޑުވާނެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު އެމްޑީޕީ މެމްބަރު ގާސިމް އިބްރާހިމް (މާމިގިލި) އިދިކޮޅު ފަރާތްތައް އަދާލަތު ޕާޓީ ޖުމްހޫރީ ޕާޓީ އިމްރާން އަބްދުﷲ، ހޯމް މިނިސްޓަރު އަލީ ވަހީދު، ކުރީގެ ޓޫރިޒަމް މިނިސްޓަރު


vnews - Hasadha'aai nulaa dhiri ulhevidhaanetha?\nހަސަދަ އާއި ނުލައި ދިރިއުޅެވިދާނެތަ؟\n10 ނޮވެމްބަރ 2014\nސިޔާސީ ހަރަކާތެއްގައި ބަޔަކު ބައިވެރިވަނީ -- ވީފައިލް ފޮޓޯ\nހަސަދަވެރިކަމަކީ ދުނިޔެއަށް އާއެއްޗެއް ނޫނެވެ. ދުނިޔޭގައި އުޅޭއިރު ހަސަދަވެރިކަމާއި ކުރިމަތިވާނެއެވެ. ހަސަދަ ވެރިކަމާއެކު އެއްޗެތި ބުނާ މީހުންނާއި ހަސަދަވެރި ރޭވުންތައް ރާވާ ހިންގާ މިހުންނާއި ކުރިމަތިވާނެއެވެ. މިއީ އާކަމަކަށް ނުވާތީ ފިކުރުކުރާނެކަމެއް ނެތެވެ.\nހަސަދަވެރިން ކިބައިން ސަލާތްވުމަށް އެމީހުންނާއި ދުރަށް ދިއުމަކީ އެކަމުގެ ނިމުމެއް ނޫނެވެ. ހަސަދަވެރިކަން މިންޖުވާނެ ހިސާބަކީ ދުނިޔެ ދޫކުރާ ހިސާބެވެ.\nހަސަދައިގެ އަލިފާނެއް ކޮންމެ ދޭދޭ މީހެއްގެ މެދަކު ނުހިނގާނެއެވެ. މިކުރުވާހަކައިން މިދަންނަވާ އެއްޗެއް ސާފުވާނެ އެވެ.\nއެއްދުވަހަކު ރަށްފުށުގައި އުޅޭ ކުއްތާއެއް ސަހަރަށް ޒިޔާރަތް ކުރުމަށް ގަސްދުކޮށްފި އެވެ. ސަހަރުގައި އުޅެފައި އެނބުރި ރަށަށް އައުމުން އޭނާގެ ރަހަމަތްތެރިން އައިސް އޭނަ ކައިރީ ހާލު އަހުވާލު އެހުމަށްފަހު ސަހަރުގެ ވާހަކަ އެހިއެވެ.\nސަހަރަށް ދިޔަ ކުއްތާ ބުންޏެވެ. "އަހަރެން އެންމެ ހައިރާންވީ ސަހަރުގައި އުޅޭ ކުއްތާތައް އަހަރެން ފެނިގެން ހަޅޭއްނުލަވާތީ،"\nމިކުރު ހިޔާލީ ވާހަކައިން ލިބިދޭ ފިލާވަޅަކީ ނުދަންނަ ދެކެފަރިތަ ނޫން މީހަކާއި މީހުން އަޅާނުލާ ކަމެވެ. އަޑުލާ ހަސަދަވަނީ އަހަރެމެން ދަންނަ ދެކެފަރިތަ ރައްޓެހިންނާއި ތިމާގެ މީހުންނެވެ. އަހަރެމެން ނުދަންނަ މީހުންދެކެ އަހަރެމެން ހަސަދައެއް ނުވާނެ އެވެ.\nޝާހްރުކް ހާން ކިތަންމެ މަޝްހޫރުވެ މުއްސަނދިވިޔަސް އަހަރެމެން ކަންބޮޑުވެ ދެރަވެ ހަސަދައެއް ނުވާނެ އެވެ. އެކަމަކު އަހަރެމެން ތެރޭން މީހަކު އަހަރެމެންނަށްވުރެ މޮޅުވެ ކުރިއަރައިދާކަމަށްވަނީނަމަ އަހަރެމެން ހަސަދަލައެވެ. އަދި އޭނާ ބަލިކުރަން އެކި ފެންވަރުގައި މަސައްކަތްކުރެ އެވެ.\nއަޅުގަނޑަށް ލަފާކުރެވޭ ގޮތުގައި ހަސަދައިގެ ހުޅުކޮޅު މީހެއްގައި އުފެދެނީ އެނާއަށް އެހެން މީހެއްގެ ކިބައިން ފެނުނުކަމެއް ނުވަތަ އެއްޗެއް ބޭނުންވެގެން ހިތަށް ކުރެވޭ ހިތްނުތަނަސް ކަމަކުންނެވެ. މިފަދަ ހާލަތުގައި އެކި މީހުން އަމަލު ކުރާގޮތް ތަފާތުވާނެ އެވެ. އަދި އެކި މީހުން ހަސަދަވާ ކަންކަންވެސް ތަފަތުވާނެ އެވެ.\nހަސަދަވާ ބައެއް ކަންކަމުގެ ތެރޭގައި މީހުންގެ ޝަހްސިއްޔަތު، ރީތިކަން، ފައިސާއާއި ބޭނުންކުރާ ގަހަނާ، އަންނައުނާއި، ނަސަބާއި، ރަހްމަތްތެރީންނާއި މާއްދީ އެހެން ކަންކަން ހިމެނެއެވެ. ހަސަދަވަނީ ހަމައެކަނި ލޮލަށް ފެންނަ ކަންކަމަށް އެކަންޏެއް ނޫނުވެ. ބުއްދިވެރިކަމާއި ތަގްވާވެރި ކަމަކީވެސް މީހުން ހަސަދަވާ ކަންކަމެވެ.\nއާންމު ދިރިއުޅުމުގައި ހަސަދަވެރިކަމާއި ކުރިމަތިވާ ފަދައިން މަސައްކަތު މާހައުލަކީވެސް ހަސަދަވެރިކަން އިންތިހާއަށް އޮންނަ މާހައުލެކެވެ. އެކަމަކު މަސައްކަތު މާހައުލުގައި ހަސަދަވެރިކަން މުއައްޒަފުންގެ މެދުގައި އުފެދެނީ ތަނުގައި ބައެއް ކަންކަން ރޭވި ހަމަޖެހިފައިވާ ގޮތުންނެވެ. އަދި ވެރިން ކަންކަން ކުރާގޮތުން މުއައްޒަފުން އެކަކު އަނެކަކާއި ހަސަދަވެރިވުމަށް މަގުފައިވަނީއެވެ. މަސައްކަތު މާހައުލުގައި މީހުން އެކަކު އަނެކަކަށް ހަސަދަ ވެރިވުމަށް މަގުފަހި ވެދާނެ ބައެއް ކަންކަމުގެ ތެރޭގައި:\nވަޒީފާގެ ކުރިއެރުން - މުއައްޒަފުންނަށް ކުރިއެރުން ދެވޭއިރު ފެންވަރަށާއި މަސައްކަތަށް ނުބަލާ ވައިޖަހައިގެން އުޅޭ މުއަޒަފުންނަށް ކުރިއެރުން ފޯރުކޮށްދިނުމުން މަސައްކަތު މާހައުލުގައި ހަސަދަވެރިކަން އުފެދޭނެ އެވެ. އެއް ފެންވަރުގެ ދެމީހުންކުރެ އެކަކަށް ކުރިއެރުންދޭނަމަ ކުރިއެރުން ނުލިބޭ މީހާއަށް ނުލިބެނީ ކީއްވެގެންކަން ހާމަކޮށްދީ އެނާއަށް ކުރިއެރުން ލިބުމަށް ބޭނުންވާ ހުނަރު ނުވަތަ އުޅެންޖޭހޭގޮތް ކިޔާދިނުމުން ހަސަދަވުމަށް ޖާގަ ހަނިކުރެވޭނެ އެވެ.\nކުރާ މަސައްކަތް ފާހަގަކުރުން - މަސައްކަތުގައި އުޅޭ މުއައްޒަފުންނަށް ޝުކުރުއަދާކުރާއިރު އެކަމުގައި ޝާމިލުވާ އެންމެންގެ މަސައްކަތް ފާހަގަނުކޮށް، ވަކި ބަޔަކަށް ޝުކުރުއަދާކޮށްލުމުން މުއައްޒަފުންގެ މެދުގައި ހަސަދައިގެ އުދާސް އުފެދޭނެއެވެ. މުއައްޒަފުންނަށް ސެޓްފިކެޓެއް ނުވަތަ ސާވިސް ޗާޖެއް ދޭނަމަ، ވަކިބަޔަކަށް އެކަން ހައްގުވާ ސަބަބު އާންމުކުރަންވާނެ އެވެ. އަދި ނުލިބުނު މުއައްޒަފުންނަށް އެނުލިބުނީ ކީއްވެކަން އަންގައިދޭންވާނެ އެވެ.\nވަކި މުއައްޒަފެއް ގާތްކުރުން - ހިތްރުހޭ މުއައްޒަފެއް ހުރުމަކީ އިންސާނީ ތޮބިއްޔަތެކެވެ. އެހެންނަމަވެސް މަސައްކަތު މާހައުލެއްގައި އެކަކަށް ހުރިހާ މަސައްކަތެއް ދިނުމަކީ އެހެން މުއައްޒަފުންގެ މެދުގައި ހިތްހަމަނުޖެހުމަށް މަގު ތަނަވަސްވާނެ ކަމެކެވެ. ވީމާ ހުރިހާ މުއައްޒަފުނަނަށްވެސް މަސައްކަތް ދިނުމުގައާއި ހިޔާލު ހޯދުމުގައި އެއްމިންގަޑެއް ގެންގުޅުން ރަނގަޅުވާނެ އެވެ.\nޓީމް އެއްބާރުލުން ނެތުން - ވަކި ސެކްޝަނެއް ނުވަތަ ޑިޕާޓްމަންޓެއް އެހެން ސެކްޝަންތަކަށްވުރެ މުހިންމުކަމާއި އަހައްމިއްޔަތު އިތުރުވާކަން އެހެން ފަރާތްތަކަށް އިހްސާސް ކުރެވުމަކީ ހަސަދަވެރިކަން އިތުރުވާނެ ކަމެކެވެ. ބައެއް ސެކްޝަންތަކުން މަސައްކަތް ލަސްވިޔަސް އެކަން ކަމަކަށް ނުވެދެ އެވެ. ވެރިންގެ މެދުގައި އެކަކު އަނެކަކަށް އިނގިލި ދިއްކުރުމާއި އެއްބާރުލާ އެއްލަނޑުދަނޑިއަކަށް މަސައްކަތް ނުކުރެވުމަކީ ހަސަދަ އިތުރުވާ ކަމެކެވެ.\nވަޒީފާގެ މާހައުލުގައި ތިމާ ކުރިއަރާ ދާއިރު ހަތުރުންނާއި މިތުރުން ތިބޭނެ އެވެ. ހަތުރުންގެ ނަފްރަތާއި އަބަދުހެން ކަހަލަ ގޮތަކަށް ކުރިމަތިލާންޖެހޭނެ އެވެ. ތިމާ ހާސިލު ކުރާ ކާމިޔާބުތަކަށް ނަފްރަތުކޮށް ސައިޒް ކުޑަކުރަން މަސައްކަތްކުރާނެ އެވެ. އަދި ބައްދަންވެގެން އެކިކަހަލަ ދަންތުރަޖަހަމުން ގެންދާނެ އެވެ. ހަސަދަލައިގެން އުޅޭ މީހުންގެ އަމަލުތައް ހުންނަގޮތް ފާޅުކަން ބޮޑުކޮށް އިނގޭނެ އެވެ. އަނެއްބައި ހަސަދަވެރިން ތިބޭނީ ފުރުސަތަކަށް ބަލަބަލަ އެވެ. ފުރުސަތު ލިބޭ ވަގުތު އަޅާވިހެލާނެ އެވެ. މިއީ އެންމެ ނުރައްކާ ވައްތަރުގެ ހަސަދަވެރިންނެވެ. މިފަދަ މީހުންނަށް ފުރުސަތުނުދީވޭތޯ ބަލަންވާނެ އެވެ.\nއެކުގައި މަސައްކަތްކުރާ މުއައްޒަފުންގެ ތެރެއިން ހަސަދަލައިގެން އުޅޭ މީހުންނާއި ކުރިމަތި ލެވޭނެ އޮތީ ދެ ގޮތެކެވެ. އެއީ އެމީހުންގެ ހަސަދަވެރިކަން ހުއްޓުވާލުމެވެ. އަނެއްގޮތަކީ އެމީހުންނާއި ކެރިގެން ކުރިމަތިލުމެވެ.\nހަސަދަވެރިކަން ހުއްޓުވާލަން ކުރެވިދާނެ ކަންކަން:\nކޮންމެ މީހަކުވެސް އުޅޭނީ އެމީހަކަށް ވެވުނު އެންމެ ރަނގަޅަކަށެވެ. އެހެންނަމަވެސް ތިމާގެ ގައިގައި އެހެން މީހުން ނުރުހޭނެ ސިފަތަކެއް ހުރެދާނެ އެވެ. ތިމާގެ އަމަލުތަކުގެ ސަބަބުން ހަސަދައިގެ އަލިފާން އެހެން މީހުންގެ ހިތްތަކުން ހިލޭފަދަ ކަންކަން ހުރެދާނެ އެވެ.\nވީމާ ބަލަންވީ ތިމާގެ ބަހާއި އަމަލުގައި އެހެން މީހުން ކުޑައިމީސްކުރެވި އިހްތިރާމް ކުޑަ ކުރެވޭ ފަދަ ސިފަތަކެއް ހުރިތޯ އެވެ. އެހެން މީހުންގެ ކުރިއެރުމަށް ހުރަހެއް އެޅޭތޯ އެވެ. މިފަދަ ސިފަތަކަކީ އެހެން މީހުންގެ ނަފްރަތު ތިމާއާއި ދިމާއަށް ދަމާނެ ސިފަތަކެވެ. މިއިން ކަމެއް ހުރިނަމަ އަވަހަށް ތިމާގެ އެ ސިފަ ބަދަލުކުރުމަށް މަސައްކަތް ކުރަންވީ އެވެ.\nތިމާ އެންމެ އަހައްމިއްޔަތުކަން ދޭ ކަމަކީ މުއައްޒަފުންނާއި ޓީމް ކަމުގައި ހަދައި، އެކުގައި މަސައްކަތްކުރަންވީ އެވެ. މީގެ ސަބަބުން މުއައްޒަފުންގެ އިހްތިރާމް ލިބެން ފަށާނެ އެވެ. އަދި ހަސަދަވެގެން އުޅޭ ފަރާތް އެކަހެރި ކުރާށެވެ. އެކަހެރިވުމުން ހަސަދަވެރިކަން މަޑުމަޑުން މައިތިރިވާން ފަށާނެ އެވެ. އަދި އެފަރާތުން ތިބާގެ ގުރޫޕްއާއި ގުޅެން ބޭނުންވާނެ އެވެ.\nމުއައްޒަފެއްގެ ފަރާތުން ހަސަދައިގެ ކޮޅުމަތި ފެންނަން ފަށާއިރަށް ތިމާގެ ފަރާތުގައި އެފަދަ ކަމެއް ނެތްކަން އަންގައިދޭންވާނެ އެވެ. އެފަދަ މުއައްޒަފަކަށް ކުރިއެރުމެއް ނުވަތަ މަރުހަބާ ކިޔަން ޖެހޭފަދަ ކަމެއް ދިމާވެއްޖެނަމަ ތިމާއަކީ އެންމެ ކުރީގައި އެފަރާތަށް މަރުހަބާ ކިޔާ މީހެއް ކަމުގައި ވާންވާނެ އެވެ.\nމިއީ ބޮޑު ޒުވާބަކަށް ގޮސް، ޒުވާބުން ގަދަވަނީ ކާކުތޯ ބެލުމަށް ފައްޓައި ޒުވާބުގެ ސީރީސްއެއް ނޫނެވެ. ޒުވާބު ކެންޕޭނެއް ފައްޓައިފިނަމަ އެއީ ހަސަދަވާ ފަރާތަށް ލިބޭ ކާމިޔާބެކެވެ. އެފަރާތުން ހިތުހުރި ހުރިހައި ވާހަކައެއް ގޮވާ މަސައްކަތު މާހައުލުގައި ނެތިނުބައި ކިޔުމުގެ އެއްވުންތަކެއް ހިންގާގަތުމަށް ލިބޭނެ ފުރުސަތެކެވެ. އެހެންވީމާ މިކަހަލަ ހަރަކާތަކަށް ނުގޮސް، އެހެން މުއައްޒަފުންނަށް އިހްތިރާމްކޮށް ނެތިނުބައި ކިޔުމާ އެކަހެރި ވާންވާނެ އެވެ.\nތިމާއަށް ދިމާވެގެން އުޅޭ މައްސަލަ ވެރިންނާއި ހިއްސާކުރަންވާނެ އެވެ. އަދި ވެރިންގެ ރުހުން ހޯދައިގަންނަންވާނެ އެވެ. ހަސަދަ ވެރީންނަށް އަބަދުވެސް އެމީހުންގެ އަމަލުތައް އަބުރާގެންދެވޭގޮތަށް ފުރުސަތު އޮންނަންވާނީ ހުޅުވާލެވިފަ އެވެ. އެމީހަކު ވާހަކަ ދައްކަން ބޭނުންވެއްޖެ ހިނދެއްގައި އެކަމަށް މަރުހަބާ ކިޔަންވާނެ އެވެ.\nރާއްޖެއަށް ވަޑައިގެންނެވި ދީނީ އިލްމުވެރިއެއް ކަމުގައިވާ ޒިމްބާބްވޭގެ މުފްތީ މެންކުގެ ފޭސްބުކްގެ ސްޓޭޓަސްގައި ފާއިތުވި އަހަރު މާޗް މަހުގައި ލިޔުއްވާފައި އޮތް އިބްރަތްތެރި ބަސްކޮޅެއް ނަކަލުކޮށްލާނަމެވެ.\n"މީހެއްގެ ހަސަދަވެރިކަން އޮންނާނީ އެމީހަކަށްވުރެ ކޮންމެވެސް ގޮތަކުން މަތިވެރިކަމެއް ނުވަތަ ފުދުންތެރިކަމެއް ނުވަތަ ހުނަރުވެރިކަމެއް އެހެން މީހެއްގެ ކިބައިގައި ހުރި މީހަކަށެވެ. ވީމާ މިފަދަ ނިއުމަތެއް ލިބިފައިވާ މީހަކު އެކަމަށް ޝުކުރުވެރިވާށެވެ. ހަގީގަތުގައި އަހަރެމެން ކަންބޮޑުވާންވީ މީހަކު ހަސަދަވެރިވާނެ ސިފައެއް ނެތްނަމަ އެވެ. މިފަދަ ސިފައެއް ނެތްނަމަ ނަފްސު އިތުރަށް ކުރިއަރުވާނެ ފުރުސަތު އެބައޮތެވެ. މީހުން ބުނެއެޅެ އެވެ. ގާއުކާނީ މޭވާ އަޅާ ގަސްގަހަށެވެ،"


މޫސުން ވަރަށް ގޯސް، ރާއްޖޭގެ ބޮޑު ބަޔަކަށް އޮރެންޖު އެލާޓް ނެރެފި\nފައުޒާ މުހައްމަދު 05 ސެޕްޓެމްބަރ 2020\nމޫސުން ގޯސްވެ، ބ. އަތޮޅުން އައްޑޫ ސިޓީއަށް އޮރެންޖު އެލާޓް ނެރެފިއެވެ.\nމޫސުމާ ބެހޭ ގައުމީ އިދާރާ (މެޓް އޮފީސް) އިން އެސަރަހައްދަށް މިރޭ 10:30 އިން 2:30 އަށް އޮރެންޖު އެލާޓު ނެރެފައިވާއިރު އެސަރަހައްދަށް ގަޑިއަކު 34 މޭލާއި 40 މޭލާ ދެމެދު ބާރުމިގައި ވައިޖެހޭނެ ކަމަށް އެއިދާރާއިން ވަނީ ބުނެފައެވެ. އަދި ވިލާގަނޑުގައި ގަޑިއަކު 60 މޭލަށް ވައިގަދަވެ ކަނޑުތައް ގަދަވާނެ ކަމަށް ލަފާ ކުރެވޭ ކަމަށް ވެސް މެޓް އޮފީހުން ވަނީ ބުނެފައެވެ.\nމެޓް އޮފީހުން ވަނީ ހއ. އަތޮޅުން ބ. އަތޮޅަށް 8:20 އިން ދަންވަރު 2:00އަށް ވައިޓް އެލާޓު ވެސް ނެރެފައެވެ. އެސަރަހައްދަށް ގަޑިއަކު 22 މޭލާއި 27 މޭލާ ދެމެދު ބާރުމިނުގައި ވައިޖެހި، ކަނޑުތައް ގަދަވާނެ ކަމަށް ލަފާ ކުރެވޭ ކަމަށް މެޓް އޮފީހުން ވަނީ ބުނެފައެވެ.\nމެޓް އޮފީހުން ވަނީ ރާއްޖޭގެ ސަރަހައްދުގައި ހުޅަނގު މޫސުމުގެ ބާރު ގަދަވުމާއި ގުޅިގެން، ކުރިޔަށްއޮތް 24 ގަޑިއިރުވެސް ރާއްޖޭގެ ސަރަހައްދަށް މޫސުން ގޯސްވެ، ބައެއް ރަށްތަކަށް ބޯކޮށް ވާރޭވެހި، ވަޔާއި ކަނޑުގަދަވެ، ބައެއް ރަށްތަކަށް އުދައިގެ އަސަރު ކުރާނެ ކަމަށް ލަފާ ކުރެވޭތީވެ، އެންމެހާ ފަރާތްތަކުން ހާއްސަކޮށް ކަނޑުދަތުރު ކުރާ ފަރާތްތަކުން މޫސުމަށް ވަރަށް ބޮޑަށް ސަމާލު ވުމަށް އިލްތިމާސް ކޮށްފައެވެ.\nމެޓް އޮފީހުން ބުނީ ރާޅުގެ އުސްމިން4ފޫޓާއި7ފޫޓަށް އަރާނެ ކަމަށެވެ.\nއަރުޝީފަށް ނެގީ 05/09/2020 22:49\nއެންމެފަހުން އަޕްޑޭޓްކުރީ 05/09/2020 22:49


Nasrullah dhathuru kuri dingee kandu adin macchah nagaifi\nނަސްރުﷲ ދަތުރުކުރި ޑިންގީ ކަނޑު އަޑިން މައްޗަށް ނަގައިފި\nނަސްރުﷲ ދަތުރުކުރި ޑިންގީ ކަނޑު އަޑިން މައްޗަށް ނަގަނީ -- ފޮޓޯ: އެމްއެންޑީއެފް\nމިދިޔަ ބުރާސްފަތި ދުވަހުގެ ރޭ ބ. އަތޮޅު އަނގަފަރު ފަޅު ކައިރިން ޑިންގީއަކާއި ލޯންޗެއް ޖެހި އެކްސިޑެންޓުގައި ގެއްލުނު އޭދަފުށި، މުސްތަރީގެ، ނަސްރުﷲ އަބްދުﷲ ހޯދުމުގެ އޮޕަރޭޝަނުގެ ތެރެއިން އޭނާ އިން ޑިންގީ ކަނޑު އަޑިން މިއަދު ނަގައިފި އެވެ.\nހާދިސާ ހިނގިތާ ފަސް ދުވަސް ވެގެން ދިޔައިރު ނަސްރުﷲ އާއި ޑިންގީގެ އެއްވެސް ނިޝާނެއް މީގެ ކުރިން އެމްއެންޑީއެފް އިން ކުރިއަށް ގެންދާ އޮޕަރޭޝަންގައި ފެނިފައެއް ނުވެ އެވެ. ނަސްރުﷲ ހޯދުމުގެ އޮޕަރޭޝަނުގައި އެމްއެންޑީއެފް ކޯސްޓްގާޑާއި ފުލުހުންގެ ލޯންޗުތަކާއި އަމިއްލަ ފަރާތްތަކުގެ އުޅަނދުތައް ވެސް ދިޔައީ ހަރަކާތްތެރި ވަމުންނެވެ.\nއެމްއެންޑީއެފްގެ އިންފޮމޭޝަން އޮފިސަރު މޭޖާ އިބްރާހިމް އާޒިމް މިއަދު ވިދާޅުވީ ނަސްރުﷲ އިން ޑިންގީ ފެނުނީ ބ. ދޮންފަނާއި އަނގަފަރު ފަޅާ ދެމެދުގެ ކަނޑުގެ ސަރަހައްދުން 40 މީޓަރު އަޑިން ކަމަށާއި ޑިންގީ މިހާރު ކަނޑު އަޑިން ނަގާފައިވާ ކަމަށެވެ. ޑިންގީގެ ބައިތައް ފެންނަން ފެށީ އިއްޔެ އެވެ. އެކަމަކު ނަސްރުﷲ އަދިވެސް ނުފެނެ އެވެ.\nލޯންޗާއި ޑިންގީ ޖެހި އެކްސިޑެންޓް ހިނގީ ބ. ދޮންފަނާއި އެ ރަށް ކައިރީ އޮންނަ އަނގަފަރު ފަޅާ ދެމެދުގެ ސަރަހައްދެއްގަ އެވެ. މި އެކްސިޑެންޓްގައި ޑިންގީގައި ތިބި ނަސްރުﷲގެ އަންހެނުންގެ ދެ ބޭބެ ކަމުގައިވާ މުހައްމަދު ނަޒީފާއި އަބްދުއް ސަމީއު އެވެ. އެ ދެ މީހުނަށް ވެސް އެކި ވަރުގެ އަނިޔާތައް ލިބިފަ އެވެ.\nމި ހާދިސާގައި އެންމެ ބޮޑު އަނިޔާއެއް ލިބިފައި ވަނީ ލޯންޗު ދުއްވަން އިން ކައްޕި، އޭދަފުށި ޝަބްނަމްގެ މުހައްމަދު މުސްތަފާ އެވެ. އޭނާއަށް ދަނީ އައިޖީއެމްއެޗްގައި ފަރުވާ ދެމުންނެވެ. އޭނާގެ ވާތު ލޮލާއި ދިމާއިން ތިރީގެ ކަށިތައް މުގުރި ދުޅަވެފައި ވެއެވެ. މޫނުމަތި ވަރަށް ބޮޑަށް ކަފައިގެން ގޮސްފައިވާއިރު ދުލުމުގެ ނާރުތަކަށް ވެސް ގެއްލުން ލިބިފައިވެ އެވެ. އަދި ލޯންޗުގައި އިން ބަންގްލަދޭޝް ފަޅުވެރިޔާގެ ކަންފަތެއް ވަކިވެގެން ވެސް ގޮސްފައިވެ އެވެ.\nއެމްއެންޑީއެފް ކަނޑުމަތީގެ ހާދިސާ މީހުން ގެއްލުން\nރޯވި ދޯނިން ގެއްލުނު މީހާ މަރުވެފައި އޮއްވާ ފެނިއްޖެ\nކައްޕި ހޯދުމުގެ މަސައްކަތް ހުއްޓާނުލާ ކުރިޔަށް\nމަކުނުދޫ ނެރު މައްޗަށް ސަޕްލައި ދޯންޏެއް އަރައިފި


Muskulhi anhenaku vaagi nethifavi va firimeeha salaamai kuran kuri...\nކުއްލިއަކަށް ގޭތެރެއިން އެއްޗެއް ރޯވުމުގެ ވަހެއް ދުވަންފެށި\nބާރު ގުގުރިއެއްފަދަ އަޑެއްވެސް އިވުނު\nއެހީވެދިން ފަރާތްތަކަށް ޝުކުރުއަދާކުރަނީ ހިތުގެ ފުންމިނުން\nކ. މާލެ | 21 ސެޕްޓެންބަރ 2019 | ހޮނިހިރު 13:55 | 197,653\nހުކުރު ދުވަހުގެރޭ ހިނގި ނުރައްކާތެރި އަލިފާނުގެ ހާދިސާގައި ތާށިވި ދެމަފިރިން - ރާއްޖެއެމްވީ\n"އާދޭސްކޮށްފަ މިބުނީ، މި ބޭބެ ނެރެދީބަލަ، މީ ހިނގޭ މީހެއް ނޫން" މިއީ ހުކުރު ދުވަހުގެރޭ ހިނގި އަލިފާނުގެ ހާދިސާގައި ހ.ކަޅުހުރާގޭގައި ތާށިވެފައި ހުރި މުސްކުޅި އަންހެނެއް ކަމަށްވާ ހަލީމާ އިބްރާހިމް އޭނާގެ ފިރިމީހާ އަލީ ޒަކަރިއްޔާ ސަލާމަތްކޮށްދިނުމަށް އެދި ކުރި އާދޭހެވެ. އޭނާއާއި ފިރިމީހާގެ އިތުރުން ދެ މާމަދަރިންނާއެކު އިމާރާތުގައި ތާށިވެފައި ތިބީ ދެންވާނެ ގޮތެއް ނޭނގޭ ހާލު ބޮޑު ބިރުވެރިކަމެއްގެ ތެރޭގައެވެ. ޑިއުޓީގައި ހުރި އަންހެން ދަރިއަށް ގުޅައި، ނުނިކުމެވިގެން އުޅޭ ވާހަކަ ހިއްސާކުރިއިރު، އޭނާގެ ފިރިމީހާއަކީވެސް ގައިގެ އެއްފަޅި ވާގި ނެތުމުގެ ސަބަބުން އެނދުމަތިވެފައި އޮންނަ ފަރާތެކެވެ.\nމިހާދިސާގެ މައުލޫމާތު "ރާއްޖެއެމްވީ" އަށް ކިޔާދެމުން އެނާގެ މާމަދަރިއެއް ކަމަށްވާ އުމުރުން 19 އަހަރުގެ ޒީޝާން ނަސީރު ބުނީ، ހާދިސާ ހިނގި ވަގުތު އިނީ ފިލާވަޅު ދަސްކުރަން ކަމަށާއި، ކުއްލިއަކަށް ގޭތެރެއިން އެއްޗެއް ރޯވުމުގެ ވަހެއް ދުވަންފެށި ކަމަށެވެ. އަދި އެވަގުތު ކުއްލިއަކަށް ބާރު ގުގުރިއެއްފަދަ އަޑެއް އިވުނު ކަމަށާއި، ވާނުވާއެއް ނޭނގޭ ބޮޑު ބިރުވެރިކަމެއްގެ ތެރޭގައި ހުއްޓައި ގޭތެރެ ދުމުން ފުރެން ފެށި ކަމަށް އޭނާ ބުންޏެވެ. އެގޮތުން މިނެޓެއް ތެރޭގައި މުޅި ގޭތެރެ ދުމުން ފުރާލިއެވެ.\nހުކުރު ދުވަހުގެރޭ ހިނގި ނުރައްކާތެރި އަލިފާނުގެ ހާދިސާގެ ތެރެއިން\nއޭނާ ބުނި ގޮތުގައި މާމައަކީވެސް ހިނގާ ބިނގާވެ އުޅުމުގައި ދަތިކަމެއް ހުންނަ ފަރާތެއް ކަމަށާއި، ކާފައަކީ ހަށިގަނޑުގެ އެއްފަޅި ވާގި ދޫވެފައިވާ މީހެއް ކަމަށެވެ. އެގޮތުން އަލިފާނުގެ ހާދިސާއެއް ހިނގައިގެން އުޅޭކަން އެނގުނު ހިސާބުން ވަގުތުން ކާފައާއި މާމައަށް އެހީތެރިކަން ފޯރުކޮށްދިނުމަށް އަވަސްވެގަތް ކަމަށާއި، އެއްވެސް ގޮތަކުން އެކަން ކާމިޔާބު ނުވެ އެތަނުގައި ތާށިވިކަމަށް އޭނާ ބުންޏެވެ. ވަރަށް އުނދަގުލުން ކާފަ ކޮޅަށް ނަގައިގެން ގެންދެވެތޯ ކުރި ކުރިހާ މަސައްކަތެއް ބޭކާރުވެގެން ދިޔައިރުވެސް އޭނާ ދިޔައީ ދެން ހުރި ކޮށްކޮއާއި މާމައާއި އެކު ކަށިން ހިތްވަރު ނެރިގެން މަސައްކަތް ކުރަމުންނެވެ. އެވަގުތުކޮޅުގެ ބިރުވެރިކަން ހިތަށްވެސް ގެންނަން އުނދަގޫކަމަށް އޭނާ ސިފަކުރިއެވެ.\nއޭނާ ބުނި ގޮތުގައި ގޭތެރެއިންވެސް އެކި މީހުން ސަލާމަތްތެރިކަމެއް ހޯދުމަށް ކޮޅުކޮޅަށް އޭރު ދުވަމުން ގެންދެއެވެ. އަދި ކެނޑިނޭޅި އެހީއަކަށްއެދި އާދޭސްކުރަމުން ދިޔައިރު ގޭތެރެ ވަނީ ދުމުން ފުރިފައެވެ. ބޮޑުވަމުންދާ ބިޔަ އަލިފާންގަނޑާއެކު ފެންނަމުންދިޔައީ މަރުގެ ބިރުވެރިކެމެވެ.\nއަލިފާނުގެ ހާދިސާ ހިނގި ސަރަހައްދު\nއެވަގުތު އެ އާއިލާއަށް އެހީތެރިކަން ދިނީ އެތަނަށް ވަތް2ފިރިހެން ކުދިންނެވެ. އެކުދިން ވަތް ގޮތަށް ކާފައާއި މާމަގެ އިތުރުން އެ ދެކުދިންނަށްވެސް ވަގުތުން އެހީތެރިކަން ފޯރުކޮށްދީފައިވާއިރު، އެ ދެކުދިންނަށް އެއާއިލާގެ ހިތް އޮތީ ލޯތްބާއި އިހުތިރާމުން ފުރިފައެވެ. އެ ނުރައްކާތެރި ވަގުތު ދެއްކި ހިތްވަރާއި އިންސާނިއްޔަތު ކަމަށް އެ އާއިލާއިން ވަނީ ފަށްފަށުން ޝުކުރުއަދާކޮށްފައެވެ.\nމި ހާދިސާގައި އެ އާއިލާއަށް އެހީތެރިވެދިން އުމުރުން 24 އަހަރުގެ ހަސަން ޝިނާން ކިޔާދިން ގޮތުގައި ހާދިސާ ހިނގި ވަގުތު މުޅި އިމާރާތް ތެރެއިންވެސް އިވެމުންދިޔައީ ރުއިމާއި ހަޅޭކުގެ އަޑެވެ. އެވަގުތު އެންމެ ގާތް އެކުވެރިޔާއާއެކު އެނާވެސް އަވަސްވެގަތީ އާއިލާ ސަލާމަތް ކުރުމަށްފަހު އިމާރާތުން ނުކުތުމަށެވެ. ނަމަވެސް ހިޔާލު ބަދަލުވީ ފެނުނު ހިތްދަތި މަންޒަރުތަކުންނެވެ. އެއް ބަޔަކު ފޮށި ތަންމަތި ހިފައިގެން ނުކުންނަން ދިޔައިރު އަނެއް ބަޔަކު އެހީއަށްއެދި ރުއި އާދޭސްކުރި މަންޒަރެވެ. އެވަގުތު އިންތިހާއަށް ގޮތް ހުސްވެ ކޮޅުކޮޅު މައްޗަށް ދުވަމުން ގެންދިޔަ މީހުންގެ ހިތްދަތިކަން ތަސައްލީވެސް ކޮށްލެވޭނެބާއެވެ ؟\nވަގުތުން ޝިނާންއާއި އޭނާގެ އެންމެ ގާތް އެކުވެރިޔާ އަވަސްވެގަތީ މީހުންނަށް އެހީތެރިކަން ފޯރުކޮށްދިނުމަށެވެ. އެގޮތުން ޒީޝާންގެ މާމަގެ އަތުގައި ހިފައިގެން ނެރެން މަސައްކަތް ކުރިއިރު، ކާފަވެސް ގޮނޑިއަކަށް ލައިގެން ނެރެދީ އެ އާއިލާ ރައްކާތެރި ސަރަހައްދަކަށް ގެންގޮސްދިނެވެ.\nއެއަށްފަހު އިމާރާތުގައި ތާށިވެފައި ތިބި ފަރާތްތަކަށް އެހީވެދިނުމަށްފަހު މަންޒަރު ބަދަލުވެގެން ދިޔައީ ދާނެ ދިމާލެއް ނޭނގި މަރުގެ ތުންފަތް މަތީގައި އެންމެ ގާތް އެކުވެރިއަކާއި އިތުރު މީހަކާއެކު ތާށިވި ހިސާބުންނެވެ. ވަށައިގެންވާ ދެ ގުދަން ވެއްޓުނު ވަގުތު އެންމެ ގާތް އެކުވެރިޔާ ސަލާމަތްވީ ކިރިޔާ ކަމަށް ޝިނާން މައުލޫމާތު ދިނެވެ.\nހަސަން ޝިނާން ރާއްޖެއެމްވީއަށް މައުލޫމާތު ދެނީ\n"ވަރަށް ކުޑަ ގޯޅިގަނޑެއްގައި އިމާރަތް އިންނަނީ، އެހިސާބަށް ފޭބިތަނާ ހަމަ އަލިފާން ރޯވެގެން ވެއްޓުނީ ގުދަން، ދެން އަޅުގަނޑުގެ އެކުވެރިޔާ ހުރީ އެތަނާއި ވަރަށް ކައިރީގައި، އަޅުގަނޑު އޭނާ ގަމީހުގައި ހިފައި އެތެރެއަށް ދަމާލީ، ކިރިޔާ އޭނަވެސް ސަލާމަތްވީ، އޭރު ދުންތަކުން އެތެރެއެއް ނުއެއް ފެނޭ، ކަރަންޓެއް އެއްވެސް ވަރަކަށް ނެތް "\n~ ހަސަން ޝިނާން\nހުކުރު ދުވަހުގެރޭ ހިނގި އަލިފާނުގެ ހާދިސާގައި ގުދަނެއް ރޯވެ އަނދަނީ\nކޮންމެއަކަސް މި ހިތާމަވެރި ހާދިސާ މިވަނީ ދިވެހިންނަށް ބޮޑު ފިލާވަޅުތަކެއް ދަސްކޮށްދީފައެވެ. ދިވެހިންގެ ތެރޭގައި އޮންނަ އެއްބައިވަންތަކަމުގެ ރީތި މިސާލުތަކެއް ދައްކައިދީފައެވެ. ޝިނާންއާއި އޭނާގެ އެކުވެރިން ފަދައިން އަމިއްލަ ފުރާނައަށް ބެލުމެއް ނެތި މީހުންނަށް އެހީތެރިކަން ފޯރުކޮށްދިން އެތަކެއް "ހީރޯ" ތަކެއް ފެނިގެންގޮސްފައެވެ. އިންސާނިއްޔަތާއި ކުލުނާއި ރަހުމުގެ މާނަ ދިވެހިންނަށް ދައްކުވައިދީފައެވެ.


W sports academy ge beach games gai baiverivumah hulhuvaalaifi\nޑަބްލިއުއެސްއޭ ބީޗް ހޭންޑްބޯލް މުބާރާތުގެ ތެރެއިން --ފޮޓޯ ޑަބުލިއުއެސްއޭ\nޑަބުލިއު ސްޕޯޓްސް އެކަޑަމީން ބީޗް ސްޕޯޓްސް ފެސްޓިވަލެއް، ބައިވެރިވުމަށް ހުޅުވާލައިފި\n• މިއީ ރާއްޖޭގައި ބާއްވާ ފުރަތަމަ ބީޗް ސްޕޯޓްސް ފެސްޓިވަލް\n• މި ފެސްޓިވަލްގެ ތެރެއިން އެއާރ ބެޑްމިންޓަން ރާއްޖެއަށް ތައާރަފްކުރެވޭނެ\nޑަބުލިއު ސްޕޯޓްސް އެކަޑަމީ(ޑަބުލިއުއެސްއޭ) ކުޅުދުއްފުށީގައި ބީޗް ގޭމްސް ފެސްޓިވަލެއް ބާއްވަން އިއުލާންކޮށް، ބައިވެރިވުމަށް ބޭނުންވާ ފަރާތްތަކަށް ފުރުސަތު ހުޅުވާލައިފި އެވެ. މި ފެސްޓިވަލްގެ މެއިން ސްޕޮންސަރަކީ "ބާދުޝާހް" އެވެ.\nމިނިސްޓްރީ އޮފް ޔޫތް ސްޕޯޓްސް އެންޑް ކޮމިއުނިޓީ އެމްޕަވަމަންޓް އަދި ކުޅުދުއްފުށީ ކައުންސިލް އާއި ގުޅިގެން ޑަބްލިއު ސްޕޯޓްސް އެކަޑަމީން އިންތިޒާމްކޮށްގެން ބާއްވާ މި ޕެސްޓިވަލް އޮންނާނީ ނޮވެމްބަރު 13 ން 16 އަށް ކުޅުދުއްފުށީ ހިއްކި ބިން ސަރަހައްދުގަ އެވެ.\nމި ފެސްޓިވަލްގައި ކުޅޭ5ކުޅިވަރަކީ:\nތްރީ އޮން ތްރީ ބާސްކެޓް ބޯލް\nޖުމްލަ ފަސް ގޭމް އާއެކު ރާއްޖޭގައި ވެސް އަލަށް ބާއްވަން ހަމަޖެހިފައިވާ މި ފެސްޓިވަލްގެ މަގުސަދަކީ ބީޗް ފެސްޓިވަލްސް ކުރިއެރުވުން ކަމުގައި މި ކަން އިންތިޒާމްކުރާ ފަރާތުން ހާމަކުރެ އެވެ. އަދި މި ފެސްޓިވަލްގެ ތެރެއިން ތައާރަފް ކުރާ އެއާރ ބެޑްމިންޓަނަކީ ވެސް ރާއްޖޭގައި އަލަށް ކުޅެވޭ ކުޅިވަރެކެވެ.\nމި ފެސްޓިވަލުގައި އޮންނަ ސީނިއަރ ވިމެން ކެޓަގަރީގެ ތެރެއިން ބީޗް ނެޓްބޯލް ޗެލެންޖްގެ ޗެމްޕިއަން ޓީމްއަށް މާލޭގައި އޮންނަ ރެޑްބުލް ސްވިޓްޗް އަޕް މުބާރާތުގައި ކުޅުމުގެ ފުރުސަތު ލިބިގެންދާނެ އެވެ. މި ގޭމް ގައި ބައިވެރިވެވޭނީ ގިނަ ވެގެން 12 ޓީމަށެވެ.\n3 އޮން3ބާސްކެޓް ޗެލެންޖުގައި ޖުމްލަ3ކެޓަގަރީއެއް އެކުލެވިފައި ވެއެވެ. އެއީ ސީނިއަރ މެން ގެ އިތުރުން އަންޑަރ 14 ބޯއީސް އަދި އަންޑަރ 14 ގާލްސް އެވެ . މި ކޮންމެ ކެޓަގަރީއަކުން ވެސް ބައިވެރިވެވޭނީ ޖުމްލަ 8 ޓީމެވެ.\nސީނިއަރ އަންހެން އަދި ފިރިހެން ބީޗް ހޭންޑް ބޯލްގައި ކޮންމެ ކެޓަގަރީ އަކުން ބައިވެރިވެވޭނީ 16 ޓީމަށެވެ. ބީޗް ވޮލީ ބޯލް ގޭމްސް ހުޅުވާލެވިފައި ވަނީ ހަމަ އެކަނި ސީނިއަރ މެންސް އަށެވެ. ވޮލީގައި ބައިވެރި ވެވޭނީ ޖުމްލަ 12 ޓީމަށެވެ.\nމުބާރާތް އިންތިޒާމްކުރާ ފަރާތުން މައުލޫމާތު ދޭ ގޮތުގައި މުބާރާތުގައި ބައިވެރިވުމަށް އެދޭ ފޯމާއި ގަވައިދު ޑަބުލިއު ސްޕޯޓްސް އެކަޑަމީގެ ފޭސްބުކް ޕޭޖުން ލިބެން ހުނާނެ ކަމަށެވެ. އަދި މި އެއްވެސް ކުޅިވަރެއްގައި ބައިވެރިވުމަށް ފީއެއް ނުނަގާނެ ކަމަށެވެ. މުޅި ރާއްޖެއަށް ހުޅުވާލައިގެން ބާއްވާ މި ފެސްޓިވަލްގައި ބިދޭސީނަށްވެސް ބައިވެރިވެވޭނެ އެވެ.\nޑަބްލިއު ސްޕޯޓްސް އެކެޑަމީ މި އަހަރުގެ ކަލަންޑަރުގައި 10 މުބާރާތެއް\nބައިނަލްއަގުވާމީ ފެންވަރުގެ އިންޑޯ ބެޑްމިންޓަން ހޯލުތަކެއް6ރަށެއްގައި އަޅަނީ\nސައުތު އޭޝިއަން ގޭމްސްގައި ސާއިދު ރަން މެޑަލް ހޯދައިފި


Hima bisaa gulhey gothun konmehen egen jehey mauloomath! – Iru\nހިމަބިއްސާއި ގުޅޭގޮތުން ކޮންމެހެން އެނގެން ޖެހޭ މައުލޫމާތު!\nހިމަ ބިހި ނުވަތަ މީސިލްސް އަކީ ގައިން ގަޔަށް އަރާ ނުރައްކާތެރި ބައްޔެކެވެ.މިއީ ރުބިއޯލާ ވައިރަސްގެ ސަބަބުން ފެތުރޭ ބައްޔެކެވެ. މިހާތަނަށް ސައިންސްވެރިން ވަނީ މި ބަލީގެ 21 ވައްތަރު ހޯދާފައެވެ. މިބައްޔަށް ޚާއްސަ ކުރެވިފައިވާ ބޭހެއް އަދި މިހާތަނަށް އީޖާދުވެފައި ނުވާއިރު، މި ބަލިން ރައްކާތެރިވުމަށް އެޅޭ އެންމެ ބޮޑު ފިޔަވަޅަކީ ވެކްސިން ދިނުމެވެ. މި ބަލި އާންމުކޮށް ޖެހެނީ ކުޑަކުދިންނަށެވެ، އަދި ކުޑަ ކުދިންނަށް ޖެހުމުން ވަރަށް ނުރައްކާތެރިވެ, ފުރާނައަށް ގެއްލުންވާ ހިސާބަށް ވެސްދެއެވެ. އެހެންނަމަވެސް މިބަލި އެއްފަހަރު ޖެހުމަށްފަހު ދެވަނަ ފަހަރަށް ޖެހުމަކީ ވަރަށް ނާދިރު ކަމެކެވެ.\nހިމަ ބިހީގެ އަލާމާތް!\nހިމަބިހި ޖެހެމުން އެންމެ ފުރަތަމަ ފެންނާނެ އަލާމާތަކީ ގަދަޔަށް ހުންއައުމެވެ. ހުމާއިއެކު ކެއްސުމާއި، ނޭފަތުން ފޭބުމާއި އަދި ލޯ އާދައާޚިލާފަށް ރަތްވެފަ ހުރުން ނުވަތަ ދުޅަވެފަ ހުރުމެވެ.\nމިބަލީގެ އިންފެކްޝަން ޖެހުނުތާ 9-11 ދުވަހުގެ ފަހުން ފެންނާނެ އަލާމާތް ތަކަކީ:\nހިކި ކޮށް ކެއްސުން.\nލޯރަތްވުން ނުވަތަ ދުޅަވުން.\nލޮލުން ފެން އައުން.\nއަވީގއައި އުޅެން އުދަނގޫވުން ނުވަތަ ފޮޓޯފޯބިއާރ.\nގައިގެ އެތަން މިތަނުގައި ބިހިގަނޑުތަކެއް ނަގައި އެ ބިހިގަނޑުތައް އެކަތި އަނެއްކާ ގުޅުން.\nހިމަބިހި ޖެހުމުން ހުން ހުންނާނީ އަބަދުވެސް އައިސްއެވެ. ދޭތެރެ ދޭތެރެއިން ހުންމަޑުވެފައި ގަދަވާނެއެވެ. އަދި މިގޮތަށް ހުންއައިސް މަޑުވާއިރު ގައިން ބިހިގަނޑުތަކެއެއް ނަގަން ފަށައެވެ. މި ބިހިގަނޑު ނަގަންފަށާނީ ބަލީގެ އިންފެކްޝަން ޖެހުނުތާ 3-4 ދުވަސް ތެރޭގައެވެ. އާންމުކޮށް ބިހިގަނޑު ފެންނާނީ ކަނަފަތް ކައިރިންނެވެ. އަދި ފަހުން މުޅިގަޔަށް ފެތުރިގެންދެއެވެ. އަދި އެއްބިހިގަނޑު އަނެއްބިހިގަނޑާ ގުޅެއެވެ.\nހިމަބިހި ޖެހެން މެދުވެރިވާ ސަބަބުތައް!\nހިމަބިހި ޖެހެނީ ރުބިއޯލާ ވައިރަސްގެ ސަބަބުންނެވެ. މިއީ ބިހިގަނޑު ފެނުމުގެ4ދުވަސްކުރިން ފެތުރޭބައްޔެކެވެ.އަދި އޭގެ4-5 ދުވަސް ފަހުންވެސް ފެތުރެއެވެ. މިބަލީގެ ޖަރާސީމު ފެތުރެނީ:\nޖަރާސީމު ހުރި މީހެއްގެ ގައިގައި ބީހުން/އަތްލުން. ފިސިކަލް ކޮންޓެކްޓް.\nޖަރާސީމު ހުރި މީހެއް ކެއްސާ ކިބިހި އަޅާއިރު ކައިރީގައި ހުރުން/ ވައިގެ ޒަރީއާއިން.\nޖަރާސީމު ޖެހިފާވާ ތަނެއްގައި އަތްލުމަށް ފަހު އަނގަޔަށް އަތްލުން ނުވަތަ ލޯ/ނޭފަތް ކެހުން.\nއެއްޗެއްގައި ހިމަ ބިހީގެ ޖަރާސީމު ޖެހިފައި ހުރެއްޖެނަމަ2ގަޑި އިރުވަންދެން އޭގެ އަސަރު ހުރެއެވެ.\nމިބަލިން ރައްކާތެރިވުމަށް ކުރެވޭނީ ކޮންކަމެއް!\nކޮވީޑް ދިފާއު: 6550 މީހުން ވެކްސިން ޖަހައިފި\nހިމަބިއްސަކީ ވަކި ޚާއްސަ ފަރުވާއެއް ހޯދިފައިނުވާ ބައްޔެކެވެ. އެހެންނަމަވެސް ވެކްސިން ޖަހައިގެން ވަރަށް ފަސޭހައިން ދުރުހެލިވެވޭ ބައްޔެކެވެ.\nހިމަބިހި ވެކްސިން އެންމެ ފުރަތަމަ ދެވެނީ ކުއްޖާގެ އުމުރުން 12 މަހާއި 15 މަހާއި ދެމެދުގައެވެ. އަދި ކުއްޖާ އިސްކޫލަށް ވަންނަ އިރުވެސް ޖަހައެވެ. އެއީ އުމުރުން4އަހަރާއި6އަހަރާއި ދެމެދުގައެވެ.\nހިމަބިހި އެއީ އަވަސް އަވަހަށް ފެތުރޭ ބައްޔަކަށް ވިޔަސް ވެކްސިން ޖަހައިގެން ހިފަހައްޓާލެވޭ ބައްޔެކެވެ. އެގޮތުން ދުނިޔޭގެ ސިއްޙަތާއި ބެހޭ މަރިކަޒުން ހިންގި ވެކްސިން ޕޮރޮގްރާމެއްގެ ދަށުން 79 އިންސައްތަ އިން ވަނީ ހިމަބިހި ޖެހިގެން މަރުވާ އަދަު ދަށްވެފައެވެ. އެއީ 2000 ވަނަ އަހަރާއި 2015 ވަނަ އަހަރާއި ދެމެދުގައި 20.3 މިލިއަން މަރެވެ. އެހެންކަމުން ހިމަބިހި މިއީ ޖެހުމުން ނުރައްކާތެރި ބައްޔެއްކަމުގައި ވިޔަސް ވަރަށް ފަސޭހައިން ރައްކާތެރިވެވޭނެ ބައްޔެކެވެ.


Hiyaa Flat thakaai gulhey gothun Shakuvaa hushaelhumuge mudhdhathu ithurukohffi - vNews.mv\nހިޔާ ފުލެޓްތަކާއި ގުޅޭ ގޮތުން ޝަކުވާ ހުށައެޅުމުގެ މުއްދަތު އިތުރުކޮށްފި\nއަލީ ސުލައިމާން 11 October 2018, 20:53\nސަރުކާރުން އިއުލާނު ކުރި ބޯހިޔާވަހިކަމުގެ އެންމެ ބޮޑު މަޝްރޫއު ހިޔާގެ ފްލެޓަށް ފޯމު ހުށައަޅައި ފްލެޓް ނުލިބުނު މީހުންނަށް ޝަކުވާ ހުށައެޅުމަށް ދީފައިވާ މުއްދަތު އިތުރުކޮށްފިއެވެ.\nހައުސިންގ މިނިސްޓަރ ޑރ މުހައްމަދު މުއިއްޒު ކުރައްވާފައިވާ ޓުވީޓެއްގައި ވިދާޅުވީ، ހިޔާ މަޝްރޫއުގެ ވަގުތީ ލިސްޓަށް ޝަކުވާ ހުށައެޅުމުގެ ފުރުޞަތު، ބަންދު ދުވަސްތައް ނުހިމަނައި، މިއޮކްޓޫބަރު މަހުގެ 24 ވަނަ ދުވަހާއި ހަމައަށް އިތުރުކޮށްދީފައި ވާކަމަށެވެ.\nހުސްވި އަހަރުގެ ނޮވެމްބަރު މަހުގެ 18 ވަނަދުވަހު ސަރުކާރުން އިއުލާނު ކުރު ހިޔާ މަޝްރޫއުގެ ފްލެޓްތަކަށް އެދޭ ފޯމްތައް ބަލައިގަތުން ހައުސިންގ މިނިސްޓްރީން ނިންމާލީ ސެޕްޓެމްބަރު މަހުގެ 30 ވަނަ ދުވަހުގައެވެ. އަދި އެކި ކެޓަގަރީތަކުން ފްލެޓް ލިބޭ ފަރާތްތައް ކަނޑައަޅައި ފްލެޓްލިޭ މީހުންގެ ވަގުތީ ލިސްޓް އާދީއްތަ ދުވަހުން ފެށިގެން ހައުސިންގ މިނިސްޓްރީން ވަނީ އާއްމުކުރަން ފަށާފައެވެ.\nހިޔާ މަޝްރޫއުގެ 7000 ފްލެޓަށް 22000އަށް ވުރެ ގިނަ މީހުން ފޯމު ހުށައެޅި އިރު ފްލެޓު ލިބޭ ފަރާތްތަކަށް ކަނޑައެޅުމުގައި ހައުސިންގ މިނިސްޓްރީން އަމަލުކޮށްފައިވާ ގޮތާއި މެދު ގިނަބަޔަކު ވަނީ ޝަކުވާކޮށްފައެވެ. ހާއްސަކޮށް ދިރިއުޅުމުގެ ހާލަތު ބަލާފައި ނުވުމާއި، ފްލެޓް ލިބިފައިވަނީ އެންމެ އެކަމަށް ބޭނުންވާ މީހާއަށްތޯ ބަލާފައި ނުވާކަން އާއްމުން ފާހަގަކޮށްފައިވެެއެވެ.